Document ID: 32005R1095

ΚΑΝΟΝΙΣΜΌΣ (ΕΚ) αριθ. 1095/2005 ΤΟΥ ΣΥΜΒΟΥΛΊΟΥ
της 12ης Ιουλίου 2005
για την επιβολή οριστικού δασμού στις εισαγωγές ποδηλάτων καταγωγής Βιετνάμ και για την τροποποίηση του κανονισμού (ΕΚ) αριθ. 1524/2000 για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Λαϊκής Δημοκρατίας της Κίνας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) (εφεξής «ο βασικός κανονισμός»), και ιδίως τα άρθρα 9 και 11, παράγραφος 3,
την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,
Εκτιμώντας τα ακόλουθα:
A. ΔΙΑΔΙΚΑΣΙΑ
1. Ισχύοντα μέτρα
(1)
Το Συμβούλιο, με τον κανονισμό (ΕΟΚ) αριθ. 2474/93 (2) επέβαλε οριστικό δασμό αντιντάμπινγκ 30,6 % στις εισαγωγές ποδηλάτων καταγωγής Λαϊκής Δημοκρατίας της Κίνας («τα αρχικά μέτρα»). Μετά την έρευνα για καταστρατήγηση, ο δασμός αυτός επεκτάθηκε με τον κανονισμό (ΕΚ) αριθ. 71/97 (3) στις εισαγωγές ορισμένων μερών ποδηλάτων καταγωγής Λαϊκής Δημοκρατίας της Κίνας (ΛΔΚ).
(2)
Μετά την επανεξέταση ενόψει της λήξεως των μέτρων σύμφωνα με το άρθρο 11 παράγραφος 2 του βασικού κανονισμού («η προηγούμενη έρευνα»), το Συμβούλιο, με τον κανονισμό (ΕΚ) αριθ. 1524/2000 (4), αποφάσισε να διατηρηθούν τα προαναφερθέντα μέτρα.
2. Παρούσες έρευνες
(3)
Στις 29 Απριλίου 2004, η Επιτροπή ανήγγειλε με ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων (5) την έναρξη διαδικασίας αντιντάμπινγκ όσον αφορά τις εισαγωγές στην Κοινότητα ποδηλάτων καταγωγής Βιετνάμ.
(4)
Κατά την ίδια ημερομηνία, σύμφωνα με το άρθρο 11 παράγραφος 3 του βασικού κανονισμού, η Επιτροπή ανήγγειλε με ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης (6) την έναρξη ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές στην Κοινότητα ποδηλάτων καταγωγής ΛΔΚ.
(5)
Οι έρευνες αντιντάμπινγκ άρχισαν μετά από καταγγελία και αίτηση που υποβλήθηκαν στις 15 Μαρτίου 2004 από τη European Bicycles Manufacturers Association («ΕΒΜΑ» ή «ο αιτών»), για λογαριασμό των παραγωγών που αντιπροσωπεύουν σημαντικό μέρος, στην προκειμένη περίπτωση περισσότερο από 35 %, της συνολικής κοινοτικής παραγωγής ποδηλάτων. Η καταγγελία περιείχε αποδεικτικά στοιχεία για την ύπαρξη πρακτικής ντάμπινγκ όσον αφορά το εν λόγο προϊόν και για τη σημαντική ζημία που προέκυψε από την πρακτική αυτή, τα οποία θεωρήθηκαν επαρκή για να δικαιολογήσουν την έναρξη διαδικασίας σχετικά με τις εισαγωγές ποδηλάτων καταγωγής Βιετνάμ. Η αίτηση περιείχε επαρκή αποδεικτικά στοιχεία που δικαιολογούν την έναρξη ενδιάμεσης επανεξέτασης των μέτρων που εφαρμόζονται στις εισαγωγές ποδηλάτων καταγωγής ΛΔΚ.
3. Μέρη τα οποία αφορά η έρευνα
(6)
Η Επιτροπή ενημέρωσε επισήμως τον αιτούντα, τους κοινοτικούς παραγωγούς που αναφέρονται στην καταγγελία και στην αίτηση, τους τυχόν άλλους γνωστούς κοινοτικούς παραγωγούς, τους παραγωγούς-εξαγωγείς, τους εισαγωγείς, καθώς και τις ενώσεις που είναι γνωστό ότι ενδιαφέρονται, τις αρχές της ΛΔΚ και του Βιετνάμ σχετικά με την έναρξη των ερευνών. Τα ενδιαφερόμενα μέρη είχαν τη δυνατότητα να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που προβλεπόταν στις ανακοινώσεις σχετικά με την έναρξη της διαδικασίας.
(7)
Ορισμένοι κοινοτικοί παραγωγοί τους οποίους αντιπροσωπεύει ο αιτών, άλλοι συνεργασθέντες κοινοτικοί παραγωγοί, παραγωγοί-εξαγωγείς, εισαγωγείς, προμηθευτές και ενώσεις χρηστών γνωστοποίησαν τις απόψεις τους. Δεκτά σε ακρόαση έγιναν όλα τα μέρη που υπέβαλαν σχετικό αίτημα.
4. Δειγματοληψία
(8)
Λόγω του μεγάλου αριθμού των παραγωγών-εξαγωγέων, κοινοτικών παραγωγών και εισαγωγέων που συμμετέσχον στις έρευνες, εξετάστηκε το ενδεχόμενο χρησιμοποίησης τεχνικών δειγματοληψίας σύμφωνα με το άρθρο 17 του βασικού κανονισμού.
(9)
Για να μπορέσει η Επιτροπή να αποφασίσει εάν θα ήταν απαραίτητη η δειγματοληψία, και εάν αυτό πράγματι συμβαίνει, να επιλέξει δείγμα, οι παραγωγοί-εξαγωγείς και οι εκπρόσωποί τους που ενεργούν για λογαριασμό τους, οι κοινοτικοί παραγωγοί και εισαγωγείς κλήθηκαν να γνωστοποιήσουν την παρουσία τους και να παράσχουν πληροφορίες, όπως αναφέρεται στις ανακοινώσεις σχετικά με την έναρξη της διαδικασίας. Η Επιτροπή ήλθε επίσης σε επαφή με γνωστές ενώσεις παραγωγών-εξαγωγέων και με τις αρχές της ΛΔΚ και του Βιετνάμ. Τα μέρη αυτά δεν διατύπωσαν αντιρρήσεις σχετικά με τη χρησιμοποίηση της δειγματοληπτικής μεθόδου.
(10)
Συνολικά, 21 εξαγωγείς-παραγωγοί στη ΛΔΚ, 6 εξαγωγείς-παραγωγοί στο Βιετνάμ, 54 κοινοτικοί παραγωγοί και 6 εισαγωγείς απάντησαν στο ερωτηματολόγιο της δειγματοληψίας εντός της προθεσμίας και υπέβαλαν τις ζητηθείσες πληροφορίες.
(11)
Από τους 21 κινέζους παραγωγούς-εξαγωγείς που απήντησαν στο ερωτηματολόγιο για τη δειγματοληψία, μόνο 17 ανέφεραν εξαγωγές ποδηλάτων στην Κοινότητα κατά την περίοδο έρευνας. Δεδομένου του περιορισμένου αριθμού βιετναμέζων παραγωγών-εξαγωγέων που εξέφρασαν προθυμία να συμμετάσχουν, αποφασίστηκε ότι η δειγματοληπτική μέθοδος δεν ήταν απαραίτητη όσον αφορά τους βιετναμέζους παραγωγούς-εξαγωγείς.
(12)
Η δειγματοληψία πραγματοποιήθηκε σε συνεννόηση και με τη συγκατάθεση των συνεργασθέντων κινέζων παραγωγών-εξαγωγέων και των αρχών της ΛΔΚ. Το δείγμα παραγωγών-εξαγωγέων επιλέχθηκε με βάση τον μεγαλύτερο αντιπροσωπευτικό όγκο εξαγωγών στην Κοινότητα, για τον οποίο ήταν εύλογο να διεξαχθεί έρευνα εντός του διαθέσιμου χρόνου και με βάση το κατά πόσον οι εταιρείες σκόπευαν να υποβάλουν αίτηση για να τους αναγνωριστεί καθεστώς οικονομίας της αγοράς («ΚΟΑ»). Μόνο εταιρείες που σκόπευαν να υποβάλουν αίτηση για να τους αναγνωρισθεί καθεστώς οικονομίας της αγοράς συμπεριλήφθηκαν στο δείγμα, ενώ για τις άλλες εταιρείες, δεδομένου ότι η οικονομία τους βρίσκεται σε μεταβατικό στάδιο, η κανονική αξία καθορίζεται με βάση τις τιμές ή την κατασκευασμένη κανονική αξία ανάλογης τρίτης χώρας. Με βάση αυτά τα στοιχεία, επελέγη αντιπροσωπευτικό δείγμα τεσσάρων παραγωγών-εξαγωγέων. Οι τέσσερις εταιρείες που επελέγησαν δειγματοληπτικά αντιπροσώπευαν, σύμφωνα με τις απαντήσεις τους στο ερωτηματολόγιο για τη δειγματοληψία, 16 % των κινεζικών εξαγωγών του υπό εξέταση προϊόντος στην Κοινότητα και 35 % των εξαγωγών όλων των συνεργασθέντων παραγωγών.
(13)
Όσον αφορά τους κοινοτικούς παραγωγούς, σύμφωνα με το άρθρο 17 παράγραφος 1 του βασικού κανονισμού, το δείγμα επελέγη μετά από διαβουλεύσεις με την αρμόδια ένωση και με τη συναίνεση της, βάσει του μεγαλύτερου αντιπροσωπευτικού όγκου πωλήσεων και παραγωγής στην Κοινότητα. Ως εκ τούτου, επελέγησαν οκτώ κοινοτικοί παραγωγοί για το δείγμα. Η Επιτροπή απέστειλε ερωτηματολόγια στις οκτώ επιλεχθείσες εταιρείες, που υπέβαλαν πλήρεις απαντήσεις.
(14)
Δεδομένου του περιορισμένου αριθμού εισαγωγέων που απήντησαν στο ερωτηματολόγιο για τη δειγματοληψία και εξέφρασαν προθυμία να συνεργασθούν (έξι εισαγωγείς), αποφασίστηκε ότι η δειγματοληπτική μέθοδος δεν ήταν απαραίτητη. Εντούτοις, στη συνέχεια κανένας από τους εισαγωγείς δεν συνεργάσθηκε στην έρευνα για την επανεξέταση ούτε δέχτηκε να αποστείλει πλήρη απάντηση στο ερωτηματολόγιο. Όσον αφορά την έρευνα για τις εισαγωγές από το Βιετνάμ, τρεις εισαγωγείς συνεργάσθηκαν και υπέβαλαν πλήρεις απαντήσεις στο ερωτηματολόγιο.
(15)
Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για τον προσδιορισμό της πρακτικής ντάμπινγκ, της επακόλουθης ζημίας και του συμφέροντος της Κοινότητας. Πραγματοποιήθηκε δε επιτόπια επαλήθευση στις εγκαταστάσεις των ακολούθων εταιρειών:
α)
Παραγωγοί στην Κοινότητα
-
Biria AG, Neukirch, Γερμανία,
-
Accell Group NV, Heerenveen, Κάτω Χώρες,
-
Cycleurope Industries SA, Machecoul, Γαλλία,
-
Vivi Bikes srl, Pozzaglio, Ιταλία,
-
Denver srl, Dronero, Ιταλία,
-
F.lli Masciaghi Spa, Monza, Ιταλία,
-
MIFA Mitteldeutsche Fahrradwerke AG, Sangerhausen, Γερμανία,
-
Promiles, Villeneuve d’Ascq, Γαλλία.
β)
Παραγωγοί-εξαγωγείς της ΛΔΚ
-
Giant China Co. Ltd, Kunshan Jiangsu Province,
-
Shenzhen Xidesheng Bicycle Co. Ltd., Heshuikou Gongming, Shenzhen,
-
Guangzhou Viva Bicycle Corporation Limited, Guangzhou,
-
Komda Industrial Co. Ltd., Buji, Shenzhen.
γ)
Παραγωγοί-εξαγωγείς στο Βιετνάμ
-
Always Co., Ltd., Ho Chi Minh City,
-
Asama Yu Jiun Intl. Co., Ltd., Di An,
-
Dragon Bicycles Co., Ltd., Dong Nai,
-
High Ride Bicycle Co., Ltd., Di An,
-
Liyang Vietnam Industrial Co., Ltd., Dong Nai,
-
Vietnam Sheng Fa Co., Ltd., Ho Chi Minh City.
δ)
Μη συνδεδεμένοι εισαγωγείς
-
ZEG, Κολωνία, Γερμανία,
-
Raleigh Univega GmbH, Cloppenburg, Γερμανία,
-
Halfords Nederland BV, Veenendal, Κάτω Χώρες.
ε)
Συνδεδεμένες εταιρείες που συμμετέχουν στην παραγωγή ή στις πωλήσεις του υπό εξέταση προϊόντος
-
Sheng Fa Industries Co., Ltd., Taipei, Ταϊβάν.
(16)
Επειδή ήταν αναγκαίο να καθοριστεί η κανονική αξία όσον αφορά τους παραγωγούς-εξαγωγείς της ΛΔΚ και του Βιετνάμ στους οποίους ενδέχετο να μην χορηγηθεί ΚΟΑ, πραγματοποιήθηκε επιτόπια επαλήθευση για τον καθορισμό της κανονικής αξίας με βάση στοιχεία ανάλογης χώρας στις εγκαταστάσεις των ακόλουθων εταιρειών:
-
Biciclo SA de CV, San Luis Potosí, Μεξικό,
-
Bicicletas Mercurio SA de CV, San Luis Potosí, Μεξικό.
(17)
Η έρευνα για την πρακτική ντάμπινγκ και τη ζημία κάλυψε την περίοδο από 1ης Απριλίου 2003 έως 31 Μαρτίου 2004 («η ΠΕ»). Η ανάλυση των τάσεων που απαιτήθηκε για την αξιολόγηση της ζημίας κάλυψε την περίοδο από τον Ιανουάριο του 2000 έως το τέλος της ΠΕ («η εξεταζόμενη περίοδος»).
(18)
Ορισμένα ενδιαφερόμενα μέρη έθιξαν το γεγονός ότι η έρευνα κάλυψε την κατάσταση στην ΕΕ 15 κρατών μελών («ΕΕ 15»), ενώ θα επιβάλλονταν μέτρα στις εισαγωγές στη διευρυμένη ΕΕ των εικοσιπέντε κρατών μελών. Όσον αφορά τις εισαγωγές από το Βιετνάμ, θα πρέπει να σημειωθεί ότι οι εισαγωγές στα δέκα νέα κράτη μέλη της ΕΕ («ΕΕ 10») ήταν αμελητέες κατά την ΠΕ. Ως εκ τούτου, θεωρήθηκε ότι οποιαδήποτε επίπτωση αυτών των εισαγωγών στην κατάσταση όσον αφορά τη ζημία ή την πρακτική ντάμπινγκ θα ήταν επίσης αμελητέα. Όσον αφορά τις εισαγωγές από τη ΛΔΚ, σημειώθηκε σημαντικός αριθμός εισαγωγών στην ΕΕ 10 κατά την ΠΕ σε τιμές χαμηλότερες από αυτές των εισαγωγών στην ΕΕ 15. Υπό αυτές τις συνθήκες, θεωρήθηκε ότι τα πορίσματα περί πρακτικής ντάμπινγκ και το συμπέρασμα ότι είναι πιθανόν να συνεχιστεί η πρακτική ντάμπινγκ εάν επιτραπεί η λήξη των μέτρων, πιθανώς θα ενισχυθούν από το επίπεδο και τις τιμές των εισαγωγών από τη ΛΔΚ στην ΕΕ 10. Δεδομένου ότι υπάρχει σημαντική παραγωγή ποδηλάτων στην ΕΕ 10, θεωρήθηκε επίσης ότι η επίπτωση του επιπέδου και των τιμών των εισαγωγών από τη ΛΔΚ θα ήταν τέτοια ώστε να επιβεβαιώσει την ύπαρξη ζημίας στον ευρύτερο κοινοτικό κλάδο παραγωγής, ήτοι συμπεριλαμβανομένων των παραγωγών της ΕΕ 10. Υπό αυτές τις συνθήκες, θεωρείται ότι η διεύρυνση δεν μεταβάλλει αυτόματα τις παραμέτρους για την πρακτική ντάμπινγκ και τη ζημία που αποτελούν τη βάση των προτεινόμενων μέτρων.
B. ΟΙΚΕΙΟ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ
(19)
Το υπό εξέταση προϊόν είναι το ίδιο με αυτό που καλύπτουν η αρχική και οι προηγούμενες έρευνες, ήτοι δίκυκλα ποδήλατα κα άλλα ποδήλατα (στα οποία συμπεριλαμβάνονται και τα τρίκυκλα διανομής εμπορευμάτων), χωρίς κινητήρα, που κατατάσσονται επί του παρόντος στους κωδικούς ΣΟ 8712 00 10, 8712 00 30 και 8712 00 80.
(20)
Στις παρούσες έρευνες τα ποδήλατα ταξινομήθηκαν στις ακόλουθες κατηγορίες:
-
A. ATB (ποδήλατα παντός εδάφους, στα οποία συμπεριλαμβάνονται και ποδήλατα ανωμάλου εδάφους 24″ ή 26″),
-
B. ποδήλατα ταξιδίου/πόλεως/μεικτής χρήσεως/VTC/περιήγησης 26″ ή 28″,
-
Γ. Νεανικά ποδήλατα (ΒΜΧ) και παιδικά ποδήλατα 16″ ή 20″,
-
Δ. άλλα δίκυκλα ποδήλατα/ποδήλατα
(21)
Παρόμοια κατάταξη χρησιμοποιήθηκε στην έρευνα που οδήγησε στη λήψη των αρχικών μέτρων στη ΛΔΚ και στην προηγούμενη έρευνα που αφορά τη ΛΔΚ. Εντούτοις, λόγω της ανάπτυξης νέων τύπων ποδηλάτων, η κατάταξη υπέστη ελαφριά τροποποίηση· π.χ., στις παρούσες έρευνες, η κατηγορία Β περιέχει τους μεικτούς τύπους και τα VTC, που αποτελούν περαιτέρω εξέλιξη παλαιότερων τύπων του προϊόντος.
(22)
Οι έρευνες επιβεβαίωσαν ότι όλοι οι τύποι ποδηλάτων, όπως περιγράφονται παραπάνω, έχουν τα ίδια φυσικά και τεχνικά χαρακτηριστικά. Επιπλέον, πωλούνται μέσω παρόμοιων κυκλωμάτων διανομής, ήτοι μέσω ειδικευμένων εμπόρων λιανικής πώλησης, αλυσίδων καταστημάτων αθλητικών ειδών και μεγάλων αλυσίδων καταστημάτων στην κοινοτική αγορά. Δεδομένου ότι η βασική εφαρμογή και χρήση των ποδηλάτων είναι η ίδια, τα ποδήλατα είναι σε μεγάλο βαθμό εναλλάξιμα και τα μοντέλα διαφόρων κατηγοριών είναι συνεπώς ανταγωνιστικά μεταξύ τους. Με βάση τα παραπάνω, συνήχθη το συμπέρασμα ότι όλες οι κατηγορίες αποτελούν ενιαίο προϊόν.
(23)
Από τις έρευνες προέκυψε επίσης ότι τα ποδήλατα που παράγονται και πωλούνται από τον κοινοτικό κλάδο παραγωγής στην κοινοτική αγορά, αυτά που παράγονται και πωλούνται από τους μεξικανούς παραγωγούς στην μεξικανική αγορά και αυτά που εισάγονται στην κοινοτική αγορά και κατάγονται από τη ΛΔΚ και το Βιετνάμ έχουν τα ίδια βασικά φυσικά και τεχνικά χαρακτηριστικά και τις ίδιες χρήσεις. Συνεπώς θεωρούνται ομοειδή κατά την έννοια του άρθρου 1 παράγραφος 4 του βασικού κανονισμού.
(24)
Ένα ενδιαφερόμενο μέρος ισχυρίστηκε ότι, στο πλαίσιο της έρευνας επανεξέτασης, η επέκταση του πεδίου κάλυψης του οικείου προϊόντος βάσει του κανονισμού (ΕΚ) αριθ. 71/97 του Συμβουλίου, της 10ης Ιανουαρίου 1997, συνεπεία της έρευνας κατά της καταστρατήγησης, σύμφωνα με το άρθρο 13 του βασικού κανονισμού, θα πρέπει να περιορίζεται στα μέρη ποδηλάτων για τα οποία υπάρχουν σημαντικές πιθανότητες να αποτελέσουν αντικείμενο ενεργειών καταστρατήγησης, όπως είναι οι σκελετοί και οι περόνες. Όσον αφορά αυτό το θέμα, θα πρέπει να σημειωθεί ότι η παρούσα έρευνα άρχισε με σκοπό να εξεταστεί κατά πόσον τα ισχύοντα μέτρα δεν επαρκούν πλέον για την εξουδετέρωση της ζημιογόνου πρακτικής ντάμπινγκ. Το πεδίο που καλύπτει το οικείο προϊόν, ήτοι τα ποδήλατα από τη ΛΔΚ, όπως επεκτείνεται με τον προαναφερθέντα κανονισμό, παραμένει συνεπώς το ίδιο και θα πρέπει ενδεχομένως να πραγματοποιηθεί επανεξέταση των μέτρων κατά της καταστρατήγησης στο πλαίσιο ξεχωριστής έρευνας επανεξέτασης, εάν πληρούνται οι απαραίτητοι όροι.
(25)
Κατά τη διάρκεια της έρευνας ένας εισαγωγέας στην Κοινότητα ισχυρίστηκε ότι τα μονόκυκλα ποδήλατα θα πρέπει να εξαιρεθούν από το πεδίο κάλυψης του οικείου προϊόντος διότι, όπως ισχυρίστηκε, έχουν διαφορετικά βασικά φυσικά και τεχνικά χαρακτηριστικά και διαφορετικές χρήσεις. Η Επιτροπή εξέτασε την καταγγελία και διαπίστωσε ότι σαφώς υπάρχουν βασικές φυσικές και τεχνικές διαφορές. Αντίθετα με τα δίκυκλα ποδήλατα, τα μονόκυκλα δεν έχουν δεύτερο τροχό, ούτε τιμόνι, ούτε φρένα. Επιπλέον, υπάρχει σαφής διαχωριστική γραμμή μεταξύ των χρήσεων των μονοκύκλων και των άλλων ποδηλάτων. Τα μονόκυκλα συνήθως δεν χρησιμοποιούνται για μετακίνηση ή αθλητισμό· κανονικά θεωρείται ότι χρησιμοποιούνται - και όντως αυτό συμβαίνει - για ακροβατισμό. Συνεπώς συνήχθη το συμπέρασμα ότι το αίτημα ήταν απολύτως δικαιολογημένο και ότι ο ορισμός του οικείου προϊόντος θα πρέπει να προσαρμοστεί ανάλογα.
Γ. ΝΤΑΜΠΙΝΓΚ
1. Αναγνώριση καθεστώτος χώρας με οικονομία αγοράς
(26)
Σύμφωνα με το άρθρο 2 παράγραφος 7 στοιχείο β) του βασικού κανονισμού, στις έρευνες αντιντάμπινγκ σχετικά με τις εισαγωγές καταγωγής ΛΔΚ ή/και Βιετνάμ, η κανονική αξία καθορίζεται σύμφωνα με τις παραγράφους 1 έως 6 του εν λόγω άρθρου για τους παραγωγούς-εξαγωγείς που μπορούν να αποδείξουν ότι πληρούν τα κριτήρια του άρθρου 2 παράγραφος 7 στοιχείο γ) του εν λόγω κανονισμού, δηλαδή ότι ισχύουν συνθήκες οικονομίας αγοράς όσον αφορά την παραγωγή και την πώληση του οικείου προϊόντος.
(27)
Για αποκλειστικά ενημερωτικούς λόγους, τα κριτήρια αυτά αναφέρονται συνοπτικά στη συνέχεια:
1)
οι επιχειρηματικές αποφάσεις και το κόστος καθορίζονται σύμφωνα με τις παρεχόμενες από την αγορά ενδείξεις και χωρίς σημαντική κρατική παρέμβαση·
2)
οι εταιρείες διατηρούν συγκεκριμένη σειρά βασικών λογιστικών βιβλίων για τα οποία διενεργείται ανεξάρτητος λογιστικός έλεγχος σύμφωνα με τα διεθνή λογιστικά πρότυπα (ΔΛΠ) και τα οποία χρησιμοποιούνται για όλους τους σκοπούς·
3)
δεν παρατηρούνται σημαντικές στρεβλώσεις οφειλόμενες στη μετάβαση από παλαιότερο καθεστώς ελεγχόμενης οικονομίας·
4)
η ασφάλεια δικαίου και η σταθερότητα διασφαλίζονται μέσω νομοθεσίας περί πτωχεύσεως και ιδιοκτησιακού καθεστώτος·
5)
η ανταλλαγή συναλλάγματος πραγματοποιείται σε τιμές αγοράς.
(28)
Δέκα εταιρείες της ΛΔΚ και επτά του Βιετνάμ υπέβαλαν αίτημα για την αναγνώριση ΚΟΑ, σύμφωνα με το άρθρο 2 παράγραφος 7 στοιχείο β).
Παραγωγοί-εξαγωγείς της ΛΔΚ
-
Giant China Co. Ltd,
-
Shenzhen Xidesheng Bicycle Co. Ltd,
-
Guangzhou Viva Bicycle Corporation Limited,
-
Komda Industrial Co. Ltd,
-
Universal Cycle Corporation,
-
Liyang Machinery (Shenzen) Co Ltd,
-
Zheijiang Pujiang Libahuang Bicycle Corporation,
-
Merida Bicycle Co. Ltd,
-
Huida Bicycle (Shenzhen) Co. Ltd,
-
Shenzhen Bo-An Bike Co. Ltd.
Παραγωγοί-εξαγωγείς στο Βιετνάμ
-
Always Co., Ltd («Always»),
-
Asama Yu Jiun Intl. Co., Ltd («Asama»),
-
Dragon Bicycles Co., Ltd («Dragon»),
-
High Ride Bicycle Co., Ltd («High Ride»),
-
Liyang Vietnam Industrial Co., Ltd («Liyang»),
-
Vietnam Sheng Fa Co., Ltd («Sheng Fa»),
-
Olympic Pro Manufacturing Co., Ltd.
(29)
Μία από τις εν λόγω εταιρείες (Komda Industrial Co. Ltd), σε μεταγενέστερο στάδιο της έρευνας, απέσυρε το αίτημα για αναγνώριση καθεστώτος ΚΟΑ, αλλά διατήρησε το αίτημα για ατομική μεταχείριση, σύμφωνα με το άρθρο 9 παράγραφος 5 του βασικού κανονισμού. Στην περίπτωση μιας άλλης εταιρείας (Olympic Pro Manufacturing Co., Ltd) διαπιστώθηκε ότι δεν πραγματοποίησε εξαγωγές του οικείου προϊόντος στην Κοινότητα κατά την ΠΕ. Κατά συνέπεια, το αίτημά της για αναγνώριση ΚΟΑ και ατομική μεταχείριση κατέστη άνευ αντικειμένου.
(30)
Οι αιτήσεις των δεκαπέντε υπολοίπων εταιρειών εξετάστηκαν με βάση τα πέντε κριτήρια που καθορίζονται στο άρθρο 2 παράγραφος 7 στοιχείο γ) του βασικού κανονισμού.
1.1. Αναγνώριση ΚΟΑ όσον αφορά τους παραγωγούς-εξαγωγείς στη ΛΔΚ
(31)
Για όλους τους παραγωγούς-εξαγωγείς ποδηλάτων στη ΛΔΚ διαπιστώθηκε ότι υπέκειντο σε καθεστώς εξαγωγικών ποσοστώσεων, σύμφωνα με τον κανονισμό για τη διαχείριση των αδειών εξαγωγής της 20ής Δεκεμβρίου 2001, που εγκρίθηκε από το Υπουργείο Εξωτερικού Εμπορίου και Οικονομικής Συνεργασίας («ΥΕΕΟΣ») και τις τελωνειακές αρχές. Την κατανομή των ποσοστώσεων πραγματοποίησε μια επιτροπή απαρτιζόμενη από μέλη του ΥΕΕΟΣ, του αντίστοιχου Εμπορικού Επιμελητηρίου και της Ένωσης Εξωτερικά Χρηματοδοτούμενων Επιχειρήσεων με βάση κριτήρια που καταρτίζει το ΥΕΕΟΣ. Το καθεστώς περιελάμβανε επίσης τον καθορισμό ελάχιστων τιμών εξαγωγής ανά τύπο προϊόντος και τον έλεγχο των τιμών και των ποσοτήτων της σύμβασης εξαγωγικών πωλήσεων από την κυβέρνηση, πριν την έκδοση εξαγωγικής άδειας.
(32)
Με βάση τα παραπάνω, οι εταιρείες που ζήτησαν αναγνώριση ΚΟΑ δεν ήταν σε θέση να αποδείξουν ότι οι αποφάσεις τους σχετικά με τις τιμές πώλησης και τις ποσότητες λήφθηκαν σε απάντηση προς τις ενδείξεις της αγοράς και χωρίς σημαντική κρατική ανάμιξη, σύμφωνα με το πρώτο κριτήριο του άρθρου 2 παράγραφος 7 στοιχείο γ) του βασικού κανονισμού. Κατά συνέπεια, μετά από διαβουλεύσεις με την συμβουλευτική επιτροπή, αποφασίστηκε να αναγνωρισθεί ΚΟΑ στις αιτούσες εταιρείες, δεδομένου ότι δεν πληρούσαν όλα τα κριτήρια που ορίζονται στο άρθρο 2 παράγραφος 7 στοιχείο γ) του βασικού κανονισμού.
(33)
Ορισμένοι παραγωγοί-εξαγωγείς και το Εμπορικό Επιμελητήριο της Κίνας για τις εισαγωγές και εξαγωγές μηχανημάτων και ηλεκτρονικών προϊόντων ισχυρίστηκε ότι το καθεστώς αδειών εξαγωγής δεν μπορεί να θεωρηθεί ότι επηρεάζει τον προσδιορισμό των ποσοτήτων και των τιμών εξαγωγής από μέρους των εξαγωγέων και ότι αυτές δεν υπόκειται σε σημαντική κρατική παρέμβαση κατά την έννοια του άρθρου 2 παράγραφος 7 στοιχείο γ) του βασικού κανονισμού. Σχετικά με αυτό το θέμα, θα πρέπει να σημειωθεί κατά πρώτον ότι το καθεστώς αδειών εξαγωγής περιορίζει τις εξαγωγές ποδηλάτων των εταιρειών σε ανώτατο επιτρεπόμενο όριο, σε τιμές κατώτερες από τις ελάχιστες τιμές που καθόρισε το κράτος. Αυτός ο περιορισμός καταδεικνύει σαφώς ότι οι εταιρείες δεν είναι ελεύθερες να προσδιορίσουν τις εξαγωγικές δραστηριότητές τους χωρίς σημαντική κρατική παρέμβαση. Πράγματι, είναι υποχρεωμένες να προτείνουν ετήσια ποσότητα η οποία μπορεί να γίνει αποδεκτή ως έχει, ή να τροποποιηθεί χωρίς αιτιολόγηση, ή ακόμη και να απορριφθεί από την προαναφερθείσα επιτροπή. Επιπλέον, μια εταιρεία που εξήγαγε λιγότερα από 5 000 ποδήλατα κατά το προηγούμενο έτος μπορεί να εξαιρεθεί από την εν λόγω διαδικασία, αφήνοντας έτσι στη διακριτική ευχέρεια της εν λόγω επιτροπής τη συνέχιση των εξαγωγικών δραστηριοτήτων της εταιρείας. Επιπλέον, οι ποσότητες και τιμές παρακολουθούνται αυστηρά από το κράτος, με τη συμβολή του ΥΕΕΟΣ και των τελωνειακών αρχών, μέσω της έγκρισης των συμβάσεων για τις εξαγωγικές πωλήσεις, βάσει των οποίων μπορεί να εκδοθεί άδεια εξαγωγών. Αυτό θεωρείται αναμφίβολα ως κρατική παρέμβαση στις επιχειρηματικές αποφάσεις της εταιρείας κατά την έννοια του άρθρου 2 παράγραφος 7 στοιχείο γ) του βασικού κανονισμού. Με βάση τα παραπάνω, το επιχείρημα απερρίφθη.
1.2. Αναγνώριση ΚΟΑ όσον αφορά τους παραγωγούς-εξαγωγείς στο Βιετνάμ
(34)
Διαπιστώθηκε ότι πέντε από τις εν λόγω εταιρείες είναι εγκατεστημένες σε λεγόμενες βιομηχανικές ζώνες («ΒΖ») και μία από τις εταιρείες είναι εγκατεστημένη σε λεγόμενη ζώνη μεταποίησης για εξαγωγή («ΖΜΕ»).
(35)
Όσον αφορά τις εταιρείες που είναι εγκατεστημένες σε ΒΖ, διαπιστώθηκε ότι το κυβερνητικό διάταγμα 24/2000ND-CP της 31ης Ιουλίου 2000 για την εφαρμογή του νόμου όσον αφορά τις επενδύσεις του Βιετνάμ στο εξωτερικό, προέβλεπε γενική υποχρέωση για τις εταιρείες που υπόκεινται στον εν λόγω νόμο να εξάγουν τουλάχιστον 80 % της παραγωγής τους («υποχρέωση εξαγωγής») για να λάβουν άδεια για επενδύσεις. Διαπιστώθηκε επίσης ότι η υποχρέωση εξαγωγής συμπεριλαμβανόταν στις άδειες για επενδύσεις και των πέντε εταιρειών που είναι εγκατεστημένες σε ΒΖ.
(36)
Επιπλέον, από την έρευνα προέκυψε ότι η άδεια για επενδύσεις της εταιρείας που είναι εγκατεστημένη σε ΖΜΕ δεν περιείχε την υποχρέωση εξαγωγής που αναφέρεται παραπάνω.
(37)
Οι πέντε εταιρείες των οποίων οι άδειες για επενδύσεις περιείχαν υποχρέωση για εξαγωγή ισχυρίστηκαν ότι λόγω σημαντικής τροποποίησης της ισχύουσας νομοθεσίας του Βιετνάμ στην οποία προέβη η κυβέρνηση με το διάταγμα 27/2003ND-CP («τροποποιητικό διάταγμα»), η υποχρέωση για εξαγωγή έπαψε να ισχύει μετά τις 7 Μαΐου 2003.
(38)
Όσον αφορά αυτό το θέμα, πρέπει να σημειωθεί ότι σύμφωνα με το τροποποιητικό διάταγμα, η υποχρέωση για εξαγωγή μπορεί να αποσυρθεί μόνο υπό τον όρο ότι πληρούνται άλλοι επιτακτικοί όροι που περιέχονται στο τροποποιητικό διάταγμα. Ως εκ τούτου, το τροποποιητικό διάταγμα δεν αίρει την υποχρέωση για εξαγωγές, αλλά μάλλον τροποποιεί τους όρους που πρέπει να πληρούν οι εταιρείες για την ακύρωση της υποχρέωσής τους για εξαγωγή.
(39)
Οι εταιρείες ισχυρίστηκαν εξάλλου ότι θα τους είχε επιτραπεί η άρση της υποχρέωσης για εξαγωγή από τις άδειες για επενδύσεις εάν είχαν συμμορφωθεί με τους πρόσθετους όρους που απαριθμούνται στο τροποποιητικό διάταγμα. Εντούτοις, σύμφωνα με την ισχύουσα νομοθεσία, ο επενδυτής πρέπει πρώτα να ζητήσει από την αρχή που εκδίδει την άδεια για επενδύσεις τροποποίηση της άδειάς του και, ως εκ τούτου, η αρχή που εκδίδει την άδεια για επενδύσεις τροποποιεί την εν λόγω άδεια του επενδυτή, ούτως ώστε ο επενδυτής να δικαιούται της κατάργησης της υποχρέωσης για εξαγωγές.
(40)
Οι αρχές που εκδίδουν άδεια για επενδύσεις δεν κατήργησαν την υποχρέωση για εξαγωγή στις άδειες για επενδύσεις καμίας από τις πέντε εταιρείες κατά καμία χρονική στιγμή της ΠΕ. Ως εκ τούτου, οι εταιρείες δεν μπόρεσαν να αποδείξουν ότι θα είχαν συμμορφωθεί με τους πρόσθετους όρους.
(41)
Οι ίδιες εταιρείες ισχυρίστηκαν επίσης ότι ακόμη και αν εθεωρείτο ότι ισχύει η υποχρέωση για εξαγωγή κατά την ΠΕ, οι αποφάσεις των εταιρειών λήφθηκαν ωστόσο σε συνάρτηση με τις ενδείξεις της αγοράς. Εντούτοις, η εν λόγω υποχρέωση εξαγωγής όχι μόνο ίσχυε κατά την ΠΕ, αλλά, επιπλέον, συμπεριλήφθηκε στις άδειες για επενδύσεις και στο καταστατικό των πέντε εταιρειών καθ’ όλη την περίοδο έρευνας. Ως εκ τούτου, συνάγεται το συμπέρασμα ότι η υποχρέωση εξαγωγής πρέπει να θεωρηθεί ως σημαντική κρατική παρέμβαση που δύναται πραγματικά να αποτρέπει τις εταιρείες να λαμβάνουν τις αποφάσεις τους σύμφωνα με τις ενδείξεις της αγοράς.
(42)
Συνήχθη επίσης το συμπέρασμα ότι η εταιρεία για την οποία διαπιστώθηκε ότι ούτε η άδεια επενδύσεων ούτε τα καταστατικά περιείχαν την εν λόγω υποχρέωση εξαγωγής, ήταν ελεύθερη να πωλήσει το οικείο προϊόν τόσο στην εγχώρια όσο και στην εξαγωγική αγορά και δεν υπόκειτο σε σημαντική κρατική παρέμβαση.
(43)
Επιπλέον, θα πρέπει να αναφερθεί ότι στην περίπτωση τεσσάρων από τις πέντε εταιρείες που αναφέρονται παραπάνω στο σημείο 34, που υπόκεινται σε υποχρέωση εξαγωγής, δεν ήταν δυνατόν να συναφθεί το συμπέρασμα ότι είχαν μια συγκεκριμένη σειρά λογιστικών βιβλίων που αποτελούσαν αντικείμενο ανεξάρτητου ελέγχου, σύμφωνα με τα διεθνή λογιστικά πρότυπα, που ίσχυαν για πάσα χρήση. Διαπιστώθηκε ότι είχε πραγματοποιηθεί αδιαφανής διακανονισμός τιμολόγησης του οικείου προϊόντος στην Κοινότητα. Στον εν λόγω διακανονισμό συμμετείχαν ενδιάμεσες εταιρείες σε χώρες με μεγάλες φορολογικές απαλλαγές και άλλα γεωγραφικά σημεία εκτός Βιετνάμ, πράγμα που δεν επέτρεπε να παρακολουθηθεί η διαδρομή ελέγχου. Ως εκ τούτου, τα λογιστικά βιβλία των εταιρειών στο Βιετνάμ δεν αντιπροσώπευαν πιστά τις βασικές εξαγωγικές συναλλαγές.
(44)
Ως εκ τούτου, μετά από διαβουλεύσεις με τη Συμβουλευτική Επιτροπή, αποφασίστηκε να αναγνωρισθεί ΚΟΑ στην Always δεδομένου ότι η εταιρεία πληρούσε όλα τα κριτήρια του άρθρου 2 παράγραφος 7 στοιχείο γ) του βασικού κανονισμού και να απορρίψει τους ισχυρισμούς των Asama, Dragon, High Ride, Liyang and Sheng Fa, δεδομένου ότι αυτές οι εταιρείες δεν πληρούσαν τα προαναφερθέντα κριτήρια.
2. Ατομική μεταχείριση
(45)
Σύμφωνα με το άρθρο 2 παράγραφος 7 στοιχείο α) του βασικού κανονισμού, υπολογίζεται, ενδεχομένως, δασμός σε εθνική κλίμακα, για τις χώρες στις οποίες εφαρμόζεται το άρθρο 2 παράγραφος 7) στοιχείο α) του βασικού κανονισμού, εκτός από τις περιπτώσεις στις οποίες οι εταιρείες είναι σε θέση να αποδείξουν ότι πληρούν όλα τα κριτήρια του άρθρου 9 παράγραφος 5 του βασικού κανονισμού για να τύχουν ατομικής μεταχείρισης.
(46)
Οι ίδιοι παραγωγοί-εξαγωγείς της ΛΔΚ και του Βιετνάμ, που δεν πληρούσαν τα κριτήρια για ΚΟΑ, καθώς και η εταιρεία που αναφέρθηκε στην αιτιολογική σκέψη 29, ζήτησαν, ως εναλλακτική λύση, να τύχουν ατομικής μεταχείρισης («ΑΜ»), σύμφωνα με το άρθρο 9 παράγραφος 5 του βασικού κανονισμού. Η Επιτροπή ήλεγξε στη συνέχεια κατά πόσον οι αιτούσες εταιρείες είχαν, τόσο de jure όσο και de facto, την απαραίτητη ανεξαρτησία σε σχέση με το κράτος για τον καθορισμό των τιμών εξαγωγής τους και τον προσδιορισμό των ποσοτήτων εξαγωγής του οικείου προϊόντος, σύμφωνα με το άρθρο 9 παράγραφος 5 στοιχείο β) του βασικού κανονισμού.
(47)
Από αυτή την άποψη, διαπιστώθηκε ότι όλοι οι παραγωγοί-εξαγωγείς της ΛΔΚ υπέκειντο σε σημαντικό κρατικό έλεγχο όσον αφορά τον προσδιορισμό των εξαγωγικών τιμών και ποσοτήτων του οικείου προϊόντος, όπως εξηγείται παραπάνω στην αιτιολογική σκέψη 31. Συνεπώς, συνήχθη το συμπέρασμα ότι οι κινέζοι παραγωγοί-εξαγωγείς που ζήτησαν ΑΜ δεν πληρούσαν τις απαραίτητες προϋποθέσεις για ατομική μεταχείριση, όπως καθορίζεται στο άρθρο 9 παράγραφος 5 του βασικού κανονισμού.
(48)
Όσον αφορά τις εταιρείες του Βιετνάμ, διαπιστώθηκε ότι και οι πέντε εταιρείες υπέκειντο σε σημαντικό κρατικό έλεγχο όσον αφορά τον καθορισμό των ποσοτήτων εξαγωγής του οικείου προϊόντος, όπως εξηγείται παραπάνω στις αιτιολογικές σκέψεις 34 έως 41. Συνεπώς, συνήχθη το συμπέρασμα ότι καμία από τις πέντε εταιρείες δεν πληρούσαν τις απαραίτητες προϋποθέσεις για ατομική μεταχείριση.
3. Κανονική αξία
3.1. Ανάλογη χώρα
(49)
Σύμφωνα με το άρθρο 2 παράγραφος 7 στοιχείο α) του βασικού κανονισμού, η κανονική αξία για τους παραγωγούς-εξαγωγείς της ΛΔΚ και του Βιετνάμ στους οποίους δεν χορηγήθηκε ΚΟΑ πρέπει να καθοριστεί με βάση τις τιμές ή την κατασκευασμένη αξία της ανάλογης χώρας.
(50)
Για τον σκοπό αυτό, στις ανακοινώσεις για την έναρξη διαδικασίας η Επιτροπή πρότεινε το Μεξικό, που ήταν επίσης η ανάλογη χώρα που χρησιμοποιήθηκε κατά την προηγούμενη έρευνα σχετικά με τη ΛΔΚ.
(51)
Όλα τα ενδιαφερόμενα μέρη είχαν την ευκαιρία να υποβάλουν τις παρατηρήσεις τους σχετικά με την προτεινόμενη επιλογή ανάλογης χώρας. Υποβλήθηκαν σχόλια από τους συνεργασθέντες παραγωγούς-εξαγωγείς με τα οποία προτείνονταν η Ταϊβάν ή η Ινδία ως ανάλογη χώρα καταλληλότερη από το Μεξικό.
(52)
Ορισμένοι παραγωγοί-εξαγωγείς ισχυρίστηκαν ότι, δεδομένου ότι αυτή η χώρα χρησιμοποιήθηκε κατά την αρχική έρευνα, η Ταϊβάν είναι καταλληλότερη για να χρησιμοποιηθεί ως ανάλογη χώρα. Ισχυρίστηκαν επίσης ότι η Ταϊβάν είναι ένας από τους σημαντικότερους παραγωγούς ποδηλάτων παγκοσμίως και έχει ανεπτυγμένη εγχώρια αγορά όπου πολλοί εγχώριοι παραγωγοί ανταγωνίζονται ενεργά μεταξύ τους. Επιπλέον, δεν υπάρχουν περιορισμοί στις εισαγωγές ποδηλάτων ή μερών αυτών στην Ταϊβάν. Επιπλέον, πολλοί κινέζοι και βιετναμέζοι κατασκευαστές ανήκουν σε ταϊβανέζικες εταιρείες και συνεπώς τόσο οι διαδικασίες παραγωγής όσο και τα τελικά προϊόντα είναι πολύ παρόμοια με αυτά των κινέζων και βιετναμέζων παραγωγών. Υποβλήθηκε επίσης ο ισχυρισμός ότι πολλές εταιρείες της Ταϊβάν ήταν πρόθυμες να συνεργασθούν με την Επιτροπή για τον σκοπό αυτό.
(53)
Όσον αφορά τα παραπάνω επιχειρήματα, θα πρέπει κατά πρώτον να σημειωθεί ότι η Ταϊβάν είναι πράγματι ο τρίτος σε σειρά σπουδαιότητας παραγωγός ποδηλάτων παγκοσμίως, αλλά ο κλάδος παραγωγής είναι σε μεγάλο βαθμό προσανατολισμένος προς τις εξαγωγές, και συνήθως εξάγει περίπου 90 % της παραγωγής του.
(54)
Από την άλλη πλευρά, η εγχώρια αγορά είναι σχετικά μικρή και μάλλον σταθερή και υπολογίζεται σε περίπου 700 000-800 000 μονάδες, ενώ η μεξικανική εγχώρια αγορά υπολογίζεται περίπου σε 2,3 εκατομμύρια μονάδες, ήτοι τρεις φορές την ταϊβανέζικη αγορά. Επιπλέον, η ταϊβανέζικη αγορά προμηθεύεται προϊόντα σε μεγάλο βαθμό από κινέζους εξαγωγείς. Σε σύγκριση, η Ταϊβάν εισήγαγε το 2003 περίπου 470 000 ποδήλατα από τη ΛΔΚ, πράγμα που αντιπροσωπεύει περισσότερο από το ήμισυ του μεγέθους της αγοράς της. Στο σημείο αυτό θα πρέπει να αναφέρουμε ότι οι εισαγωγές ποδηλάτων στην Ταϊβάν ήταν σχεδόν ανύπαρκτες πριν το έτος 2001. Ως εκ τούτου, ενώ πριν το 2001 η αγορά της Ταϊβάν εφοδιαζόταν κυρίως, αν όχι αποκλειστικά, από τοπικούς παραγωγούς, σήμερα τα ποδήλατα της ΛΔΚ κυριαρχούν στην εν λόγω αγορά ολοένα περισσότερο σε σχέση με τους ντόπιους παραγωγούς των οποίων το μερίδιο αγοράς μειώνεται εντυπωσιακά. Ως εκ τούτου, η εγχώρια αγορά επηρεάζεται κατά πολύ από τις τιμές εισαγωγής των ποδηλάτων της ΛΔΚ, που αποτελούν αντικείμενο της παρούσας έρευνας.
(55)
Πάντως, απεστάλησαν ερωτηματολόγια σε όλους τους γνωστούς ταϊβανέζους παραγωγούς. Ορισμένες εταιρείες απάντησαν ότι ήταν πρόθυμες να συνεργασθούν αλλά δεν πραγματοποιούσαν εγχώριες πωλήσεις, δεδομένου ότι εξήγαγαν όλη την παραγωγή τους. Δύο εταιρείες απάντησαν στο ερωτηματολόγιο. Εντούτοις, μία από αυτές δεν υπέβαλε έγκυρη απάντηση στο ερωτηματολόγιο και θεωρήθηκε ότι δεν συνεργάσθηκε. Η άλλη εταιρεία συνεργάσθηκε πλήρως αλλά ήταν αμφίβολο κατά πόσον ο χαμηλός όγκος των εγχωρίων πωλήσεών της μπορούσε να θεωρηθεί αρκετά αντιπροσωπευτικός σε σχέση με την ταϊβανέζικη αγορά, τις συνολικές κινεζικές εξαγωγές στην Κοινότητα και τις συνολικές βιετναμέζικες εξαγωγές στην Κοινότητα. Επιπλέον, δεδομένων των συνθηκών που κυριαρχούσαν στην ταϊβανέζικη αγορά και οι οποίες εξηγήθηκαν στην αιτιολογική σκέψη 54, οι πωλήσεις της ενιαίας αυτής εταιρείας δεν μπορούσαν να θεωρηθούν κατάλληλη βάση για τον καθορισμό κανονικής αξίας.
(56)
Ένας Κινέζος παραγωγός-εξαγωγέας πρότεινε ως εναλλακτική λύση να εκληφθεί η Ινδία ως ανάλογη χώρα. Ισχυρίστηκε ότι το κόστος εργασίας στην Ινδία είναι ίδιο με αυτό στη ΛΔΚ. Όσον αφορά αυτό το θέμα, θα πρέπει να σημειωθεί ότι διαπιστώθηκε ότι η Ινδία δεν ήταν κατάλληλη επιλογή, διότι οποιαδήποτε σύγκριση μεταξύ των ποδηλάτων που πωλούνται στην Ινδία (αγροτικά ποδήλατα που πωλούνται σε εμπόρους λιανικής πώλησης σε κιτ) και αυτών που εξάγονται από κινέζους κατασκευαστές στην Κοινότητα θα ήταν πολύ δύσκολη και εν πάση περιπτώσει θα απαιτούσε διάφορες προσαρμογές. Ως εκ τούτου, και λόγω του ότι υπάρχει καταλληλότερη ανάλογη χώρα, ήτοι το Μεξικό, η Ινδία δεν θεωρήθηκε κατάλληλη ανάλογη χώρα.
(57)
Μετά την κοινολόγηση, ένας Βιετναμέζος παραγωγός-εξαγωγέας ισχυρίστηκε ότι η Επιτροπή δεν εξήγησε με εύλογο τρόπο, βάσει αποδεικτικών στοιχείων, γιατί η Ινδία δεν μπορούσε να χρησιμοποιηθεί ως ανάλογη χώρα. Ισχυρίστηκε ότι η Επιτροπή δεν είχε στείλει ερωτηματολόγια στους παραγωγούς στην Ινδία, ενώ η εν λόγω χώρα εξάγει μεγάλες ποσότητες ποδηλάτων καλής ποιότητας στην Κοινότητα, τα οποία αποτελούν ομοειδή προϊόντα, παρά τα πορίσματα της Επιτροπής σύμφωνα με τα οποία πρόκειται για «αγροτικά ποδήλατα που πωλούνται σε εμπόρους λιανικής πώλησης σε κιτ».
(58)
Σχετικά με αυτό το θέμα, θα πρέπει κατά πρώτον να σημειωθεί ότι, λίγο μετά την έναρξη της διαδικασίας, μόνο ένας παραγωγός-εξαγωγέας στη ΛΔΚ πρότεινε την Ινδία ως ανάλογη χώρα, αλλά ο ισχυρισμός αυτός δεν στηρίχθηκε επαρκώς με αποδεικτικά στοιχεία, δεδομένου ότι το μόνο επιχείρημα που υποβλήθηκε ήταν το ίδιο κόστος εργασίας στη ΛΔΚ και στην Ινδία. Επιπλέον, οι ινδικές εξαγωγές ποδηλάτων στην Κοινότητα δεν αποτελούν κατάλληλο παράγοντα για τον προσδιορισμό της καταλληλότητας της Ινδίας ως ανάλογης χώρας. Δεν αμφισβητείται ότι τα ποδήλατα που πωλούνται στην ινδική εγχώρια αγορά είναι ομοειδή προϊόντα με αυτά που εξάγονται στην Κοινότητα από τις εν λόγω χώρες. Εντούτοις, οι διαθέσιμες πληροφορίες κατέδειξαν ότι οι τύποι ποδηλάτων που πωλούνται στην ινδική εγχώρια αγορά θα απαιτούσαν διάφορες προσαρμογές, που θα καθιστούσαν συνεπώς μη αξιόπιστη κάθε σύγκριση. Βάσει των παραπάνω, και ελλείψει άλλων περισσότερο τεκμηριωμένων πληροφοριών, η επιλογή της Ινδίας δεν εξετάστηκε περαιτέρω, δεδομένου ότι υπήρχαν περισσότερα διαθέσιμα στοιχεία σχετικά με καταλληλότερη ανάλογη χώρα, ήτοι το Μεξικό. Με βάση τα παραπάνω, το επιχείρημα απορρίφθηκε.
(59)
Απεστάλησαν ερωτηματολόγια σε όλους τους γνωστούς μεξικανούς παραγωγούς. Δύο εταιρείες συνεργάσθηκαν πλήρως απαντώντας στο ερωτηματολόγιο και αποδεχόμενες επιτόπια επαλήθευση στις εγκαταστάσεις τους. Αυτοί οι δύο παραγωγοί πραγματοποιούσαν εγχώριες πωλήσεις που αντιπροσωπεύουν το ένα τρίτο της μεξικανικής αγοράς, που υπολογίζεται σε περίπου 2,3 εκατομμύρια μονάδες. Μεγάλος αριθμός παραγωγών και περίπου είκοσι σημαντικοί εισαγωγείς διαπιστώθηκε ότι ασκούν δραστηριότητες σε ανταγωνιστικό περιβάλλον. Οι εισαγωγές ποδηλάτων το 2003 προήλθαν κυρίως από την Ταϊβάν (περισσότερο από 50 %), την Ουρουγουάη (20 %), τις Ηνωμένες Πολιτείες και τη Νότια Κορέα. Αυτές οι εισαγωγές αντιπροσώπευαν περίπου 5 % της εγχώριας αγοράς. Σε αυτό το εκατοστιαίο ποσοστό, θα πρέπει να προστεθούν τα ποδήλατα που πωλούνται στην εγχώρια αγορά από εισαγωγείς που συναρμολογούν μέρη ποδηλάτων.
(60)
Σχετικά με αυτό το θέμα, θα πρέπει να σημειωθεί ότι το 2003, περίπου 465 000 μέρη ποδηλάτων αξίας 79 εκατομμυρίων ευρώ εισήχθησαν στο Μεξικό, από τα οποία το ένα τρίτο κατ’ αξία εισήχθη από δώδεκα σημαντικούς εισαγωγείς/επιχειρήσεις συναρμολόγησης (πηγή: ετήσια έκθεση του ANAFABI, ήτοι της μεξικανικής ένωσης κατασκευαστών ποδηλάτων). Από την άλλη πλευρά, οι εξαγωγές ποδηλάτων από το Μεξικό αντιπροσώπευαν το 2003 περίπου 60 % της αξίας των εισαγωγών στο Μεξικό (πηγή: επίσημες μεξικανικές στατιστικές), δηλαδή υπολογίζεται ότι αντιπροσωπεύουν 50 έως 70 χιλιάδες μονάδες. Ως εκ τούτου, φαίνεται ότι μεγάλο μέρος των εισαχθέντων μερών ποδηλάτων χρησιμοποιήθηκε είτε για την αγορά παροχής υπηρεσιών μετά την πώληση (επισκευές) είτε για τη συναρμολόγηση και την πώληση ποδηλάτων στην εγχώρια αγορά.
(61)
Ορισμένοι παραγωγοί-εξαγωγείς υποστήριξαν ότι υπάρχουν σημαντικές διαδικασίες καταχώρισης στο Μεξικό που είναι επαχθείς και αυξάνουν το κόστος των εμπορευμάτων που εισάγονται στην εν λόγω χώρα. Ισχυρίστηκαν επίσης ότι το σύστημα καταχώρισης προκαλεί στρεβλώσεις στην αγορά στον μεξικανικό τομέα παραγωγής ποδηλάτων. Ισχυρίστηκαν επίσης ότι ο εγχώριος ανταγωνισμός στο Μεξικό είναι περιορισμένος δεδομένου ότι οκτώ σημαντικοί παραγωγοί, μέλη του ANAFABI, ήτοι της μεξικανικής ένωσης κατασκευαστών ποδηλάτων, αντιπροσωπεύουν περισσότερο από 75 % της ντόπιας παραγωγής, πράγμα που τους δίνει τη δυνατότητα να καθορίσουν τις εγχώριες τιμές. Επιπλέον, προβλήθηκε ο ισχυρισμός ότι οι μεξικανοί παραγωγοί ποδηλάτων είναι περιορισμένοι όσον αφορά τις ποσότητες που μπορούν να πωλούν στην εγχώρια αγορά τους, δεδομένου ότι η μεξικανική νομοθεσία για τα λεγόμενα προγράμματα Maquiladora απαιτεί, κατά τον ισχυρισμό, από τους εγχώριους παραγωγούς να πληρούν ορισμένους όρους όσον αφορά την απόδοση. Σύμφωνα με το εν λόγω πρόγραμμα, εάν μια εταιρεία επιθυμεί να εξασφαλίσει εισαγωγές πρώτων υλών ατελώς για περαιτέρω εξαγωγές, πρέπει να εξάγει τουλάχιστον 30 % της συνολικής παραγωγής της σε ετήσια βάση.
(62)
Όσον αφορά τις διαδικασίες καταχώρισης, θα πρέπει πρώτα να σημειωθεί ότι παρόλο που αυτές οι διαδικασίες μπορεί να καθιστούν τις εισαγωγές, ως ένα βαθμό, περισσότερο επαχθείς και χρονοβόρες, υπάρχουν πάντως σημαντικές εισαγωγές ποδηλάτων και μερών ποδηλάτων στη μεξικανική αγορά, πράγμα που εξασφαλίζει ανταγωνιστικές συνθήκες αγοράς. Ως εκ τούτου, η ενδεχόμενη επίπτωση αυτών των διαδικασιών στην αγορά, η οποία εν πάση περιπτώσει δεν μπορεί να μετρηθεί άμεσα, δεν μπορεί να θεωρηθεί σημαντική για το εν λόγω θέμα. Αντίθετα, όσον αφορά τον εγχώριο ανταγωνισμό, θα πρέπει να σημειωθεί ότι υπάρχουν περίπου δώδεκα σημαντικοί παραγωγοί, μεγάλος αριθμός μικρότερων παραγωγών ή/και επιχειρήσεων συναρμολόγησης και μεγάλος αριθμός εισαγωγέων/επιχειρήσεων συναρμολόγησης ποδηλάτων και μερών ποδηλάτων. Όλοι αυτοί οι επιχειρηματίες είναι ανταγωνιστικοί μεταξύ τους και επιβεβαιώνουν ότι υπάρχει ισχυρό ανταγωνιστικό περιβάλλον στη μεξικανική αγορά. Όσον αφορά τη δυνατότητα των μεγάλων παραγωγών, μελών του ANAFABI, να καθορίσουν τις εγχώριες τιμές, αυτή δεν τεκμηριώθηκε και από την έρευνα δεν προέκυψαν στοιχεία που θα μπορούσαν να υποστηρίξουν τον εν λόγω ισχυρισμό. Το γεγονός ότι ένας μεγάλος αριθμός παραγωγών κατέχει σημαντικό μέρος της εγχώριας αγοράς δεν αποτελεί, αυτό καθαυτό, απόδειξη της δυνατότητας καθορισμού των τιμών. Στο πλαίσιο αυτό, θα πρέπει να σημειωθεί εξάλλου ότι οι δύο μεξικανοί παραγωγοί που αποτέλεσαν αντικείμενο της έρευνας, και οι οποίοι αντιπροσώπευαν περίπου το ένα τρίτο της συνολικής μεξικανικής παραγωγής, διαπιστώθηκε ότι πραγματοποίησαν κατά μέσον όρο χαμηλά κέρδη (χαμηλότερα από το κανονικό κέρδος που ισχυρίστηκε ο αιτών ότι θα επιτύγχανε στην κοινοτική αγορά εάν δεν ασκείτο ζημιογόνος πρακτική ντάμπινγκ από τις εν λόγω χώρες) από τις δραστηριότητες παραγωγής ποδηλάτων, και όχι υψηλά κέρδη, όπως θα αναμενόταν εάν η μεξικανική αγορά ελέγχετο από αυτούς.
(63)
Όσον αφορά τα προγράμματα Maquiladora, θα πρέπει να σημειωθεί ότι οι δύο συνεργασθέντες μεξικανοί παραγωγοί διαπιστώθηκε ότι δεν κατέβαλαν δασμό αντιντάμπινγκ στις εισαγωγές μερών ποδηλάτων, που αντιπροσώπευαν μέχρι 60 % των συνολικών αναγκών της παραγωγής τους ποδηλάτων και κατάγονταν κυρίως από τη ΛΔΚ και την Ταϊβάν. Εντούτοις, και οι δύο χώρες πώλησαν το μεγαλύτερο μέρος της παραγωγής τους στην εγχώρια αγορά. Μόνον ένας μεξικανός παραγωγός πραγματοποίησε εξαγωγές, που αντιπροσώπευαν όχι περισσότερο από 10 % των συνολικών πωλήσεών του. Πρέπει να αναφέρουμε ότι, από το 2000, ο τομέας ποδηλάτων συμπεριλαμβάνεται στα λεγόμενα «μεξικανικά προγράμματα τομεακής προώθησης» (PROSEC) που καταρτίστηκαν με διάταγμα που δημοσιεύθηκε στις 30 Οκτωβρίου 2000 από τη μεξικανική κυβέρνηση. Το PROSEC εφαρμόζεται σε εταιρείες που παράγουν τελικά προϊόντα που καλύπτονται από ειδικό πρόγραμμα τομεακής προώθησης και οι οποίες εισήγαγαν συντελεστές παραγωγής που απαριθμούνται στο εν λόγω πρόγραμμα. Το διάταγμα δεν συσχετίζει ρητά τη φορολογική απαλλαγή/μείωση με τις εξαγωγές. Όλοι οι εξουσιοδοτημένοι παραγωγοί μπορούν να εισάγουν τις πρώτες ύλες και τα μηχανήματα που απαριθμούνται στο διάταγμα, στο μέτρο που χρησιμοποιούνται για την κατασκευή συγκεκριμένων προϊόντων. Δεν γίνεται διάκριση βάσει του τελικού προορισμού των εισαχθέντων προϊόντων (εγχώριες ή εξαγωγικές αγορές). Σχετικά με αυτό το θέμα, θα πρέπει να σημειωθεί ότι δεν διαπιστώθηκε ότι οι δύο συνεργασθέντες παραγωγοί κατέβαλαν άλλη φορολογική επιβάρυνση εκτός από τους δασμούς, για τις εισαγωγές πρώτων υλών που ενσωματώνονται στα τελικά προϊόντα που προορίζονται για την εγχώρια αγορά.
(64)
Ένας συνεργασθείς εισαγωγέας ισχυρίστηκε ότι το κόστος εργασίας στο Μεξικό είναι τριπλάσιο του αντίστοιχου κόστους εργασίας στο Βιετνάμ. Ως εκ τούτου, το κόστος παραγωγής και οι τιμές πώλησης του τελικού προϊόντος στο Μεξικό είναι υψηλότερα από αυτά στο Βιετνάμ. Επομένως, το Μεξικό δεν είναι κατάλληλη ανάλογη χώρα. Σχετικά με αυτό το θέμα, θα πρέπει να σημειωθεί ότι το Βιετνάμ θεωρείται ως χώρα με οικονομία σε μεταβατικό στάδιο. Το κόστος εργασίας των βιετναμέζων παραγωγών στους οποίους δεν αναγνωρίσθηκε καθεστώς οικονομίας της αγοράς δεν είναι τιμές ελεύθερης αγοράς, ήτοι οι τιμές αυτές δεν προκύπτουν από την αλληλεπίδραση των δυνάμεων της αγοράς. Σκοπός της χρησιμοποίησης ανάλογης χώρας είναι ακριβώς η εξουδετέρωση της επίπτωσης των εν λόγω τιμών, που δεν είναι τιμές αγοράς, στις δαπάνες των εταιρειών. Με βάση τα παραπάνω, το επιχείρημα απορρίφθηκε.
(65)
Τέλος, προβλήθηκε το επιχείρημα ότι υπάρχουν σημαντικές διαφορές μεταξύ του μεξικανικού τομέα παραγωγής ποδηλάτων και του αντίστοιχου τομέα της ΛΔΚ, που οφείλονται κυρίως στις πρώτες ύλες που χρησιμοποιούνται, και στις συνθήκες πρόσβασης στις πρώτες ύλες. Όσον αφορά τις χρησιμοποιηθείσες πρώτες ύλες, προβλήθηκε ο ισχυρισμός ότι οι μεξικανοί παραγωγοί παράγουν μόνο άκαμπτους σκελετούς ποδηλάτων, ενώ οι κινέζοι παράγουν επίσης σκελετούς με ανάρτηση. Όσον αφορά τους όρους πρόσβασης στις πρώτες ύλες, προβλήθηκε ο ισχυρισμός ότι δεν είναι συγκρίσιμοι με αυτούς που ισχύουν στη ΛΔΚ, δεδομένου ότι τα μέρη ποδηλάτων που παρέχονται στην εγχώρια αγορά κατασκευάζονται με ξεπερασμένη τεχνολογία. Επιπλέον, τα μέρη ποδηλάτων που εισάγονται από τη ΛΔΚ υπόκεινται σε δασμό αντιντάμπινγκ 144 %, πράγμα που έχει ως αποτέλεσμα αύξηση του κόστους.
(66)
Όσον αφορά τις διαφορές στις πρώτες ύλες που χρησιμοποιούνται και στους όρους πρόσβασης στις πρώτες ύλες, θα πρέπει να σημειωθεί ότι από την έρευνα δεν προέκυψε ότι υπάρχουν διαφορές μεταξύ των ποδηλάτων που παράγουν οι μεξικανοί, οι κινέζοι ή οι βιετναμέζοι κατασκευαστές. Οι μεξικανοί κατασκευαστές παράγουν επίσης ποδήλατα που φέρουν σκελετούς με ανάρτηση και προμηθεύονται κυρίως τα μέρη των ποδηλάτων από τη ΛΔΚ και την Ταϊβάν. Όσον αφορά τον δασμό αντιντάμπινγκ στις εισαγωγές μερών ποδηλάτων, όπως αναφέρεται παραπάνω στο σημείο 63, ο δασμός αυτός δεν εισπράττεται για τις εισαγωγές μερών ποδηλάτων. Ως εκ τούτου, το εν λόγω επιχείρημα απορρίφθηκε.
(67)
Με βάση τα παραπάνω, η μεξικανική αγορά μπορεί να θεωρηθεί αντιπροσωπευτική και ανταγωνιστική. Συνεπώς, συνήχθη το συμπέρασμα ότι το Μεξικό ήταν κατάλληλη ανάλογη χώρα.
3.2. Προσδιορισμός της κανονικής αξίας στην ανάλογη χώρα
(68)
Μετά την επιλογή του Μεξικού ως ανάλογης χώρας, η κανονική αξία υπολογίστηκε με βάση τα στοιχεία που εξακριβώθηκαν στις εγκαταστάσεις των δύο συνεργασθέντων μεξικανών παραγωγών. Σύμφωνα με το άρθρο 2 παράγραφος 7 στοιχείο α) του βασικού κανονισμού, η κανονική αξία για τους κινέζους και βιετναμέζους παραγωγούς στους οποίους δεν αναγνωρίσθηκε ΚΟΑ υπολογίστηκε με βάση τις επαληθευμένες πληροφορίες που λήφθηκαν από τους παραγωγούς στην ανάλογη χώρα, ήτοι με βάση τις καταβληθείσες ή καταβλητέες τιμές στην εγχώρια αγορά του Μεξικού για τους συγκρίσιμους τύπους προϊόντων ή την κατασκευασμένη αξία στο Μεξικό για τους συγκρίσιμους τύπους του προϊόντος.
(69)
Οι εγχώριες πωλήσεις των δύο μεξικανών παραγωγών του ομοειδούς προϊόντος διαπιστώθηκε ότι ήταν αντιπροσωπευτικές, δεδομένου ότι αντιπροσώπευαν σημαντικό ποσοστό του οικείου προϊόντος που εξήχθη στην Κοινότητα από τους παραγωγούς-εξαγωγείς στη ΛΔΚ και στο Βιετνάμ.
(70)
Εξετάστηκε επίσης κατά πόσον θα μπορούσε να θεωρηθεί ότι οι εγχώριες πωλήσεις κάθε τύπου του προϊόντος πραγματοποιήθηκαν κατά τις συνήθεις εμπορικές πράξεις, με τον προσδιορισμό της αναλογίας των επικερδών πωλήσεων σε ανεξάρτητους πελάτες του οικείου τύπου του προϊόντος. Στις περιπτώσεις όπου ο όγκος των πωλήσεων ενός τύπου του προϊόντος, που πωλήθηκε σε καθαρή τιμή πώλησης ίση ή ανώτερη του μοναδιαίου κόστους, αντιπροσώπευε περισσότερο από 80 % του όγκου των συνολικών πωλήσεων του οικείου τύπου του προϊόντος, και εφόσον η σταθμισμένη μέση τιμή του εν λόγω τύπου ήταν ίση ή ανώτερη από το μοναδιαίο κόστος, η κανονική αξία βασίστηκε στην πραγματική εγχώρια τιμή, υπό μορφή σταθμικού μέσου όρου των τιμών όλων των εγχωρίων πωλήσεων του εν λόγω τύπου του προϊόντος κατά την ΠΕ, ανεξάρτητα από το κατά πόσον οι εν λόγω πωλήσεις ήταν κερδοφόρες ή όχι.
(71)
Στην περίπτωση όπου ο όγκος των επικερδών πωλήσεων ενός τύπου του προϊόντος αντιπροσώπευε 80 % ή λιγότερο, αλλά τουλάχιστον 10 % του συνολικού όγκου πωλήσεων του εν λόγω τύπου, ή εφόσον ο σταθμισμένος μέσος όρος των τιμών των εν λόγω πωλήσεων ήταν κατώτερος από το μοναδιαίο κόστος, η κανονική αξία βασίστηκε στην πραγματική εγχώρια τιμή, υπό μορφή σταθμισμένου μέσου όρου των κερδοφόρων πωλήσεων μόνο των εν λόγω τύπων του προϊόντος.
(72)
Για τους τύπους του προϊόντος για τους οποίους ο όγκος των κερδοφόρων πωλήσεων αντιπροσώπευε λιγότερο από 10 % του συνολικού όγκου των πωλήσεων του εν λόγω τύπου στην εγχώρια αγορά, θεωρήθηκε ότι ο εν λόγω τύπος του προϊόντος δεν πωλήθηκε κατά τις συνήθεις εμπορικές πράξεις, και συνεπώς, η κανονική αξία δεν μπορούσε να βασιστεί στις εγχώριες τιμές στο Μεξικό.
(73)
Για τους εξαγχθέντες τύπους του προϊόντος, που είτε δεν πραγματοποιήθηκαν κατά τις συνήθεις εμπορικές πράξεις στο Μεξικό είτε δεν πωλήθηκαν από τους μεξικανούς παραγωγούς στην εγχώρια αγορά, χρησιμοποιήθηκαν οι κατασκευασμένες κανονικές αξίες.
(74)
Για τους εξαγχθέντες τύπους του προϊόντος, για τους οποίους δεν υπάρχουν αντίστοιχοι τύποι που να πωλήθηκαν κατά τις συνήθεις εμπορικές πράξεις στην εγχώρια αγορά του Μεξικού, η κανονική αξία κατασκευάστηκε, σύμφωνα με το άρθρο 2 παράγραφος 3 του βασικού κανονισμού, με βάση το σταθμισμένο μέσον όρο του κόστους κατασκευής που βάρυνε κάθε παραγωγό, συν ένα εύλογο ποσό για τα έξοδα πώλησης, τα γενικά και διοικητικά έξοδα (ΠΓΔ) και για το κέρδος. Τα έξοδα ΠΓΔ και το κέρδος προσδιορίστηκαν με βάση τον σταθμισμένο μέσον όρο των εξόδων ΠΓΔ και του κέρδους που πραγματοποίησε καθένας από τους συνεργασθέντες μεξικανούς παραγωγούς στις εγχώριες πωλήσεις του ομοειδούς προϊόντος, κατά τις συνήθεις εμπορικές πράξεις. Για τους εξαγχθέντες τύπους του προϊόντος, για τους οποίους δεν πραγματοποιήθηκαν πωλήσεις στην εγχώρια αγορά του Μεξικού, το κόστος παραγωγής παρόμοιων τύπων του προϊόντος χρησιμοποιήθηκε στην κατασκευή των κανονικών αξιών, κατάλληλα προσαρμοσμένων για να ληφθούν υπόψη οι διαφορές των φυσικών χαρακτηριστικών σε σχέση με τους εξαγχθέντες τύπους.
3.3. Προσδιορισμός της κανονικής αξίας για τον παραγωγό-εξαγωγέα στον οποίο αναγνωρίστηκε ΚΟΑ
(75)
Σύμφωνα με το άρθρο 2 παράγραφος 2 του βασικού κανονισμού, η Επιτροπή εξέτασε πρώτα κατά πόσον οι εγχώριες πωλήσεις του ομοειδούς προϊόντος σε ανεξάρτητους πελάτες από την Always ήταν αντιπροσωπευτικές, ήτοι κατά πόσον ο συνολικός όγκος των εν λόγω πωλήσεων ήταν ίσος ή μεγαλύτερος από 5 % του συνολικού όγκου των αντιστοίχων εξαγωγικών πωλήσεων στην Κοινότητα.
(76)
Διαπιστώθηκε ότι η Always δεν πραγματοποίησε πωλήσεις του ομοειδούς προϊόντος στην εγχώρια αγορά του Βιετνάμ. Ως εκ τούτου, ελλείψει εγχωρίων πωλήσεων, η κανονική αξία προσδιορίστηκε σύμφωνα με το άρθρο 2 παράγραφος 3 του βασικού κανονισμού, με βάση το κόστος παραγωγής στη χώρα καταγωγής, συν εύλογο ποσό για τα έξοδα ΠΓΔ και για το κέρδος.
(77)
Δεδομένου ότι η Always δεν πραγματοποίησε πωλήσεις στην εγχώρια αγορά για το οικείο προϊόν ούτε για την ίδια κατηγορία προϊόντων στο Βιετνάμ, τα ποσά των εξόδων ΠΓΔ και του κέρδους που θα προστεθούν στο κόστος παραγωγής της Always καθορίστηκαν σύμφωνα με το άρθρο 2 παράγραφος 6 στοιχείο γ) του βασικού κανονισμού. Τα εν λόγω ποσά βασίστηκαν συνεπώς στο σταθμισμένο μέσον όρο των εξόδων ΠΓΔ και στον σταθμισμένο μέσον όρο κέρδους που σημειώθηκαν στο πλαίσιο των συνήθων εμπορικών πράξεων από παραγωγούς του Μεξικού. Η χρησιμοποίηση αυτής της μεθόδου θεωρήθηκε εύλογη σε αυτήν την περίπτωση, δεδομένου ότι η μεξικανική αγορά θεωρήθηκε αντιπροσωπευτική και ανταγωνιστική.
(78)
Η Always ισχυρίστηκε ότι, ελλείψει εγχωρίων πωλήσεων, οι κανονικές αξίες θα έπρεπε να καθοριστούν με βάση τις πληροφορίες σχετικά με τις εξαγωγικές πωλήσεις σε τρίτες χώρες. Σχετικά με αυτό, θα πρέπει να σημειωθεί ότι η κατασκευή των κανονικών αξιών με βάση το κόστος παραγωγής στη χώρα καταγωγής είναι η πρώτη εναλλακτική λύση που αναφέρεται στο άρθρο 2 παράγραφος 3 του βασικού κανονισμού για περιπτώσεις όπου δεν πραγματοποιούνται εγχώριες πωλήσεις. Η χρήση της κατασκευασμένης κανονικής αξίας, αντί των τιμών εξαγωγής σε τρίτες χώρες, ως βάση για τον προσδιορισμό της κανονικής αξίας αποτελεί επίσης συνήθη πρακτική της Κοινότητας εάν δεν υπάρχουν αντιπροσωπευτικές εγχώριες πωλήσεις. Σημειώνεται επίσης ότι οι εξαγωγικές πωλήσεις σε τρίτες χώρες θα μπορούσαν επίσης να αποτελούν αντικείμενο ντάμπινγκ. Επιπλέον, η εταιρεία δεν παρέσχε πλήρεις πληροφορίες σχετικά με τις πωλήσεις της σε τρίτες χώρες σε οποιοδήποτε στάδιο της έρευνας, με αποτέλεσμα να μην υπάρχουν πληροφορίες για τον προσδιορισμό των κανονικών αξιών με βάση αυτά τα στοιχεία. Ως εκ τούτου, ο εν λόγω ισχυρισμός απορρίφθηκε και οι κανονικές αξίες κατασκευάστηκαν σύμφωνα με την πρώτη εναλλακτική λύση που αναφέρεται στο άρθρο 2 παράγραφος 3 του βασικού κανονισμού.
(79)
Η Always ισχυρίστηκε επίσης ότι οι πωλήσεις που δεν πραγματοποιήθηκαν κατά τις συνήθεις εμπορικές πράξεις στην ανάλογη χώρα δεν έπρεπε να εξαιρεθούν κατά τον προσδιορισμό του εύλογου περιθωρίου κέρδους για τον καθορισμό της κανονικής αξίας. Εντούτοις, αυτός ο ισχυρισμός δεν ήταν δυνατόν να γίνει αποδεκτός δεδομένου ότι κατ’ αναλογία με την εισαγωγική παράγραφο του άρθρου 2 παράγραφος 6, εάν η εταιρεία είχε πραγματοποιήσει πωλήσεις στην εγχώρια αγορά, τα κέρδη για την κατασκευή των κανονικών αξιών θα βασίζονταν στα στοιχεία της εταιρείας που αφορούν την παραγωγή και τις πωλήσεις κατά τις συνήθεις εμπορικές πράξεις. Ως εκ τούτου, ήταν λογικό να χρησιμοποιήσουν τα κοινοτικά όργανα για τον υπολογισμό το κέρδος που απεκόμισαν οι μεξικανοί παραγωγοί από τις εγχώριες πωλήσεις στο πλαίσιο των συνήθων εμπορικών πράξεων κατ’ εφαρμογή του άρθρου 2 παράγραφος 6 στοιχείο γ) του βασικού κανονισμού.
3.4. ΛΔΚ
(80)
Από την έρευνα προέκυψε ότι οι εξαγωγές των παραγωγών-εξαγωγέων της ΛΔΚ που συμπεριλήφθηκαν στο δείγμα πραγματοποιήθηκαν τόσο σε μη συνδεδεμένους όσο και σε συνδεδεμένους πελάτες στην Κοινότητα.
(81)
Για τις εξαγωγές που πραγματοποιήθηκαν από τους παραγωγούς-εξαγωγείς του δείγματος απευθείας στους ανεξάρτητους πελάτες στην Κοινότητα, οι τιμές εξαγωγής καθορίστηκαν με βάση τις καταβληθείσες ή καταβλητέες τιμές για το οικείο προϊόν, σύμφωνα με το άρθρο 2 παράγραφος 8 του βασικού κανονισμού.
(82)
Για τις πωλήσεις που πραγματοποιήθηκαν μέσω των συνδεδεμένων εισαγωγέων τους στην Κοινότητα, η τιμή εξαγωγής κατασκευάστηκε με βάση τις τιμές μεταπώλησης στους πρώτους ανεξάρτητους πελάτες. Πραγματοποιήθηκαν προσαρμογές για όλα τα έξοδα που μεσολάβησαν στο διάστημα μεταξύ εισαγωγής και μεταπώλησης από τους εν λόγω εισαγωγείς, συμπεριλαμβανομένων των ΠΓΔ και των δασμών, συν ένα εύλογο περιθώριο κέρδους, σύμφωνα με το άρθρο 2 παράγραφος 9 του βασικού κανονισμού. Θεωρήθηκε εύλογο ένα περιθώριο κέρδους 5 % για αυτόν τον τύπο της αγοράς και διαπιστώθηκε επίσης ότι το εν λόγω περιθώριο ήταν σύμφωνο με το κέρδος των μη συνδεδεμένων εισαγωγέων.
(83)
Ένας συνεργασθείς παραγωγός-εξαγωγέας ισχυρίστηκε ότι ο ισχύων δασμός αντιντάμπινγκ δεν πρέπει να αφαιρεθεί ως έξοδο που πραγματοποιήθηκε στο διάστημα μεταξύ εισαγωγής και μεταπώλησης, κατά την κατασκευή της τιμής εξαγωγής, σύμφωνα με το άρθρο 11 παράγραφος 10 του βασικού κανονισμού. Ισχυρίστηκε ότι όταν αφαιρέθηκαν από τις τιμές μεταπώλησης όλα τα έξοδα που πραγματοποιήθηκαν στο διάστημα μεταξύ εισαγωγής και μεταπώλησης, άλλα από τον δασμό αντιντάμπινγκ, οι ανακατασκευασθείσες τιμές εξαγωγής εξακολούθησαν να υπερβαίνουν σημαντικά την κανονική αξία και, ως εκ τούτου, ο δασμός αντιντάμπινγκ αντικατοπτρίστηκε δεόντως στην τιμή μεταπώλησης. Επιπλέον, οι τιμές μεταπώλησης αποτελούν αντικείμενο διαπραγμάτευσης με βάση τις προτεινόμενες τιμές λιανικής πώλησης, μείον το περιθώριο κέρδους του εμπορικού αντιπροσώπου, και ως εκ τούτου ο δασμός αντιντάμπινγκ αντικατοπτρίζεται δεόντως στις μεταγενέστερες τιμές πώλησης.
(84)
Στο σημείο αυτό θα πρέπει να αναφέρουμε ότι ο ισχυρισμός της εταιρείας ότι ο δασμός αντιντάμπινγκ αντικατοπτρίστηκε στις τιμές μεταπώλησης σε σχέση με την κανονική αξία θεωρείται άκυρος, διότι αυτό που έχει σημασία για την εφαρμογή του άρθρου 11 παράγραφος 10 δεν είναι οι μεταβολές των τιμών εξαγωγής σε σύγκριση με την κανονική αξία, αλλά πώς εκφράζεται ο δασμός στην αύξηση των τιμών μεταπώλησης και στις επακόλουθες τιμές πώλησης στην Κοινότητα. Δεδομένου ότι η εταιρεία δεν υπέβαλε στοιχεία για τις μεταβολές των τιμών μεταπώλησης ή των μεταγενέστερων τιμών σε σχέση με τις τιμές εξαγωγής που διαπιστώθηκαν κατά τις προηγούμενες έρευνες, που να αποδεικνύουν ότι το ποσό των δασμών αντιντάμπινγκ που καταβλήθηκε πράγματι εκφράστηκε στις τιμές μεταπώλησης, ο ισχυρισμός απορρίφθηκε.
3.5. Βιετνάμ
(85)
Όλες οι εξαγωγικές πωλήσεις της εταιρείας για την οποία αναγνωρίστηκε ΚΟΑ πραγματοποιήθηκαν μέσω συνδεδεμένων εμπόρων σε τρίτες χώρες σε ανεξάρτητους πελάτες στην Κοινότητα. Ως εκ τούτου, η τιμή εξαγωγής καθορίστηκε με βάση τις τιμές μεταπώλησης σε ανεξάρτητους πελάτες στην Κοινότητα.
(86)
Για τους παραγωγούς-εξαγωγείς για τους οποίους δεν αναγνωρίστηκε ΚΟΑ, η τιμή εξαγωγής καθορίστηκε με βάση τα διαθέσιμα στοιχεία, δεδομένου ότι οι τιμές εξαγωγής ορισμένων παραγωγών δεν θεωρήθηκαν αξιόπιστες. Ως εκ τούτου, οι τιμές εξαγωγής των παραγωγών-εξαγωγέων που αναφέρονται παραπάνω στο σημείο 43 δεν ελήφθησαν υπόψη κατά τον καθορισμό της τιμής εξαγωγής, και μόνον οι τιμές εξαγωγής του παραγωγού του οποίου οι τιμές θεωρήθηκαν αξιόπιστες χρησιμοποιήθηκαν για αυτόν τον σκοπό.
4. Σύγκριση
(87)
Για την εξασφάλιση δίκαιης σύγκρισης μεταξύ της κανονικής αξίας και της τιμής εξαγωγής, ελήφθησαν υπόψη, υπό μορφή προσαρμογών, οι διαφορές που διαπιστώθηκαν στους παράγοντες που επηρεάζουν τις τιμές και τη συγκρισιμότητά τους, σύμφωνα με το άρθρο 2 παράγραφος 10 του βασικού κανονισμού. Με βάση τα παραπάνω, επήλθαν προσαρμογές εφόσον κρίθηκε σκόπιμο όσον αφορά τους έμμεσους φόρους, τις εκπτώσεις, το στάδιο εμπορίας, τις μεταφορές (συμπεριλαμβανομένων των εξόδων διεκπεραίωσης), τους ναύλους θαλάσσιας μεταφοράς και τα έξοδα ασφάλισης, συσκευασίας και πίστωσης. Οι προσαρμογές της τιμής εξαγωγής όσον αφορά τους ναύλους εσωτερικής θαλάσσιας μεταφοράς στην εξάγουσα χώρα και το πιστωτικό κόστος βασίστηκαν στο κόστος που διαπιστώθηκε στην ανάλογη χώρα όσον αφορά τις εταιρείες για τις οποίες δεν αναγνωρίστηκε ΚΟΑ. Επήλθαν επίσης προσαρμογές στις περιπτώσεις που πραγματοποιήθηκαν εξαγωγικές πωλήσεις μέσω συνδεδεμένης εταιρείας εγκατεστημένης σε χώρα άλλη από την εν λόγω χώρα ή την Κοινότητα, σύμφωνα με το άρθρο 2 παράγραφος 10 σημείο i) του βασικού κανονισμού.
(88)
Το CCCME και οι παραγωγοί-εξαγωγείς της ΛΔΚ ισχυρίστηκαν ότι οι προσαρμογές που πραγματοποιήθηκαν για τις χερσαίες μεταφορές και το επιτόκιο που σχετίζεται με το πιστωτικό κόστος στην ανάλογη χώρα δεν δικαιολογούνται, δεδομένου ότι η έλλειψη συνθηκών οικονομίας της αγοράς για αυτές τις δαπάνες που πραγματοποίησαν οι συνεργασθέντες παραγωγοί-εξαγωγείς δεν αποδείχθηκε με την έρευνα. Σχετικά με αυτό το θέμα, θα πρέπει να σημειωθεί ότι όλα τα αιτήματα για αναγνώριση ΚΟΑ των συνεργασθέντων παραγωγών-εξαγωγέων στη ΛΔΚ απορρίφθηκαν, δηλαδή διαπιστώθηκε ότι αυτές οι εταιρείες δεν λειτουργούν υπό συνθήκες οικονομίας αγοράς. Ως εκ τούτου, τα έξοδα που πραγματοποιήθηκαν από τις εν λόγω εταιρείες δεν ήταν δυνατόν να χρησιμοποιηθούν δεδομένου ότι δεν προέκυψαν από μια κατάσταση όπου κυριαρχούν συνθήκες οικονομίας της αγοράς. Με βάση αυτά τα στοιχεία, το επιχείρημα απορρίφθηκε.
(89)
Οι βιετναμέζικες εταιρείες ισχυρίστηκαν ότι η προσαρμογή που έγινε για προμήθειες σύμφωνα με το άρθρο 2 παράγραφος 10 σημείο i) δεν δικαιολογείτο. Οι εταιρείες εξήγησαν ότι οι συνδεδεμένοι έμποροι που είναι εγκατεστημένοι σε τρίτες χώρες ήταν «εικονικές εταιρείες» (ήτοι εταιρείες χωρίς προσωπικό και χωρίς επιχειρηματικές δραστηριότητες) και θα πρέπει να θεωρηθούν ως ενιαίοι οικονομικοί παράγοντες με τους παραγωγούς-εξαγωγείς του Βιετνάμ. Σχετικά με αυτό το θέμα, θα πρέπει να σημειωθεί ότι εκδόθηκαν τιμολόγια από τους εν λόγω εμπόρους σε πελάτες στην Κοινότητα και οι εν λόγω έμποροι εισέπραξαν πληρωμές από τους πελάτες στην Κοινότητα. Επιπλέον, θα πρέπει να σημειωθεί ότι οι πωλήσεις που πραγματοποίησαν οι εν λόγω συνδεδεμένοι έμποροι συμπεριλάμβαναν περιθώριο κέρδους. Στις περιπτώσεις που οι εν λόγω συνδεδεμένοι έμποροι είχαν ελεγμένους λογαριασμούς, διαπιστώθηκε ότι το εν λόγω περιθώριο κέρδους ήταν ακόμη υψηλότερο από το ποσό της προσαρμογής. Ως εκ τούτου, ο εν λόγω ισχυρισμός απορρίφθηκε και η προσαρμογή διατηρήθηκε στο επίπεδο 5 % δεδομένου ότι το επίπεδο αυτό θεωρήθηκε ότι εκφράζει εύλογα τις προμήθειες που καταβλήθηκαν στους ανεξάρτητους εμπορικούς αντιπροσώπους που συμμετείχαν στο εμπόριο του οικείου προϊόντος.
5. Περιθώριο ντάμπινγκ
5.1. ΛΔΚ
(90)
Σύμφωνα με το άρθρο 2 παράγραφος 11 του βασικού κανονισμού, το περιθώριο ντάμπινγκ καθορίστηκε με σύγκριση μεταξύ της μέσης σταθμισμένης κανονικής αξίας και της μέσης σταθμισμένης τιμής εξαγωγής ανά τύπο προϊόντος. Από τη σύγκριση της κανονικής αξίας και της τιμής εξαγωγής των παραγωγών-εξαγωγέων της ΛΔΚ που συμπεριλήφθηκαν στο δείγμα προέκυψε περιθώριο ντάμπινγκ 36,8 % κατά την ΠΕ. Το εν λόγω περιθώριο ντάμπινγκ κατανεμήθηκε σε όλες τις συνεργασθείσες εταιρείες, ήτοι αυτές που συμπεριλήφθηκαν και αυτές που δεν συμπεριλήφθηκαν στο δείγμα.
(91)
Από τη σύγκριση των στοιχείων σχετικά με τις εξαγωγές στην Κοινότητα που υπέβαλαν οι συνεργασθέντες παραγωγοί-εξαγωγείς της ΛΔΚ (είτε συμπεριλήφθηκαν είτε όχι στο δείγμα) με τον συνολικό όγκο εισαγωγών σύμφωνα με τις στατιστικές της Eurostat για τις εισαγωγές, προέκυψε ότι το επίπεδο συνεργασίας ήταν χαμηλό, δεδομένου ότι οι εν λόγω εξαγωγές αντιπροσώπευαν 54 % των συνολικών κοινοτικών εισαγωγών από τη ΛΔΚ κατά την ΠΕ. Ως εκ τούτου, για τον όγκο εξαγωγών των μη συνεργασθέντων κινέζων παραγωγών-εξαγωγέων, το επίπεδο ντάμπινγκ καθορίστηκε με βάση τις δύο κατηγορίες του οικείου προϊόντος (βλέπε αιτιολογική σκέψη 20) με τα υψηλότερα περιθώρια που διαπιστώθηκαν για τους παραγωγούς-εξαγωγείς που συμπεριλήφθηκαν στο δείγμα. Αυτή η προσέγγιση θεωρήθηκε κατάλληλη δεδομένου ότι δεν υπήρξαν ενδείξεις ότι κάποιοι από τους μη συνεργασθέντες παραγωγούς πώλησαν το προϊόν σε χαμηλότερο επίπεδο τιμών από αυτό των παραγωγών-εξαγωγέων που συμπεριλήφθηκαν στο δείγμα.
(92)
Τέλος, υπολογίστηκε περιθώριο ντάμπινγκ σε εθνικό επίπεδο με παράγοντα στάθμισης την αξία CIF κάθε ομάδας εξαγωγέων, ήτοι των συνεργασθέντων και των μη συνεργασθέντων. Ο προσωρινός σταθμισμένος μέσος όρος του περιθωρίου ντάμπινγκ, εκφρασμένος σε ποσοστό της τιμής CIF στα κοινοτικά σύνορα, πριν από την καταβολή του δασμού, ήταν 48,5 %.
(93)
Το CCCME ισχυρίστηκε ότι η προσέγγιση που ακολουθήθηκε για τον προσδιορισμό του περιθωρίου ντάμπινγκ των μη συνεργασθέντων παραγωγών-εξαγωγέων δεν συμβιβάζεται με τη μέθοδο που ακολούθησε η Επιτροπή κατά την προηγούμενη έρευνα επανεξέτασης ενόψει της λήξεως των μέτρων σχετικά με τις εισαγωγές ποδηλάτων από την Κίνα, και αυτό θα μπορούσε να οδηγήσει σε παράλογα τεχνητά αποτελέσματα στο πλαίσιο μιας ενιαίας διαδικασίας. Η μέθοδος που χρησιμοποιήθηκε για τον υπολογισμό του περιθωρίου ντάμπινγκ των μη συνεργασθέντων παραγωγών-εξαγωγέων κατά την προηγούμενη έρευνα επανεξέτασης ενόψει της λήξεως των μέτρων ήταν η μέση τιμή εξαγωγής για όλες τις συναλλαγές με βάση τα στοιχεία της Eurostat, αφού αφαιρέθηκαν οι εξαγωγές από τους συνεργασθέντες παραγωγούς. Προβλήθηκε επίσης ο ισχυρισμός ότι, για τον προσδιορισμό του συνολικού περιθωρίου ντάμπινγκ, εάν υποτεθεί ότι οι μη συνεργασθείσες εταιρείες δεν πώλησαν το οικείο προϊόν σε τιμή χαμηλότερη από αυτή των συνεργασθέντων παραγωγών-εξαγωγέων, η Επιτροπή δεν έλαβε υπόψη τους συγκεκριμένους τύπους που εξήχθησαν από τους μη συνεργασθέντες παραγωγούς-εξαγωγείς, ενώ οι διαθέσιμες πληροφορίες θα πρέπει να χρησιμοποιηθούν με σύνεση, σύμφωνα με τα άρθρα 18 παράγραφος 6 και 6 παράγραφος 8 του βασικού κανονισμού και την παράγραφο 7 του παραρτήματος ΙΙ της συμφωνίας αντιντάμπινγκ του ΠΟΕ.
(94)
Σχετικά με αυτό το θέμα, θα πρέπει κατά πρώτον να σημειωθεί ότι η μέθοδος που χρησιμοποιήθηκε κατά την προηγούμενη έρευνα επανεξέτασης ενόψει της λήξεως των μέτρων θεωρήθηκε κατάλληλη για να προσδιοριστεί κατά πόσον η πρακτική ντάμπινγκ είναι πιθανόν να επαναληφθεί. Σχετικά με αυτό, τα κοινοτικά όργανα θεώρησαν ότι το περιθώριο ντάμπινγκ μπορούσε να προσδιοριστεί χωρίς μεγάλη ακρίβεια, δεδομένου ότι το εν λόγω περιθώριο δεν θα εφαρμοζόταν στην πράξη. Στο πλαίσιο της παρούσας έρευνας, θεωρήθηκε απαραίτητο να υπολογιστεί περιθώριο ντάμπινγκ με ακριβέστερο τρόπο. Για τον σκοπό αυτό, ο όγκος εξαγωγής των μη συνεργασθέντων κινέζων παραγωγών προσδιορίστηκε βάσει των αριθμητικών στοιχείων της Eurostat. Όσον αφορά την τιμή εξαγωγής, τα αριθμητικά στοιχεία της Eurostat δεν θεωρήθηκαν κατάλληλη πηγή πληροφοριών δεδομένου ότι οι συγκεκριμένοι τύποι που εξήχθησαν από τις μη συνεργασθείσες εταιρείες δεν ήταν γνωστοί και ως εκ τούτου οποιαδήποτε σύγκριση με τον σταθμισμένο μέσον όρο της κανονικής αξίας που υπολογίστηκε στην ανάλογη χώρα δεν θα αντικατόπτριζε απαραίτητα με εύλογο τρόπο το περιθώριο ντάμπινγκ των εν λόγω εξαγωγέων. Επιπλέον, με την εφαρμογή της μεθόδου που συνέστησε το CCCME, το γενικό περιθώριο ντάμπινγκ θα ήταν σημαντικά υψηλότερο, ήτοι υπερδιπλάσιο. Η χρησιμοποίηση των δύο κατηγοριών προϊόντων του οικείου προϊόντος με τα υψηλότερα περιθώρια που διαπιστώθηκαν για τους εξαγωγείς-παραγωγούς που συμπεριλήφθηκαν στο δείγμα θεωρήθηκε συνεπώς καταλληλότερη, σύμφωνα με τα άρθρα 18 παράγραφος 6 και 6 παράγραφος 8 του βασικού κανονισμού, καθώς και σύμφωνα με την παράγραφο 7 του παραρτήματος ΙΙ της συμφωνίας αντιντάμπινγκ του ΠΟΕ. Με βάση τα παραπάνω, απορρίφθηκε το επιχείρημα.
5.2. Βιετνάμ
(95)
Σύμφωνα με το άρθρο 2 παράγραφος 11 του βασικού κανονισμού, το περιθώριο ντάμπινγκ καθορίστηκε με σύγκριση μεταξύ της μέσης σταθμισμένης κανονικής αξίας και της μέσης σταθμισμένης τιμής εξαγωγής ανά τύπο προϊόντος. Από τη σύγκριση της κανονικής αξίας και της τιμής εξαγωγής του παραγωγού-εξαγωγέα του Βιετνάμ για τον οποίο αναγνωρίσθηκε ΚΟΑ προέκυψε περιθώριο ντάμπινγκ 15,8 % κατά την ΠΕ.
(96)
Από τη σύγκριση των στοιχείων σχετικά με τις εξαγωγές στην Κοινότητα που υπέβαλαν οι βιετναμέζοι παραγωγοί-εξαγωγείς και του συνολικού όγκου των εισαγωγών καταγωγής Βιετνάμ, προέκυψε ότι το επίπεδο συνεργασίας ήταν υψηλό, δεδομένου ότι οι εν λόγω εξαγωγές αντιπροσώπευαν περισσότερο από 95 % των συνολικών κοινοτικών εισαγωγών από το Βιετνάμ κατά την ΠΕ.
(97)
Δεδομένου ότι, όπως περιγράφηκε στο σημείο 96, το επίπεδο συνεργασίας ήταν υψηλό, ο μέσος όρος του περιθωρίου ντάμπινγκ σε εθνικό επίπεδο καθορίστηκε με βάση τον σταθμισμένο μέσον όρο του περιθωρίου ντάμπινγκ των συνεργασθέντων παραγωγών-εξαγωγέων για τους οποίους δεν αναγνωρίσθηκε ΚΟΑ ή ΑΜ και των οποίων οι πληροφορίες σχετικά με τις τιμές εξαγωγής μπορούσαν να θεωρηθούν αξιόπιστες, όπως αναφέρεται στην αιτιολογική σκέψη 85. Ως εκ τούτου, κατανεμήθηκε σε όλους τους άλλους παραγωγούς-εξαγωγείς του Βιετνάμ, περιθώριο ντάμπινγκ 34,5 %, εκφρασμένο ως εκατοστιαίο ποσοστό της τιμής CIF στα κοινοτικά σύνορα, πριν από την καταβολή δασμού.
Δ. ΖΗΜΙΑ
1. Επίπτωση της αντιανταγωνιστικής συμπεριφοράς
(98)
Κατά την έρευνα διαπιστώθηκε ότι δύο θυγατρικές, η Batavus BV και η Koga BV, ενός από τους κοινοτικούς παραγωγούς που επελέγησαν στο δείγμα, της Accell Group NV, είχαν καταδικαστεί σε πρόστιμο για αντιανταγωνιστική συμπεριφορά από τις ολλανδικές αρχές που είναι αρμόδιες για τον ανταγωνισμό (7). Η παραβίαση αφορούσε συμφωνία μεταξύ των δύο θυγατρικών με τους δύο άλλους κοινοτικούς παραγωγούς (που δεν συμπεριλήφθηκαν στο δείγμα) και τη Giant Europe B.V., μια εταιρεία συνδεδεμένη με έναν κινέζο εξαγωγέα, τη Giant China Co. Ltd, όσον αφορά τους κοινούς καταλόγους ελάχιστων τιμών (καρτέλ για τις τιμές) για τα ποδήλατα, η οποία εφαρμόστηκε στα κυκλώματα των εμπόρων λιανικής πώλησης στην ολλανδική αγορά ποδηλάτων. Θα πρέπει να σημειωθεί, ότι η Accell Group NV έκανε έφεση στις ολλανδικές αρχές που είναι αρμόδιες για τον ανταγωνισμό κατά της απόφασης σχετικά με το καρτέλ για τις τιμές.
(99)
Το καρτέλ για τις τιμές συστάθηκε για την περίοδο παραγωγής ποδηλάτων 2001 (1η Σεπτεμβρίου 2000 έως 31 Αυγούστου 2001). Η περίοδος για την εξέταση της πρακτικής ντάμπινγκ και της ζημίας κατά τις τρέχουσες έρευνες εκτείνεται από την 1η Απριλίου 2003 ως τις 31 Μαρτίου 2004, ενώ η εξέταση των τάσεων που χρησιμεύει για την εκτίμηση της ζημίας καλύπτει την περίοδο από τον Ιανουάριο 2000 έως τα τέλη της ΠΕ. Επομένως, υπάρχει αλληλοεπικάλυψη μεταξύ της εμφάνισης της αντιανταγωνιστικής συμπεριφοράς και της εξεταζόμενης περιόδου.
(100)
Με βάση τα παραπάνω, δεν μπορούμε να αποκλείσουμε ότι η επίπτωση της αντιανταγωνιστικής συμπεριφοράς επηρέασε μέρος της κοινοτικής αγοράς, ήτοι την ολλανδική αγορά, κατά τη διάρκεια τμήματος της εξεταζόμενης περιόδου και κατά συνέπεια τους δείκτες ζημίας των κοινοτικών παραγωγών που συμμετέχουν στο καρτέλ. Αποτελεί κοινή πρακτική σε περιπτώσεις που λήφθηκαν αποφάσεις σχετικά με τα καρτέλ τιμών από δημόσιες αρχές να υιοθετείται ιδιαίτερα επιφυλακτική προσέγγιση ακόμη και αν για αυτές τις αποφάσεις εξακολουθεί να ασκείται αγωγή. Για να μην υπάρξουν υπόνοιες ότι η συνολική απόδοση του κοινοτικού παραγωγού που συμπεριλήφθηκε στο δείγμα, Accell Group N.V., επηρεάστηκε από την αντιανταγωνιστική συμπεριφορά των θυγατρικών της, αποφασίστηκε να εξαιρεθεί ο εν λόγω παραγωγός από την ανάλυση της ζημίας, παρόλο που διαπιστώθηκε ότι μέρος μόνο των εταιρειών του ομίλου συμμετείχε στην αντιανταγωνιστική συμπεριφορά. Όσον αφορά την αντιανταγωνιστική συμπεριφορά των δύο άλλων κοινοτικών παραγωγών που συμμετείχαν επίσης στο καρτέλ, σημειώνεται ότι δεν είχαν συμπεριληφθεί στο δείγμα κοινοτικών παραγωγών. Για αυτούς τους δύο παραγωγούς, δεδομένου ότι το καρτέλ βασίστηκε στους καταλόγους ελάχιστων τιμών, η πιθανή επίπτωση του καρτέλ στην απόδοση τους θα είχε αντανάκλαση στις τιμές και στο επίπεδο κέρδους. Δεδομένου ότι δεν έχει πραγματοποιηθεί εκτίμηση για τις τάσεις των τιμών και την αποδοτικότητα όσον αφορά τους κοινοτικούς παραγωγούς που δεν συμπεριλήφθηκαν στο δείγμα, η συμμετοχή στο καρτέλ αυτών των δύο εταιρειών δεν έχει επίπτωση στην ανάλυση της ζημίας. Εξετάστηκε επίσης, κατά πόσον η αντιανταγωνιστική συμπεριφορά σε μέρος της κοινοτικής αγοράς θα μπορούσε να έχει επίπτωση επίσης στην απόδοση των άλλων κοινοτικών παραγωγών που συμπεριλήφθηκαν στο δείγμα. Εντούτοις, διαπιστώθηκε ότι οι επιχειρήσεις αυτών των παραγωγών στην ολλανδική αγορά ήταν εξαιρετικά περιορισμένες κατά την εξεταζόμενη περίοδο (λιγότερο από 1 % των συνολικών μονάδων που πωλήθηκαν). Εξάλλου, η κατανάλωση της ολλανδικής αγοράς αντιπροσωπεύει 7 % της συνολικής κατανάλωσης στην Κοινότητα και, επιπλέον, η διάρκεια του καρτέλ ήταν πολύ περιορισμένη χρονικά. Συνεπώς δεν θεωρείται απαραίτητο να γίνουν προσαρμογές στα πορίσματα για τη ζημία σχετικά με την απόδοση αυτών των άλλων παραγωγών.
(101)
Εξάλλου, εξετάστηκε κατά πόσον η εικόνα της ζημίας θα ήταν σημαντικά διαφορετική αν η Accell Group είχε συμπεριληφθεί στην ανάλυση της ζημίας. Εντούτοις, ακόμη και αν τα στοιχεία της Accell Group NV λήφθηκαν υπόψη, οι τάσεις για τη ζημία θα είχαν σε γενικές γραμμές παραμείνει οι ίδιες, όπως συνάγεται το συμπέρασμα παρακάτω.
(102)
Δεδομένου ότι το καρτέλ συστάθηκε κατά την περίοδο παραγωγής ποδηλάτων 2001, η συμμετοχή της Giant Εurope BV δεν είχε επίπτωση στα πορίσματα του εν λόγω εξαγωγέα για την περίοδο έρευνας της τρέχουσας διαδικασίας αντιντάμπινγκ.
2. Κοινοτική παραγωγή
(103)
Κατά τη διάρκεια της παρούσας έρευνας, διαπιστώθηκε ότι τα ποδήλατα κατασκευάστηκαν από:
-
τους 8 παραγωγούς που συμπεριλήφθηκαν στο δείγμα,
-
12 άλλους καταγγέλλοντες κοινοτικούς παραγωγούς,
-
39 άλλους κοινοτικούς παραγωγούς που υποστήριξαν την καταγγελία.
3. Ορισμός του κοινοτικού κλάδου παραγωγής
(104)
Οι καταγγέλλοντες κοινοτικοί παραγωγοί (συμπεριληφθέντες στο δείγμα και μη), από κοινού με άλλους κοινοτικούς παραγωγούς που υποστηρίζουν την καταγγελία (συμπεριληφθέντες στο δείγμα και μη) που συμμετέσχον στη διαδικασία δειγματοληψίας και δήλωσαν ότι είναι πρόθυμοι να συνεργασθούν στην έρευνα, αντιπροσωπεύουν περισσότερο από 80 % του κοινοτικού κλάδου παραγωγής του υπό εξέταση προϊόντος. Επομένως, αποτελούν τον κοινοτικό κλάδο παραγωγής κατά την έννοια του άρθρου 4 παράγραφος 1 του βασικού κανονισμού. Οι υπόλοιποι μη καταγγέλλοντες κοινοτικοί παραγωγοί δεν αντιτέθηκαν στις έρευνες. Οι κοινοτικοί παραγωγοί που συμπεριλήφθηκαν στο δείγμα για τις έρευνες, μετά τον αποκλεισμό ενός από τους παραγωγούς (όπως εξηγείται παραπάνω στις αιτιολογικές σκέψεις 98 έως 101), («οι παραγωγοί που συμπεριλήφθηκαν στο δείγμα») αντιπροσώπευαν περίπου 37 % της συνολικής κοινοτικής παραγωγής ποδηλάτων κατά την ΠΕ.
4. Κοινοτική κατανάλωση
(105)
Οι πωλήσεις των κοινοτικών παραγωγών εκτιμήθηκαν με βάση τα στοιχεία που υπέβαλαν οι παραγωγοί στην απάντησή τους στο ερωτηματολόγιο για τη δειγματοληψία και τα στοιχεία που αναφέρθηκαν στην καταγγελία που υπέβαλε ο αιτών. Τα στοιχεία της καταγγελίας υπέβαλαν διάφορες ενώσεις κατασκευής ποδηλάτων στην Κοινότητα.
(106)
Η φαινομένη κοινοτική κατανάλωση προσδιορίστηκε με βάση τις πωλήσεις όλων των κοινοτικών παραγωγών στην κοινοτική αγορά, όπως υπολογίστηκε παραπάνω, συν τις εισαγωγές από όλες τις χώρες, σύμφωνα με τα στοιχεία της Eurostat.
(107)
Η κοινοτική κατανάλωση μειώθηκε κατά 10 % στην αρχή της εξεταζόμενης περιόδου, από 17 348 000 μονάδες το 2000 σε 15 695 000 μονάδες το 2002. Στη συνέχεια η κατανάλωση αυξήθηκε προοδευτικά, σε 18 037 000 μονάδες κατά την ΠΕ. Καθ’ όλη την υπό εξέταση περίοδο, η εν λόγω κατανάλωση αυξήθηκε κατά 4 %. Παρατίθενται λεπτομερή στοιχεία, εκφρασμένα σε μονάδες:
Κατανάλωση
2000
2001
2002
2003
ΠΕ
Μονάδες
17 348 000
15 236 000
15 695 000
17 336 000
18 037 000
Δείκτης
100
87
90
100
104
5. Εισαγωγές ποδηλάτων από την ΛΔΚ και το Βιετνάμ
5.1. Σώρευση
(108)
Η Επιτροπή εξέτασε κατά πόσον οι συνέπειες των εισαγωγών ποδηλάτων καταγωγής ΛΔΚ και Βιετνάμ («οι εν λόγω χώρες») θα πρέπει να εκτιμηθούν σωρευτικά σύμφωνα με το άρθρο 3 παράγραφος 4 του βασικού κανονισμού.
(109)
Η εν λόγω διάταξη ορίζει ότι οι επιπτώσεις των εισαγωγών από δύο ή τρεις χώρες που υπόκεινται συγχρόνως στην ίδια έρευνα εκτιμώνται σωρευτικά όταν i) το περιθώριο ντάμπινγκ που καθιερώνεται σε σχέση με τις εισαγωγές από κάθε χώρα υπερβαίνει το ελάχιστο, όπως ορίζεται στο άρθρο 9 παράγραφος 3 του βασικού κανονισμού· ii) ο όγκος των εισαγωγών από κάθε χώρα δεν είναι αμελητέος και iii) οι όροι ανταγωνισμού μεταξύ των εισαγόμενων προϊόντων και του ομοειδούς κοινοτικού προϊόντος καθιστούν αυτή την εκτίμηση σκόπιμη.
(110)
Όπως αναφέρεται παραπάνω, από τις παρούσες έρευνες προέκυψε ότι τα περιθώρια ντάμπινγκ που καθιερώθηκαν για τη ΛΔΚ και το Βιετνάμ υπερβαίνουν κατά πολύ το ελάχιστο επίπεδο, και ο όγκος των εισαγωγών από τις εν λόγω χώρες δεν είναι αμελητέος κατά την έννοια του άρθρου 5 παράγραφος 7 του βασικού κανονισμού (τα μερίδια αγοράς τους έφθασαν αντίστοιχα σε 4,07 % και 8,70 % κατά την ΠΕ).
(111)
Για να διαπιστωθεί η σκοπιμότητα της σωρευτικής εκτίμησης βάσει των όρων ανταγωνισμού μεταξύ των εισαγόμενων προϊόντων και του ομοειδούς κοινοτικού προϊόντος, η Επιτροπή ανέλυσε τη συμπεριφορά των εξαγωγέων στην αγορά όσον αφορά τις τιμές εξαγωγής και τον όγκο, με βάση τα στοιχεία της Eurostat.
(112)
Διαπιστώθηκε παρόμοια συμπεριφορά στην αγορά για τους παραγωγούς της ΛΔΚ και του Βιετνάμ όσον αφορά τις τιμές εξαγωγής. Πράγματι, οι εν λόγω χώρες μείωσαν τον αντίστοιχο μέσον όρο των μοναδιαίων τιμών πώλησης ποδηλάτων κατά 22 % και 52 % καθ’ όλη την υπό εξέταση περίοδο.
(113)
Όπως αναφέρεται στην αιτιολογική σκέψη 110, και οι δύο χώρες κατέχουν σημαντικά μερίδια στην κοινοτική αγορά.
(114)
Επιπλέον, όπως εξηγήθηκε παραπάνω (βλέπε αιτιολογική σκέψη 19 και επόμενες), διαπιστώθηκε ότι το οικείο προϊόν που εισήχθη από τη ΛΔΚ και το Βιετνάμ και αυτό που παρήχθη από τον κοινοτικό κλάδο παραγωγής πρέπει να θεωρηθούν ομοειδή όσον αφορά την εναλλαξιμότητα και την υποκαταστασιμότητα, και συνεπώς είναι ανταγωνιστικά μεταξύ τους, για κάθε τύπο χωριστά.
(115)
Συνεπώς, διαπιστώθηκε ότι οι εξαγωγές του οικείου προϊόντος από τις εν λόγω χώρες ανταγωνίζονται με τα ποδήλατα που κατασκευάζονται από τον κοινοτικό κλάδο παραγωγής.
(116)
Μετά την κοινολόγηση των οριστικών πορισμάτων, ορισμένα ενδιαφερόμενα μέρη ισχυρίστηκαν ότι η σώρευση δεν δικαιολογείται δεδομένου ότι τα μοντέλα ποδηλάτων που εισάγονται από τη ΛΔΚ και το Βιετνάμ είναι διαφορετικά. Εντούτοις, κατά τη σύγκριση των εισαγωγών για κάθε μοντέλο ξεχωριστά διαπιστώθηκε ότι όχι μόνο υπάρχουν σημαντικές ομοιότητες μεταξύ των ποδηλάτων που εισάγονται από τη ΛΔΚ και το Βιετνάμ και αυτών που παράγονται από τους κοινοτικούς παραγωγούς που συμπεριλήφθηκαν στο δείγμα, αλλά υπάρχει επίσης μεγάλη ομοιότητα μεταξύ των μοντέλων που εισάγονται από τη ΛΔΚ και αυτών που εισάγονται από το Βιετνάμ. Προβλήθηκε επίσης ο ισχυρισμός ότι τα τμήματα αγοράς, στα οποία οι βιετναμέζοι εξαγωγείς πωλούσαν τα ποδήλατά τους, ήταν διαφορετικά από αυτά που καλύπτουν οι εξαγωγείς της ΛΔΚ και οι κοινοτικοί παραγωγοί, πράγμα που δικαιολογεί τη διαφορά τιμής. Αυτός ο ισχυρισμός δεν συνοδεύθηκε ωστόσο από αποδεικτικά στοιχεία. Επιπλέον, φαίνεται ότι σε ορισμένα κράτη μέλη, όπου οι εισαγωγές από το Βιετνάμ κατέχουν σημαντικό μερίδιο αγοράς, τα ποδήλατα από το Βιετνάμ είναι παρόντα σε διάφορα τμήματα της αγοράς. Ως εκ τούτου, οι εν λόγω ισχυρισμοί απορρίφθηκαν.
(117)
Με βάση τα παραπάνω, συνήχθη το συμπέρασμα ότι πληρούνται όλοι οι όροι που δικαιολογούν τη σώρευση εισαγωγών ποδηλάτων καταγωγής ΛΔΚ και Βιετνάμ.
5.2. Όγκος των εισαγωγών που αποτελούν αντικείμενο ντάμπινγκ και μερίδιο αγοράς ποδηλάτων καταγωγής ΛΔΚ και Βιετνάμ
(118)
Ο όγκος των εισαγωγών του υπό εξέταση προϊόντος διαπιστώθηκε με βάση τα στατιστικά στοιχεία που παρέχει η Eurostat. Ο αριθμός ποδηλάτων καταγωγής και εισαγωγής ΛΔΚ αυξήθηκε στο διάστημα μεταξύ 2000 και της περιόδου έρευνας κατά 472 %. Οι εισαγωγές ποδηλάτων από τη ΛΔΚ κατά την ΠΕ είναι κατά περισσότερο από 55 φορές υψηλότερες από την ποσότητα 13 651 ποδηλάτων που εισήχθησαν κατά την ΠΕ της προηγούμενης έρευνας (1 Σεπτεμβρίου 1997 έως 31 Αυγούστου 1998). Στο διάστημα μεταξύ 2000 και ΠΕ, οι εισαγωγές ποδηλάτων καταγωγής Βιετνάμ αυξήθηκαν κατά 413 %. Σωρευτικά, οι εισαγωγές των δύο χωρών αυξήθηκαν στο διάστημα μεταξύ 2000 και ΠΕ από 435 373 μονάδες σε 2 311 638, ήτοι κατά 431 %.
(119)
Δεδομένου ότι η κατανάλωση κατά την εξεταζόμενη περίοδο αυξήθηκε κατά 4 %, το μερίδιο αγοράς που κατέλαβαν οι εισαγωγές του οικείου προϊόντος καταγωγής ΛΔΚ αυξήθηκε από 0,73 % το 2000 σε 4,07 % κατά την ΠΕ και το μερίδιο αγοράς του Βιετνάμ αυξήθηκε από 1,77 % το 2000 σε 8,70 % κατά την ΠΕ. Το ινδικό μερίδιο αγοράς αυξήθηκε από 2,50 % το 2000 σε 12,77 % κατά την ΠΕ.
(120)
Η εξέλιξη των εισαγωγών και του μεριδίου αγοράς ποδηλάτων καταγωγής ΛΔΚ και Βιετνάμ κατά την εξεταζόμενη περίοδο φαίνεται στους ακόλουθους πίνακες:
Εισαγωγές ΛΔΚ
2000
2001
2002
2003
ΠΕ
Όγκος (μονάδες)
128 091
257 728
561 706
707 351
733 901
Δείκτης
100
201
438
552
572
Μερίδιο της αγοράς %
0,73
1,68
3,58
4,08
4,07
Εισαγωγές Βιετνάμ
2000
2001
2002
2003
ΠΕ
Όγκος (μονάδες)
307 282
586 051
766 680
1 457 245
1 577 737
Δείκτης
100
191
250
474
513
Μερίδιο της αγοράς %
1,77
3,84
4,88
8,40
8,70
Εισαγωγές Σωρευτικά
2000
2001
2002
2003
ΠΕ
Όγκος (μονάδες)
435 373
843 779
1 328 386
2 164 596
2 311 638
Δείκτης
100
194
305
497
531
Μερίδιο της αγοράς %
2,50
5,52
8,46
12,48
12,77
Δείκτης
100
220
338
499
510
6. Τιμές των εν λόγω εισαγωγών
α) Εξέλιξη των τιμών
(121)
Τα στοιχεία της Eurostat χρησιμοποιήθηκαν μόνο σε περιορισμένο βαθμό για τη διαπίστωση των τάσεων των τιμών των εισαγωγών για την περίοδο από το 2000 έως την ΠΕ για τους ακόλουθους λόγους:
Διαπιστώθηκε ότι οι τιμές εισαγωγής με βάση τα στοιχεία της Eurostat δεν λαμβάνουν υπόψη τους διάφορους τύπους του προϊόντος και τις σημαντικές διαφορές τιμής για τους διάφορους τύπους του οικείου προϊόντος. Ο μέσος όρος των τιμών ανά χώρα επηρεάζεται από το φάσμα προϊόντων κάθε χώρας. Από την έρευνα προέκυψε ότι, κατά τη σύγκριση των εισαγωγών - για κάθε μοντέλο ξεχωριστά - από τους συνεργασθέντες εξαγωγείς, ακόμη και για τους ίδιους τύπους προϊόντων και μοντέλων υπάρχουν σημαντικές διαφορές τιμών που εξαρτώνται από τα συστατικά στοιχεία των ποδηλάτων. Επιπλέον, διαπιστώθηκε ότι οι τιμές εισαγωγής με βάση τους τύπους του προϊόντος των συνεργασθέντων εξαγωγέων αντανακλούν πραγματικά τις διαφορές τιμής μεταξύ των ποδηλάτων καταγωγής ΛΔΚ και Βιετνάμ και των ποδηλάτων του κοινοτικού κλάδου παραγωγής. Ως εκ τούτου, οι τιμές που διαπίστωσε η Eurostat δεν είναι πειστικές για τους σκοπούς της παρούσας έρευνας. Οι τιμές εισαγωγής από τη ΛΔΚ και το Βιετνάμ που διαπίστωσε η Eurostat μπορούν απλώς να χρησιμεύσουν ως δείκτης των τάσεων των τιμών ανά χώρα, αλλά δεν είναι χρήσιμες για τη σύγκριση των τιμών πώλησης μεταξύ διαφόρων χωρών και της Κοινότητας.
(122)
Σύμφωνα με τα στοιχεία της Eurostat, ο σταθμισμένος μέσος όρος των τιμών εισαγωγής από τη ΛΔΚ και το Βιετνάμ, που στη συνέχεια εμφανίζονται κωδικοποιημένες, μειώθηκαν κατά 22 % και 52 % στο διάστημα μεταξύ 2000 και ΠΕ. Σωρευτικά, ο μέσος όρος των τιμών πώλησης μειώθηκε κατά 50 %. Παρατίθενται λεπτομερείς πληροφορίες:
Τιμές εισαγωγής
2000
2001
2002
2003
ΠΕ
(ΛΔΚ)
Δείκτης
100
83
70
75
78
(Βιετνάμ)
Δείκτης
100
82
71
49
48
(σωρευτικά)
Δείκτης
100
81
62
50
50
β) Τιμές χαμηλότερες από τις κοινοτικές
(123)
Για τον προσδιορισμό του ποσοστού κατά το οποίο οι τιμές των ποδηλάτων καταγωγής ΛΔΚ και Βιετνάμ είναι χαμηλότερες από τις κοινοτικές, η Επιτροπή βάσισε την ανάλυσή της στις πληροφορίες που υπέβαλαν κατά την έρευνα οι παραγωγοί-εξαγωγείς που συμπεριλήφθηκαν στο δείγμα, καθώς και οι κοινοτικοί παραγωγοί που συμπεριλήφθηκαν στο δείγμα. Η εν λόγω ανάλυση έλαβε υπόψη της τις πραγματικές τιμές εξαγωγής των παραγωγών-εξαγωγέων (CIF στα κοινοτικά σύνορα), και όσον αφορά τη ΛΔΚ, τόσο πριν όσο και μετά την καταβολή δασμού αντιντάμπινγκ. Οι τιμές πώλησης του κοινοτικού κλάδου παραγωγής ήταν οι τιμές προς ανεξάρτητους πελάτες, προσαρμοσμένες ενδεχομένως σε επίπεδο «εκ του εργοστασίου». Κατά την ΠΕ, με βάση τους διάφορους τύπους προϊόντος που αναφέρονται στο ερωτηματολόγιο, το περιθώριο κατά το οποίο οι τιμές ήταν χαμηλότερες από τις κοινοτικές ήταν για τη ΛΔΚ 53 % πριν την καταβολή του δασμού αντιντάμπινγκ και 39 % μετά την καταβολή. Για το Βιετνάμ, το περιθώριο απόκλισης κυμαινόταν μεταξύ 25 και 60 %. Σχετικά με αυτό το θέμα, θα πρέπει να σημειωθεί ότι ο σταθμισμένος μέσος όρος των τιμών πώλησης της ΛΔΚ και του Βιετνάμ είναι, για κάθε τύπο προϊόντος, σημαντικά υψηλότερος από τις τιμές εισαγωγής, βάσει των δεδομένων της Eurostat. Αυτό ενισχύει το παραπάνω συμπέρασμα του σημείου 121 ότι το φάσμα προϊόντων επηρεάζει σαφώς τις τιμές πώλησης μεταξύ των χωρών.
7. Κατάσταση του κοινοτικού κλάδου παραγωγής
(124)
Σύμφωνα με το άρθρο 3 παράγραφος 5 του βασικού κανονισμού, η Επιτροπή εξέτασε όλους τους σχετικούς οικονομικούς παράγοντες και δείκτες που έχουν επίπτωση στην κατάσταση του κοινοτικού κλάδου παραγωγής. Η ανάλυση αυτή διεξήχθη για τις εταιρείες που συμπεριλήφθηκαν στο δείγμα, όπως αναφέρεται στην αιτιολογική σκέψη 15, με εξαίρεση την εταιρεία που αναφέρεται παραπάνω στην αιτιολογική σκέψη 100. Εντούτοις, για να σχηματιστεί πλήρης εικόνα της κατάστασης του κοινοτικού κλάδου παραγωγής, παρέχονται επίσης παρακάτω πληροφορίες για τους δείκτες για τους οποίους υπήρχαν πληροφορίες σχετικά με τον κοινοτικό κλάδο παραγωγής στο σύνολό της. Με βάση τα παραπάνω, οι επιδόσεις του κλάδου παραγωγής, που μετρώνται σε παράγοντες όπως οι τιμές, οι αμοιβές, οι επενδύσεις, το κέρδος, η απόδοση των επενδύσεων, η ταμειακή ροή και η ικανότητα εξοικονόμησης κεφαλαίου υπολογίστηκαν με βάση πληροφορίες από τις εταιρείες που συμπεριλήφθηκαν στο δείγμα. Οι παράγοντες ζημίας όπως το μερίδιο αγοράς, ο όγκος των πωλήσεων και η παραγωγή υπολογίστηκαν για ολόκληρο τον κοινοτικό κλάδο παραγωγής.
(125)
Ορισμένα από τα ενδιαφερόμενα μέρη ισχυρίστηκαν ότι κατά την ανάλυση των δεικτών ζημίας, μόνο οι εταιρείες που συμπεριλήφθηκαν στο δείγμα πρέπει να λαμβάνονται υπόψη. Αποτελεί συνήθη πρακτική των διαδικασιών αντιντάμπινγκ η ανάλυση των παραγόντων για ολόκληρο τον κοινοτικό κλάδο παραγωγής. Εντούτοις, σε περιπτώσεις όπου ο κλάδος παραγωγής απαρτίζεται από υψηλό αριθμό παραγωγών, χρησιμοποιείται η δειγματοληπτική μέθοδος. Σκοπός της δειγματοληπτικής μεθόδου είναι να προβλέπει τη λεπτομερή συγκέντρωση και επαλήθευση στοιχείων από περιορισμένο αριθμό παραγωγών εντός της καθορισθείσας προθεσμίας. Τα εν λόγω στοιχεία αφορούν παράγοντες όπως οι τιμές, οι αμοιβές, οι επενδύσεις, το κέρδος, η απόδοση των επενδύσεων και η δυνατότητα άντλησης κεφαλαίου, ενώ θα ήταν ανέφικτο να επαληθευθούν τα στοιχεία για ολόκληρο τον κλάδο παραγωγής εντός της καθορισθείσας προθεσμίας. Για τους άλλους παράγοντες όπως το μερίδιο αγοράς, ο όγκος των πωλήσεων και η παραγωγή, τα στοιχεία είναι συνήθως διαθέσιμα για ολόκληρο τον κλάδο παραγωγής. Το να βασιστεί η ανάλυση της ζημίας απλώς στα στοιχεία των παραγωγών που συμπεριλήφθηκαν στο δείγμα, σημαίνει ότι θα αγνοηθούν στοιχεία από άλλους παραγωγούς, πράγμα που θα οδηγήσει σε ελλιπή εκτίμηση. Ως εκ τούτου, για να επιτευχθεί όσο το δυνατό πληρέστερη εκτίμηση εντός της καθορισθείσας προθεσμίας, τα στοιχεία που υποβλήθηκαν από τους παραγωγούς, που συμπεριλήφθηκαν στο δείγμα και επαληθεύθηκαν, όσον αφορά τις τάσεις για όλους τους παράγοντες ζημίας, συμπληρώθηκαν με πληροφορίες σχετικά με τον πλήρη κλάδο παραγωγής.
α) Παραγωγή, ικανότητα παραγωγής και χρησιμοποίηση της ικανότητας
(126)
Στο διάστημα μεταξύ 2000 και ΠΕ, η παραγωγή του ομοειδούς προϊόντος από τους παραγωγούς που συμπεριλήφθηκαν στο δείγμα αυξήθηκε κατά 17 %. Η παραγωγική ικανότητα αυξήθηκε καθ’ όλη την εξεταζόμενη περίοδο κατά 18 % συνολικά.
(127)
Η χρησιμοποίηση της παραγωγικής ικανότητας ήταν σταθερή κατά την εξεταζόμενη περίοδο. Παρατίθενται λεπτομερή στοιχεία:
Παραγωγή
2000
2001
2002
2003
ΠΕ
Παραγωγή
3 231 842
3 193 497
3 222 858
3 718 918
3 788 660
Δείκτης
100
99
100
115
117
Παραγωγική ικανότητα
4 033 737
4 125 649
4 339 273
4 613 939
4 779 632
Δείκτης
100
102
108
114
118
Χρησιμοποίηση της παραγωγικής ικανότητας
80,1 %
77,4 %
74,3 %
80,6 %
79,3 %
Δείκτης
100
97
93
101
99
(128)
Από την έρευνα προέκυψε ότι η γενική αύξηση της παραγωγικής ικανότητας απορρέει από τις επενδύσεις στις νέες γραμμές παραγωγής και στις δραστηριότητες αναδιάρθρωσης εντός των ομίλων εταιρειών. Το γεγονός ότι οι παραγωγοί που συμπεριλήφθηκαν στο δείγμα αύξησαν γενικά την παραγωγή τους, απορρέει επίσης από το γεγονός ότι διάφοροι άλλοι κοινοτικοί παραγωγοί σταμάτησαν τις δραστηριότητές τους ή μείωσαν την παραγωγική τους ικανότητα. Εντούτοις, η τάση αύξησης της παραγωγής και της παραγωγικής ικανότητας για τις εταιρείες που συμπεριλήφθηκαν στο δείγμα θα πρέπει να εξεταστεί υπό το φως της απόδοσης όλων των κοινοτικών παραγωγών. Λαμβανομένης υπόψη της συνολικής παραγωγής όλων των κοινοτικών παραγωγών, η τάση δείχνει μείωση της παραγωγής. Παρατίθενται λεπτομερή στοιχεία:
Παραγωγή
2000
2001
2002
2003
ΠΕ
Παραγωγή
12 700 000
11 028 000
10 083 000
10 165 000
10 160 000
Δείκτης
100
87
79
80
80
β) Αποθέματα
(129)
Ένας παραγωγός δεν μπόρεσε να υποβάλει πειστικές πληροφορίες σχετικά με τα αποθέματα για τα έτη 2000 και 2001 λόγω των εσωτερικών αναδιοργανώσεων. Ως εκ τούτου, τα στοιχεία που υπέβαλε η εν λόγω εταιρεία δεν λήφθηκαν υπόψη κατά την ανάλυση των αποθεμάτων για την εξεταζόμενη περίοδο.
(130)
Τα αποθέματα ποδηλάτων αυξήθηκαν κατά την περίοδο ανάλυσης από 219 370 μονάδες το 2000 σε 362 095 μονάδες κατά την ΠΕ, ήτοι κατά 65 %. Η κυριότερη συγκέντρωση σημειώθηκε το 2003 και κατά την ΠΕ και οφείλετο στο γεγονός ότι ένας από τους παραγωγούς που συμπεριλήφθηκαν στο δείγμα επρόκειτο να πραγματοποιήσει μια πολύ μεγάλη παράδοση αμέσως μετά την ΠΕ. Ως εκ τούτου, η αύξηση του αποθέματος δεν καταδεικνύει απαραίτητα επιδείνωση της κατάστασης των παραγωγών που συμπεριλήφθηκαν στο δείγμα ως προς αυτό το θέμα. Λεπτομερή στοιχεία παρατίθενται κατωτέρω:
Αποθέματα
2000
2001
2002
2003
ΠΕ
Μονάδες
219 370
206 854
210 968
317 345
362 095
Δείκτης
100
94
96
145
165
γ) Όγκος πωλήσεων και μερίδιο αγοράς
(131)
Οι πωλήσεις στην κοινοτική αγορά ποδηλάτων που παρήχθησαν από τους παραγωγούς που συμπεριλήφθηκαν στο δείγμα, σημείωσαν σταθερή άνοδο κατά την εξεταζόμενη περίοδο από 3 156 451 μονάδες το 2000 σε 3 683 μονάδες κατά την ΠΕ, ήτοι συνολικά κατά 17 %. Επίσης, οι παραγωγοί που συμπεριλήφθηκαν στο δείγμα αύξησαν το μερίδιο αγοράς τους από 18 % το 2000 σε 20 % κατά την ΠΕ. Λεπτομερή στοιχεία παρατίθενται κατωτέρω:
2000
2001
2002
2003
ΠΕ
Πωλήσεις παραγωγών που συμπεριλήφθηκαν στο δείγμα (μονάδες)
3 156 451
3 241 830
3 203 020
3 600 670
3 683 176
Δείκτης
100
103
101
114
117
Μερίδιο αγοράς των παραγωγών που συμπεριλήφθηκαν στο δείγμα
18 %
21 %
20 %
20 %
20 %
(132)
Εντούτοις, αυτή η τάση θα πρέπει να εξεταστεί υπό το φως της απόδοσης όλων των κοινοτικών παραγωγών. Εάν ληφθούν υπόψη οι πωλήσεις όλων των κοινοτικών παραγωγών, παρατηρείται μείωση των πωλήσεων. Παρατίθενται λεπτομερή στοιχεία:
2000
2001
2002
2003
ΠΕ
Πωλήσεις όλων των κοινοτικών παραγωγών
11 718 000
10 035 000
9 175 000
9 100 000
9 300 000
Δείκτης
100
86
78
78
79
Μερίδιο αγοράς
67 %
66 %
58 %
52 %
51 %
δ) Τιμές πώλησης και κόστος
(133)
Από την έρευνα προέκυψε ότι οι παραγωγοί που συμπεριλήφθηκαν στο δείγμα διατήρησαν το φάσμα προϊόντων, ιδίως στις κατηγορίες Α, Β και Γ. Επιπλέον, επέκτειναν τις πωλήσεις τους σε μεγάλες αλυσίδες καταστημάτων και υπεραγορές, αλλά λιγότερο σε αντιπροσώπους-εμπόρους λιανικής πώλησης, στους οποίους υπήρχε ήδη σημαντική παρουσία προϊόντων ανώτατης στάθμης των παραγωγών που συμπεριλήφθηκαν στο δείγμα. Οι μεγάλες αλυσίδες καταστημάτων αύξησαν την παρουσία τους στην αγορά ποδηλάτων. Αυτό είχε επίπτωση στους τελικούς χρήστες δεδομένου ότι οι πωλήσεις μέσω των μεγάλων αλυσίδων καταστημάτων πραγματοποιούνται σε χαμηλότερες τιμές απ’ ό,τι μέσω των εμπόρων λιανικής πώλησης. Για να διατηρήσουν οι παραγωγοί που συμπεριλήφθηκαν στο δείγμα την παρουσία τους στη μαζική αγορά, έπρεπε να αντισταθμίσουν τις χαμηλότερες τιμές με μεγαλύτερο όγκο παραγωγής.
(134)
Ο σταθμισμένος μέσος όρος της τιμής πώλησης των ποδηλάτων, εκφρασμένος ανά μονάδα, μειώθηκε από 124 ευρώ το 2000 σε 115 ευρώ το 2003, ήτοι κατά 7 %. Εντούτοις, κατά την ΠΕ η μέση τιμή αυξήθηκε σε 122 ευρώ. Κατά την εξεταζόμενη περίοδο σημειώθηκε μείωση κατά 2 %.
Τιμή πώλησης
2000
2001
2002
2003
ΠΕ
Τιμή πώλησης (ευρώ ανά μονάδα)
124
127
120
115
122
Δείκτης
100
103
97
93
98
(135)
Το κόστος παραγωγής υπολογίστηκε με βάση τον σταθμισμένο μέσο όρο όλων των τύπων του ομοειδούς προϊόντος από τους παραγωγούς που συμπεριλήφθηκαν στο δείγμα.
(136)
Στο διάστημα μεταξύ 2000 και 2001 το κόστος παραγωγής αυξήθηκε από 119 ευρώ σε 122 ευρώ, ήτοι συνολικά κατά 2 %. Στη συνέχεια το κόστος παραγωγής μειώθηκε σε 110 ευρώ κατά το έτος 2003, ήτοι κατά 9 % από το 2001. Κατά την ΠΕ, το κόστος παραγωγής αυξήθηκε σε 117 ευρώ. Ως εκ τούτου το κόστος παραγωγής καθ’ όλη την περίοδο μειώθηκε κατά 2 %. Η μείωση αυτή οφείλεται σε αποτελεσματικότερες γραμμές συναρμολόγησης και στο ότι τα μέρη που παράγουν οι ίδιοι οι παραγωγοί που συμπεριλήφθηκαν στο δείγμα, όπως οι σκελετοί, αντικαταστάθηκαν από φθηνότερες εισαγωγές.
Κόστος
2000
2001
2002
2003
ΠΕ
Κόστος παραγωγής (ευρώ ανά μονάδα)
119
122
115
110
117
Δείκτης
100
102
97
92
98
ε) Αποδοτικότητα
(137)
Η γενική αποδοτικότητα των παραγωγών που συμπεριλήφθηκαν στο δείγμα όσον αφορά το οικείο προϊόν κατά το πρώτο έτος της εξεταζόμενης περιόδου ήταν 3,26 % και αυξήθηκε σε 4,08 % το 2003. Στη συνέχεια η αποδοτικότητα μειώθηκε κατά 3,58 % κατά την ΠΕ. Συνολικά, το κέρδος αυξήθηκε μόνο κατά 0,32 εκατοστιαίες μονάδες κατά την εξεταζόμενη περίοδο.
(138)
Παρόλο που η παραπάνω τάση δείχνει ότι η χρηματοοικονομική κατάσταση του κλάδου παραγωγής ανέκαμψε εν μέρει κατά την εξεταζόμενη περίοδο, η επιτευχθείσα αποδοτικότητα θα πρέπει να εξεταστεί σε συνάρτηση με το ελάχιστο επίπεδο που θα μπορούσε να πετύχει ο κλάδος παραγωγής εάν δεν πραγματοποιούνταν εισαγωγές καταγωγής ΛΔΚ και Βιετνάμ, ήτοι 8 % του κύκλου εργασιών, ποσοστό που είχε ήδη χρησιμοποιηθεί κατά την προηγούμενη έρευνα. Δεδομένου ότι τα χαρακτηριστικά της αγορά παρέμειναν ουσιαστικά τα ίδια όπως και στην προηγούμενη έρευνα, θεωρείται ότι το ποσοστό 8 % εξακολουθεί να αντιπροσωπεύει την ελάχιστη αποδοτικότητα που θα μπορούσε να επιτευχθεί από παραγωγούς της κοινοτικής αγοράς.
Αποδοτικότητα
2000
2001
2002
2003
ΠΕ
Αποδοτικότητα (πωλήσεις ΕΚ)
3,26 %
3,89 %
3,50 %
4,08 %
3,58 %
Δείκτης
100
119
107
125
110
(139)
Ορισμένα μέρη της ΛΔΚ ισχυρίστηκαν ότι ο κλάδος παραγωγής βελτίωσε την κατάστασή του μετά την ΠΕ της προηγούμενης έρευνας, κατά την οποία ο κοινοτικός κλάδος παραγωγής είχε υποστεί απώλεια 0,6 %, και ότι συνεπώς ο κοινοτικός κλάδος παραγωγής θα πρέπει να θεωρηθεί ότι δεν βρίσκεται σε ζημιογόνο κατάσταση κατά την τρέχουσα έρευνα. Όπως εξηγήθηκε παραπάνω στην αιτιολογική σκέψη 137, το κέρδος αυξήθηκε μετά την προηγούμενη έρευνα, αλλά εξακολουθεί να απέχει πολύ από το επίπεδο που θα θεωρείτο κατάλληλο για την αποδοτικότητα.
(140)
Μετά την κοινολόγηση των οριστικών πορισμάτων, ορισμένα ενδιαφερόμενα μέρη ισχυρίστηκαν ότι το επίπεδο κέρδους 8 % που αναφέρεται παραπάνω στην αιτιολογική σκέψη 138 είναι πολύ υψηλό και ότι οι παραγωγοί που συμπεριλήφθηκαν στο δείγμα αποδίδουν ήδη ικανοποιητικά, με σταθερό επίπεδο κέρδους. Εντούτοις, τα εν λόγω μέρη δεν ανέφεραν τους λόγους για τους οποίους δεν θεωρούσαν εύλογο το επίπεδο 8 %, ούτε ανέφεραν ποιο επίπεδο κέρδους θα ήταν κατάλληλο και γιατί. Όπως αναφέραμε παρακάτω στην αιτιολογική σκέψη 195, το επίπεδο κέρδους 8 % είναι το ελάχιστο κέρδος που θα μπορούσε να επιτευχθεί από τον κοινοτικό κλάδο παραγωγής εάν δεν πραγματοποιούνται εισαγωγές με ντάμπινγκ. Παρόλο που το επίπεδο κέρδους των παραγωγών που συμπεριλήφθηκαν στο δείγμα βελτιώθηκε σε κάποιο βαθμό, δεν επαρκεί ακόμη καθόλου για την πλήρη αποκατάσταση του κοινοτικού κλάδου παραγωγής από επιζήμια πρακτική ντάμπινγκ.
στ) Αποδοτικότητα και απόδοση των επενδύσεων
(141)
Οι επενδύσεις στις επιχειρήσεις που αφορούν το οικείο προϊόν αυξήθηκαν σημαντικά κατά την εξεταζόμενη περίοδο, από 1 938 556 το 2000 σε 3 950 636 κατά την ΠΕ. Πρέπει να σημειωθεί ότι αυτή η σημαντική αύξηση των επενδύσεων οφείλετο κυρίως στην αύξηση της παραγωγικής ικανότητας ενός από τους παραγωγούς που συμπεριλήφθηκαν στο δείγμα, που αντιπροσωπεύει περισσότερο από 60 % όλων των επενδύσεων κατά την εν λόγω περίοδο. Λεπτομερή στοιχεία παρατίθενται κατωτέρω:
Επενδύσεις
2000
2001
2002
2003
ΠΕ
Επενδύσεις (χιλιάδες ευρώ)
1 938
4 820
1 645
3 901
3 950
Δείκτης
100
249
85
201
204
Απόδοση των επενδύσεων
15 %
30 %
12 %
23 %
24 %
(142)
Η απόδοση των επενδύσεων αυξήθηκε από το 2000 έως το έτος 2001 κατά 15 εκατοστιαίες μονάδες. Από το 2002 η απόδοση των επενδύσεων μειώθηκε, αλλά αυξήθηκε εκ νέου κατά το έτος 2003 και παρέμεινε θετική κατά την ΠΕ σε 24 %.
ζ) Ταμειακή ροή και ικανότητα άντλησης κεφαλαίων
(143)
Η ταμειακή ροή των παραγωγών που συμπεριλήφθηκαν στο δείγμα αυξήθηκε σημαντικά κατά την εξεταζόμενη περίοδο, τόσο σε απόλυτες τιμές, όσο και εκφρασμένη σε εκατοστιαίο ποσοστό του κύκλου εργασιών των πωλήσεων.
Ταμειακές ροές
2000
2001
2002
2003
ΠΕ
Ταμειακή ροή (1 000 ευρώ)
10 005 000
20 557 000
13 425 000
20 541 000
20 541 000
Δείκτης
100
205
134
205
205
Ταμειακή ροή εκφρασμένη ως εκατοστιαίο ποσοστό του κύκλου εργασιών
2,5 %
4,9 %
3,5 %
4,9 %
4,6 %
(144)
Οι παραγωγοί που συμπεριλήφθηκαν στο δείγμα αντλούν κεφάλαιο είτε εσωτερικά, εάν ανήκουν σε όμιλο εταιρειών είτε με δάνεια στην τράπεζα. Σε άλλες περιπτώσεις, η ταμειακή ροή που επιτυγχάνει η εταιρεία χρησιμοποιείται ως πηγή χρηματοδότησης. Κανένας από τους παραγωγούς που συμπεριλήφθηκαν στο δείγμα δεν συνάντησε δυσκολίες όσον αφορά την άντληση κεφαλαίου.
η) Απασχόληση, παραγωγικότητα και μισθοί
(145)
Η απασχόληση μειώθηκε κατά 6 % κατά την υπό εξέταση περίοδο. Δεδομένου ότι η παραγωγή αυξήθηκε σημαντικά κατά την εξεταζόμενη περίοδο, η μείωση της απασχόλησης εξηγείται από το γεγονός ότι η παραγωγικότητα, όπως μετράται σε συνάρτηση με την απόδοση ανά εργαζόμενο, αυξήθηκε σημαντικά κατά 24 % κατά την εξεταζόμενη περίοδο.
Απασχόληση
2000
2001
2002
2003
ΠΕ
Αριθμός απασχολούμενων
1 981
1 871
1 784
1 838
1 871
Δείκτης
100
94
90
93
94
Έξοδα αμοιβής ανά απασχολούμενο (σε ευρώ)
23 575
25 846
27 130
27 593
28 153
Δείκτης
100
110
115
117
119
Παραγωγή ανά απασχολούμενο (μονάδες/έτος)
1 631
1 707
1 807
2 023
2 025
Δείκτης
100
105
111
124
124
(146)
Εάν λάβουμε υπόψη την απασχόληση όλων των κοινοτικών παραγωγών, η τάση είναι ίδια με αυτήν που αναφέρεται παραπάνω, δηλαδή σημειώνεται μείωση, αλλά σε σημαντικότερο βαθμό. Παρατίθενται λεπτομερή στοιχεία:
Απασχόληση
2000
2001
2002
2003
ΠΕ
Αριθμός απασχολούμενων
14 300
12 670
11 860
11 500
11 500
Δείκτης
100
88
83
80
80
θ) Ανάπτυξη
(147)
Συνολικά, πρέπει να σημειωθεί ότι το μερίδιο αγοράς όλων των κοινοτικών παραγωγών μειώθηκε κατά 16 εκατοστιαίες μονάδες, ενώ το επίπεδο της κατανάλωσης αυξήθηκε κατά 4 %, πράγμα που δείχνει καθαρά ότι δεν μπόρεσαν να αναπτυχθούν.
ι) Μέγεθος του ντάμπινγκ και ανάκαμψη από τις επιπτώσεις των προηγούμενων πρακτικών ντάμπινγκ
(148)
Όσον αφορά τον αντίκτυπο στον κοινοτικό κλάδο παραγωγής του μεγέθους του πραγματικού περιθωρίου ντάμπινγκ που διαπιστώθηκε κατά την ΠΕ (48,5 % για τη ΛΔΚ και μεταξύ 15,8 και 34,5 % για το Βιετνάμ), λαμβανομένου υπόψη του όγκου και των τιμών των εισαγωγών από τις οικείες χώρες, ο αντίκτυπος αυτός δεν μπορεί να θεωρηθεί αμελητέος. Θα πρέπει να σημειωθεί ότι το περιθώριο για τη ΛΔΚ είναι υψηλότερο από αυτό που διαπιστώθηκε κατά την αρχική έρευνα. Θα πρέπει επίσης να σημειωθεί, ότι ο όγκος των εισαγωγών από τη ΛΔΚ που αποτελούν αντικείμενο ντάμπινγκ αυξήθηκε μετά την προηγούμενη έρευνα.
(149)
Η ανάκαμψη του κοινοτικού κλάδου παραγωγής από τις επιπτώσεις παλαιών πρακτικών ντάμπιγκ δεν σημειώθηκε στον αναμενόμενο βαθμό, όπως δείχνουν συγκεκριμένα η πτώση των τιμών πώλησης, η χαμηλή αποδοτικότητα και η μείωση της χρησιμοποίησης της παραγωγικής ικανότητας. Ο κλάδος παραγωγής αντιμετώπισε κατά τα τελευταία έτη αύξηση της πρακτικής ντάμπινγκ όσον αφορά τις εισαγωγές από τη ΛΔΚ και το Βιετνάμ, πράγμα που εμπόδισε την αναμενόμενη ανάκαμψή του.
8. Συμπέρασμα σχετικά με τη ζημία
(150)
Θα πρέπει να σημειωθεί ότι εφαρμόζονται ήδη μέτρα όσον αφορά μια από τις εξεταζόμενες χώρες. Τα μέτρα αυτά είχαν σαφώς επίπτωση στους δείκτες ζημίας, ιδίως όσον αφορά τους παραγωγούς που συμπεριλήφθηκαν στο δείγμα. Παρά τη συνολική μείωση της κοινοτικής παραγωγής, οι παραγωγοί που συμπεριλήφθηκαν στο δείγμα κατόρθωσαν να διατηρήσουν, ακόμη και να αυξήσουν την παραγωγή τους. Οι παραγωγοί που συμπεριλήφθηκαν στο δείγμα κατόρθωσαν σε κάποιο βαθμό να επωφεληθούν από την ύπαρξη των μέτρων, αλλά οι δυνατότητες για περαιτέρω εξέλιξη υποσκάφθηκαν από τις εισαγωγές που αποτέλεσαν αντικείμενο ντάμπινγκ. Επιπλέον, μετά την επιβολή των μέτρων στις εισαγωγές από τη ΛΔΚ, οι εισαγωγές από το Βιετνάμ έχουν καταστεί σημαντικός αρνητικός παράγοντας για τον κοινοτικό κλάδο παραγωγής. Κατά την περίοδο μετά την επιβολή των ισχυόντων μέτρων στις εισαγωγές από τη ΛΔΚ, η οικονομική κατάσταση των παραγωγών που συμπεριλήφθηκαν στο δείγμα σημείωσε βελτίωση όσον αφορά την παραγωγικότητα, την παραγωγή, το παραγωγικό δυναμικό, τις πωλήσεις και το μερίδιο αγοράς. Αυτό πρέπει να εξεταστεί υπό το φως της εφαρμογής μέτρων. Εντούτοις, οι τιμές πώλησης σημείωσαν πτώση και τα επίπεδα κέρδους παρέμειναν σε χαμηλά επίπεδα παρά την αύξηση των πωλήσεων. Επιπλέον, τα επίπεδα των αποθεμάτων αυξήθηκαν και η απασχόληση μειώθηκε. Εντούτοις, οι θετικές εξελίξεις, όπως αναφέραμε και παραπάνω, δεν θέτουν σε κίνδυνο τη συνολική εικόνα ζημίας, που θα ήταν ακόμη χειρότερη εάν δεν υπήρχαν τα μέτρα. Αυτό ενισχύεται από το γεγονός ότι η γενική απόδοση των κοινοτικών παραγωγών είναι αρνητική. Η συνολική κοινοτική παραγωγή μειώθηκε κατά 20 %, οι συνολικές πωλήσεις μειώθηκαν κατά 21 % και το μερίδιο αγοράς του συνολικού κλάδου παραγωγής μειώθηκε κατά 16 %.
(151)
Ο όγκος εισαγωγής από τη ΛΔΚ και το Βιετνάμ αυξήθηκαν σημαντικά, τόσο σε απόλυτες τιμές όσο και σε μερίδιο αγοράς. Συγκεκριμένα, κατά τη διάρκεια της υπό εξέταση περιόδου, το μερίδιο αγοράς αυξήθηκε κατά 10,3 ποσοστιαίες μονάδες. Επιπλέον, ο σταθμισμένος μέσος όρος των τιμών εισαγωγής μειώθηκε σημαντικά κατά την εξεταζόμενη περίοδο, πράγμα που είχε ως αποτέλεσμα πωλήσεις σε σημαντικά χαμηλότερες τιμές κατά την ΠΕ.
(152)
Με βάση τα ανωτέρω, συνάγεται το συμπέρασμα ότι ο κοινοτικός κλάδος παραγωγής βρίσκεται σε δύσκολη οικονομική κατάσταση και έχει υποστεί σοβαρή ζημία κατά την έννοια του άρθρου 3 του βασικού κανονισμού.
(153)
Όπως συνήχθη το συμπέρασμα παραπάνω, η εικόνα της ζημίας των κοινοτικών παραγωγών που συμπεριλήφθηκαν στο δείγμα διαφέρει σε κάποιο βαθμό από την εικόνα της ζημίας των κοινοτικών παραγωγών στο σύνολό τους. Εντούτοις, θα πρέπει να ληφθεί υπόψη το γεγονός ότι οι παραγωγοί που επιλέγηκαν για το δείγμα είναι οι παραγωγοί που έχουν τον μεγαλύτερο όγκο παραγωγής και πωλήσεων ποδηλάτων, και λόγω της οικονομίας κλίμακας, οι παραγωγοί αυτοί κατόρθωσαν να ανακάμψουν εν μέρει από τις εισαγωγές που αποτελούν αντικείμενο ντάμπινγκ. Παρά αυτά τα πλεονεκτήματα, οι παραγωγοί που συμπεριλήφθηκαν στο δείγμα βρίσκονται σε ευάλωτη κατάσταση, που αντανακλά την κατάσταση του κοινοτικού κλάδου παραγωγής στο σύνολο του.
E. ΜΟΝΙΜΗ ΦΥΣΗ ΤΗΣ ΑΛΛΑΓΗΣ ΠΕΡΙΣΤΑΣΕΩΝ ΚΑΙ ΠΙΘΑΝΟΤΗΤΑ ΣΥΝΕΧΙΣΗΣ ΤΗΣ ΠΡΑΚΤΙΚΗΣ ΝΤΑΜΠΙΝΓΚ ΚΑΙ ΤΗΣ ΖΗΜΙΑΣ
(154)
Όσον αφορά τις εισαγωγές από τη ΛΔΚ, εξετάστηκε, σύμφωνα με το άρθρο 11 παράγραφος 3 του βασικού κανονισμού, κατά πόσον οι περιστάσεις όσον αφορά την πρακτική ντάμπινγκ και τη ζημία έχουν αλλάξει σημαντικά, και εάν η εν λόγω αλλαγή θα μπορούσε να θεωρηθεί ευλόγως ότι έχει μόνιμο χαρακτήρα.
(155)
Με τη σύγκριση της κανονικής αξίας και των τιμών εξαγωγής που προσδιορίστηκαν στο διάστημα μεταξύ της προηγούμενης και της τρέχουσας έρευνας, διαπιστώθηκε ότι, όσον αφορά τα συγκρίσιμα μοντέλα, παρόλο που η μέση κανονική αξία σημείωσε ελαφριά αύξηση, η μέση τιμή εξαγωγής μειώθηκε σημαντικά. Όσον αφορά τις τιμές εξαγωγής της ΛΔΚ σε άλλες αγορές, διαπιστώθηκε ότι σε γενικές γραμμές ευθυγραμμίζονται με αυτές των εξαγωγών στην αγορά της ΕΕ. Δεν υποβλήθηκαν στοιχεία που να αποδεικνύουν ότι οι εξαγωγές από τη ΛΔΚ δεν θα εξακολουθούσαν να πραγματοποιούνται σε αυτές τις χαμηλές τιμές ντάμπινγκ. Δεδομένων όλων των παραπάνω, θεωρείται ότι δεν υπάρχουν λόγοι να αμφιβάλει κανείς ότι το νέο υψηλότερο επίπεδο ντάμπινγκ που διαπιστώθηκε είναι μόνιμης φύσεως.
(156)
Παρά το γεγονός ότι ο κοινοτικός κλάδος παραγωγής ανέκαμψε σε κάποιο βαθμό από προηγούμενο ντάμπινγκ που προκάλεσαν οι εισαγωγές καταγωγής, μεταξύ άλλων, Κροατίας και Ουκρανίας, διαπιστώθηκε επίσης ότι ο κοινοτικός κλάδος παραγωγής εξακολουθεί να υφίσταται σημαντική ζημία, κατά την έννοια του άρθρου 3 του βασικού κανονισμού. Το συμπέρασμα ενισχύεται από την εικόνα του κοινοτικού κλάδου παραγωγής στο σύνολό του (βλέπε παραπάνω αιτιολογικές σκέψεις 150 έως 153). Τα περιθώρια ζημίας που διαπιστώθηκαν κατά την παρούσα έρευνα αυξήθηκαν σε σύγκριση με την αρχική έρευνα, διότι οι εισαγωγές σε τιμές ντάμπινγκ συνεχίζουν να είναι σημαντικά χαμηλότερες από τις τιμές του κοινοτικού κλάδου παραγωγής. Διαπιστώθηκε μέσω λεπτομερούς ανάλυσης του δικτύου διανομής, ότι η πλειονότητα των παραγωγών που συμπεριλήφθηκαν στο δείγμα παράγουν ως επί το πλείστον για πωλήσεις σε μεγάλες αλυσίδες καταστημάτων. Δεδομένου ότι οι παραγωγοί-εξαγωγείς από τη ΛΔΚ είναι κυρίως ανταγωνιστικοί στα ίδια αυτά κυκλώματα πωλήσεων μεγάλων ποσοτήτων, η πίεση στον κοινοτικό κλάδο παραγωγής είναι ισχυρή. Δεν υποβλήθηκαν στοιχεία που να αποδεικνύουν ότι οι εξαγωγείς στη ΛΔΚ δεν θα συνέχιζαν να πραγματοποιούν πωλήσεις σε αυτά τα κυκλώματα πωλήσεων, εάν επιτρεπόταν η λήξη των μέτρων, και λιγότερο στα κυκλώματα των εμπορικών αντιπροσώπων/εμπόρων λιανικής πώλησης (που αντιπροσωπεύουν περίπου 22 % των συνολικών πωλήσεων των παραγωγών που συμπεριλήφθηκαν στο δείγμα). Δεδομένης της μόνιμης φύσεως των πορισμάτων για την πρακτική ντάμπινγκ και των συνεπειών των εισαγωγών επί της αποδοτικότητας, συνάγεται το συμπέρασμα ότι οι περιστάσεις που προκαλούν ζημία έχουν μόνιμη φύση και ότι η λήξη των αρχικών μέτρων πιθανώς θα οδηγήσουν στη συνέχιση της ζημίας.
(157)
Εξετάστηκε επίσης σε ποιο βαθμό ήταν πιθανόν να εξακολουθήσει η πρακτική ντάμπινγκ εάν επιτρεπόταν να λήξουν τα μέτρα για τις εισαγωγές από τη ΛΔΚ. Με βάση την καταγγελία και τις πληροφορίες που υπέβαλαν οι εξαγωγείς της ΛΔΚ, διαπιστώθηκε ότι η παραγωγική ικανότητα στη ΛΔΚ υπερβαίνει τα 80 000 000 ποδήλατα ετησίως. Οι παραγωγοί της ΛΔΚ παράγουν περίπου 66 000 000 ποδήλατα ετησίως και η εσωτερική ζήτηση ανέρχεται περίπου σε 22 000 000 ποδήλατα. Τα ποδήλατα καταγωγής ΛΔΚ είναι παρόντα στις κυριότερες αγορές παγκοσμίως και περίπου 96 % της κατανάλωσης των ΗΠΑ συνίσταται σε ποδήλατα καταγωγής ΛΔΚ. Αυτό δείχνει τον προσανατολισμό του κλάδου παραγωγής ποδηλάτων στη ΛΔΚ με πιθανότητα συνεπώς να εξακολουθήσουν οι εξαγωγές στην Κοινότητα.
(158)
Διαπιστώθηκε ότι το υπό εξέταση προϊόν εξακολουθούσε κατά την ΠΕ να αποτελεί το αντικείμενο πρακτικής ντάμπινγκ στην κοινοτική αγορά (αιτιολογικές σκέψεις 90 και 97). Όσον αφορά αυτό το θέμα, τα περιθώρια ντάμπινγκ για το οικείο προϊόν ήταν σημαντικά υψηλότερα από τα περιθώρια ντάμπινγκ κατά την αρχική έρευνα. Μετά την επιβολή μέτρων συνεπεία της προηγούμενης έρευνας, η ΛΔΚ συνέχισε να πωλεί ποδήλατα στην Κοινότητα σε τιμές ντάμπινγκ. Την εξεταζόμενη περίοδο, ο όγκος των εισαγωγών με ντάμπινγκ αυξήθηκε κατά 472 % και η τιμή των εισαγωγών με ντάμπινγκ από τη ΛΔΚ μειώθηκε κατά 22 %. Όπως αναφέραμε παραπάνω (αιτιολογική σκέψη 157), οι εξαγωγείς της ΛΔΚ έχουν πλεονάζουσα παραγωγική ικανότητα που είναι περίπου στο ίδιο επίπεδο με τη συνολική κατανάλωση στην Κοινότητα. Θα πρέπει επίσης να υπενθυμίσουμε ότι πριν την επιβολή των αρχικών δασμών αντιντάμπινγκ, το επίπεδο των εισαγωγών που αποτέλεσαν αντικείμενο ντάμπινγκ από τη ΛΔΚ ανερχόταν περίπου σε 2,5 εκατομμύρια ποδήλατα που αντιπροσώπευαν εκείνη την εποχή περίπου 15 % του μεριδίου αγοράς στην Κοινότητα. Αυτό καταδεικνύει, εάν δεν ληφθούν μέτρα αντιντάμπινγκ, την πιθανότητα επανεμφάνισης των εισαγωγών από τη ΛΔΚ στην αγορά στα ίδια ή σε ακόμη υψηλότερα επίπεδα. Οι εν λόγω εισαγωγές είναι πιθανόν να πραγματοποιηθούν σε τιμές ντάμπινγκ δεδομένου ότι τα υψηλά επίπεδα ντάμπινγκ που διαπιστώθηκαν κατά την τρέχουσα έρευνα θεωρείται ότι έχουν μόνιμη φύση.
ΣΤ. ΑΙΤΙΩΔΗΣ ΣΥΝΑΦΕΙΑ
1. Εισαγωγή
(159)
Σύμφωνα με το άρθρο 3 παράγραφοι 6 και 7 του βασικού κανονισμού, η Επιτροπή εξέτασε κατά πόσον η σημαντική ζημία που υπέστη ο κοινοτικός κλάδος παραγωγής προκλήθηκε από τις εν λόγω εισαγωγές που αποτελούν αντικείμενο ντάμπινγκ. Ομοίως, εξετάστηκαν άλλοι γνωστοί παράγοντες πλην των εισαγωγών που αποτελούν αντικείμενο ντάμπινγκ, οι οποίοι θα μπορούσαν να είχαν προξενήσει κατά το ίδιο χρονικό διάστημα ζημία στον κοινοτικό κλάδο παραγωγής, ούτως ώστε η προκαλούμενη από τους εν λόγω λοιπούς παράγοντες ζημία να μην αποδοθεί στις εισαγωγές που αποτελούν αντικείμενο ντάμπινγκ.
2. Επιπτώσεις των εισαγωγών που αποτελούν αντικείμενο ντάμπινγκ
(160)
Παρά τα μέτρα που ισχύουν για τις εισαγωγές από τη ΛΔΚ, οι παραγωγοί-εξαγωγείς της ΛΔΚ αύξησαν σημαντικά το μερίδιο αγοράς τους από 0,73 σε 4,07 %. Το συνδυασμένο μερίδιο που κατέχουν στην κοινοτική αγορά οι εισαγωγές από τη ΛΔΚ και το Βιετνάμ αυξήθηκε από 2,50 % έως 12,77 % κατά την εξεταζόμενη περίοδο. Ακόμη και με συνολικά σταθερή κατανάλωση στο διάστημα μεταξύ του 2000 και της ΠΕ, σημείωσαν αύξηση του μεριδίου αγοράς τους κατά περισσότερο από 10 εκατοστιαίες μονάδες.
(161)
Παράλληλα, παρόλο που οι κοινοτικοί παραγωγοί που συμπεριλήφθηκαν στο δείγμα κατόρθωσαν να αυξήσουν την παραγωγή τους, η συνολική κοινοτική παραγωγή μειώθηκε κατά 20 %. Όπως αναφέρεται παραπάνω στην αιτιολογική σκέψη 128, αυτό οφείλεται στο γεγονός ότι πολλοί άλλοι κοινοτικοί παραγωγοί είτε εγκατέλειψαν την παραγωγική τους δραστηριότητα είτε μείωσαν την παραγωγή τους. Οι συνολικές πωλήσεις όλων των κοινοτικών παραγωγών σημείωσαν μείωση κατά 21 % (ή 16 εκατοστιαίες μονάδες) στο διάστημα μεταξύ του έτους 2000 και της ΠΕ, ακόμη και αν οι παραγωγοί έχουν κατά κάποιο τρόπο κατορθώσει να αυξήσουν το μερίδιο αγοράς τους κατά 2 εκατοστιαίες μονάδες. Επιπλέον, όπως φαίνεται από τον πίνακα παρακάτω στην αιτιολογική σκέψη 166, το μερίδιο αγοράς των εισαγωγών από χώρες άλλες από τη ΛΔΚ και το Βιετνάμ αυξήθηκε, αλλά μόνο κατά 7 εκατοστιαίες μονάδες.
(162)
Ως εκ τούτου, παρόλο που οι κοινοτικοί παραγωγοί που συμπεριλήφθηκαν στο δείγμα κατόρθωσαν να συνεχίσουν τις επιχειρηματικές τους δραστηριότητες, ακόμη και να αυξήσουν το μερίδιο αγοράς τους, οι υπόλοιποι κοινοτικοί παραγωγοί απώλεσαν μερίδιο αγοράς και σταμάτησαν τις επιχειρηματικές τους δραστηριότητες κατά τα τελευταία έτη ή αναγκάστηκαν να μειώσουν δραστικά την παραγωγή τους λόγω της πίεσης που ασκούν οι εισαγωγές που αποτελούν αντικείμενο ντάμπινγκ. Η πίεση αυτή είναι διπλή: i) από την άποψη των ποσοτήτων, όπου, όπως αναφέρεται παραπάνω στην αιτιολογική σκέψη 160, οι εισαγωγές που αποτελούν ντάμπινγκ αύξησαν το μερίδιο αγοράς κατά περισσότερο από 10 εκατοστιαίες μονάδες· ενώ, ii) οι τιμές πώλησης σημείωσαν συνεχή μείωση και ήταν σημαντικά χαμηλότερες από τις τιμές του κοινοτικού κλάδου παραγωγής.
(163)
Το κέρδος των παραγωγών που συμπεριλήφθηκαν στο δείγμα αυξήθηκε ελαφρώς λόγω των σχετικά σταθερών τιμών (που σημείωσαν ελαφριά μείωση ακολουθώντας τις δαπάνες) αλλά όχι στον βαθμό που αναμενόταν μετά την επιβολή των μέτρων. Το κέρδος που θα μπορούσε να επιτευχθεί εάν δεν πραγματοποιούνταν εισαγωγές με ντάμπινγκ δεν επιτεύχθηκε λόγω της αύξησης της πρακτικής ντάμπινγκ από τη ΛΔΚ και την εμφάνιση των εισαγωγών από το Βιετνάμ σε τιμές ντάμπινγκ.
(164)
Συνεπώς συνήχθη το συμπέρασμα ότι η πίεση που άσκησαν οι εν λόγω εισαγωγές, οι οποίες από το 2000 αύξησαν τον όγκο και το μερίδιο αγοράς, και οι οποίες πραγματοποιήθηκαν σε πολύ χαμηλές τιμές ντάμπινγκ, διαδραμάτισαν καθοριστικό ρόλο για την ευάλωτη οικονομική κατάσταση στην οποία βρίσκεται επί του παρόντος ο κοινοτικός κλάδος παραγωγής.
3. Επιπτώσεις άλλων παραγόντων
(165)
Οι εισαγωγές από άλλες τρίτες χώρες θα μπορούσαν επίσης να είχαν συμβάλει στη ζημία που υπέστη ο κοινοτικός κλάδος παραγωγής. Ορισμένα μέρη στη ΛΔΚ και στο Βιετνάμ ισχυρίστηκαν επίσης ότι οι εισαγωγές από άλλες τρίτες χώρες αυξήθηκαν σημαντικά και πραγματοποιήθηκαν σε τιμές χαμηλότερες από αυτές του κοινοτικού κλάδου παραγωγής.
(166)
Σύμφωνα με τα στοιχεία της Eurostat, οι εισαγωγές από άλλες τρίτες χώρες αυξήθηκαν από 5 193 000 μονάδες το 2000 σε 6 423 000 μονάδες κατά την ΠΕ, ήτοι συνολικά κατά 24 %. Το μερίδιο αγοράς των εισαγωγών με ντάμπινγκ αυξήθηκε κατά 29 % έως 36 % κατά την εξεταζόμενη περίοδο. Εντούτοις, όπως αναφέρεται στην αιτιολογική σκέψη 121, οι τιμές που αναφέρει η Eurostat δεν λαμβάνουν υπόψη το φάσμα προϊόντων κάθε χώρας και ως εκ τούτου χρησιμοποιούνται δείκτες για την παρουσίαση των τάσεων των τιμών. Δεδομένου ότι το φάσμα προϊόντων των εισαγωγών από άλλες τρίτες χώρες είναι άγνωστο, δεν έχει νόημα να συγκριθούν οι τιμές των εισαγωγών που αναφέρονται παρακάτω με αυτές του κοινοτικού κλάδου παραγωγής. Εντούτοις, αναζητήθηκαν και συγκεντρώθηκαν περαιτέρω πληροφορίες σχετικά με τις εισαγωγές από τις χώρες από τις οποίες πραγματοποιούνται οι περισσότερες άλλες εισαγωγές ποδηλάτων. Λεπτομερή στοιχεία παρατίθενται κατωτέρω:
2000
2001
2002
2003
ΠΕ
Όλοι οι τύποι
Μονάδες
(× 1 000)
Μερίδιο αγοράς
Τιμή
EUR/μονάδα
Μονάδες
(× 1 000)
Μερίδιο αγοράς
Τιμή
EUR/μονάδα
Μονάδες
(× 1 000)
Μερίδιο αγοράς
Τιμή
EUR/μονάδα
Μονάδες
(× 1 000)
Μερίδιο αγοράς
Τιμή
EUR/μονάδα
Μονάδες
(× 1 000)
Μερίδιο αγοράς
Τιμή
EUR/μονάδα
Ταϊβάν
2 520
14,5 %
1 894
12,4 %
2 106
13,4 %
2 052
11,8 %
2 106
11,6 %
Υπό μορφή δείκτη
100
100
100
75
86
100
84
92
79
81
81
74
84
80
73
Ινδία
309
1,8 %
210
1,4 %
169
1,1 %
130
0,7 %
130
0,7 %
Υπό μορφή δείκτη
100
100
100
68
77
97
55
61
78
42
38
68
42
38
65
Ταϊλάνδη
41
0,2 %
43
0,3 %
181
1,2 %
333
1,9 %
375
2,0 %
Υπό μορφή δείκτη
100
100
100
103
150
114
434
600
93
800
950
86
900
1 000
85
Ινδονησία
104
0,6 %
82
0,5 %
87
0,5 %
222
1,3 %
241
1,3 %
Υπό μορφή δείκτη
100
100
100
79
83
97
83
83
91
213
216
69
231
216
68
Φιλιππίνες
470
2,7 %
399
2,6 %
539
3,4 %
631
3,6 %
662
3,7 %
Υπό μορφή δείκτη
100
100
100
85
96
88
115
126
73
134
133
63
141
137
62
Πολωνία
540
3,1 %
522
3,4 %
620
3,9 %
772
4,4 %
830
4,6 %
Υπό μορφή δείκτη
100
100
100
97
109
109
115
125
122
143
142
111
154
148
113
Μπανγκλαντές
157
0,9 %
189
1,2 %
273
1,7 %
382
2,2 %
423
2,3 %
Υπό μορφή δείκτη
100
100
100
120
133
92
174
188
73
243
244
58
270
255
59
Λιθουανία
237
1,3 %
284
1,8 %
298
1,9 %
336
1,9 %
336
1,8 %
Υπό μορφή δείκτη
100
100
100
120
138
103
126
146
101
142
146
86
142
138
86
Τσεχική Δημοκρατία
297
1,7 %
253
1,6 %
189
1,2 %
235
1,3 %
220
1,2 %
Υπό μορφή δείκτη
100
100
100
85
94
98
64
70
112
79
76
139
74
70
145
Toυρκία
67
0,4 %
77
0,5 %
97
0,6 %
160
0,9 %
203
1,1 %
Υπό μορφή δείκτη
100
100
100
114
125
100
145
150
94
237
225
76
301
275
74
Λοιποί
450
2,6 %
402
2,6 %
630
4,0 %
815
4,7 %
906
5,0 %
Υπό μορφή δείκτη
100
100
100
89
100
98
140
154
83
181
181
51
201
192
51
ΣΥΝΟΛΟ
5 193
29 %
4 354
28 %
5 194
33 %
6 073
35 %
6 423
36 %
Υπό μορφή δείκτη
100
100
100
84
97
98
100
114
84
117
121
70
124
124
70
(167)
Οι εισαγωγές από την Ταϊβάν αντιπροσωπεύουν 11,6 % του μεριδίου αγοράς κατά την ΠΕ, ήτοι άνω των 2 000 000 μονάδων. Σε όγκο, οι εισαγωγές από την Ταϊβάν είναι πολύ σημαντικότερες από όλες τις άλλες πηγές εισαγωγής. Εντούτοις, κατά την εξεταζόμενη περίοδο το μερίδιο αγοράς μειώθηκε κατά 20 %. Επιπλέον, οι εισαγωγές ποδηλάτων από την Ταϊβάν προορίζονται για την αγορά προϊόντων υψηλής τεχνολογίας. Με βάση τα αποδεικτικά στοιχεία του καταγγέλλοντα αποδείχθηκε, με σύγκριση των μοντέλων, ότι οι εισαγωγές από την Ταϊβάν πωλούνται σε υψηλότερες τιμές απ' ότι τα ίδια μοντέλα που παράγονται από τον κοινοτικό κλάδο παραγωγής.
(168)
Οι εισαγωγές από την Ταϊλάνδη αυξήθηκαν κατά την εξεταζόμενη περίοδο και το μερίδιο αγοράς τους αυξήθηκε σε 2,0 % κατά την ΠΕ. Εντούτοις, δεδομένου ότι α) άρχισαν από πολύ χαμηλό επίπεδο και β) το μερίδιο αγοράς παραμένει πολύ χαμηλό σε σύγκριση με αυτό της ΛΔΚ και του Βιετνάμ, συνάγεται το συμπέρασμα ότι οι εξαγωγές δεν μπορούν να θεωρηθούν ως αιτία ζημίας για τον κοινοτικό κλάδο παραγωγής.
(169)
Οι εισαγωγές από τις Φιλιππίνες αυξήθηκαν κατά 41 % κατά την εξεταζόμενη περίοδο. Το συνολικό μερίδιό τους στην αγορά ήταν 3,7 % κατά την ΠΕ. Εντούτοις, οι εισαγωγές από τις Φιλιππίνες αποτελούν επί του παρόντος αντικείμενο έρευνας της OLAF (European Anti-Fraud Office) για την εξέταση πιθανών ψευδών δηλώσεων καταγωγής των προϊόντων. Υπό αυτές τις συνθήκες, δεν είναι δυνατόν να συναχθεί συμπέρασμα για το κατά πόσον οι εισαγωγές που αναφέρθηκαν ως καταγωγής Φιλιππίνων συμβάλλουν στη ζημία που υπέστη ο κοινοτικός κλάδος παραγωγής.
(170)
Οι εισαγωγές από το Μπανγκλαντές αυξήθηκαν κατά 170 % κατά την εξεταζόμενη περίοδο και το μερίδιο αγοράς ανήλθε κατά την ΠΕ σε 2,3 %. Εντούτοις, δεδομένου ότι α) άρχισαν από πολύ χαμηλό επίπεδο και β) το μερίδιο αγοράς παραμένει πολύ χαμηλό σε σύγκριση με αυτό της ΛΔΚ και του Βιετνάμ, συνάγεται το συμπέρασμα ότι οι εξαγωγές δεν μπορούν να θεωρηθούν ως αιτία ζημίας για τον κοινοτικό κλάδο παραγωγής.
(171)
Μετά την κοινολόγηση των οριστικών στοιχείων, ορισμένα ενδιαφερόμενα μέρη ισχυρίστηκαν ότι οι εισαγωγές από ορισμένες τρίτες χώρες (ιδίως το Μπανγκλαντές, τις Φιλιππίνες και την Ταϊλάνδη) αυξήθηκαν σημαντικά, κατά τρόπο παρόμοιο με την αύξηση των εισαγωγών από το Βιετνάμ και ότι το μερίδιο αγοράς τους δεν ήταν αμελητέο. Ισχυρίστηκαν ότι για τους λόγους αυτούς θα πρέπει και αυτές οι χώρες να αποτελέσουν αντικείμενο της διαδικασίας, και, εάν αυτό δεν συμβεί, σημαίνει ότι το Συμβούλιο εισάγει διακρίσεις. Σχετικά με αυτό το θέμα, και επιπλέον των όσων αναφέρθηκαν ήδη παραπάνω στις αιτιολογικές σκέψεις 168 έως 170, θα πρέπει να σημειωθεί ότι οι εισαγωγές από αυτές τις τρίτες χώρες αυξήθηκαν με πολύ μικρότερο ρυθμό απ’ ό,τι οι εισαγωγές καταγωγής ΛΔΚ και Βιετνάμ. Για τον σκοπό αυτό, καθώς και για τους λόγους που αναφέρθηκαν ήδη στις αιτιολογικές σκέψεις 168 έως 170, το αίτημα απορρίφθηκε.
(172)
Οι εισαγωγές καταγωγής Πολωνίας και Λιθουανίας, οι οποίες κατέστησαν εν τω μεταξύ μέλη της Ευρωπαϊκής Κοινότητας από την 1η Μαΐου 2004, αυξήθηκαν κατά 54 % και 42 % αντίστοιχα κατά την εξεταζόμενη περίοδο. Εντούτοις, θα πρέπει να σημειωθεί ότι οι τιμές των εισαγωγών από την Πολωνία αυξήθηκε κατά 13 % κατά την εξεταζόμενη περίοδο. Η Πολωνία ήταν μία από τις δύο χώρες (η άλλη ήταν η Τσεχική Δημοκρατία) που παρουσίασαν άνοδο των τιμών. Οι εισαγωγές από τη Λιθουανία παρέμειναν σε πολύ χαμηλό επίπεδο σε σύγκριση με αυτές της ΛΔΚ και του Βιετνάμ. Συνάγεται το συμπέρασμα ότι, δεδομένων των τιμών και του όγκου των εν λόγω εισαγωγών, δεν μπορεί να θεωρηθεί ότι έχουν σημαντική αρνητική επίπτωση στην επιζήμια κατάσταση του κοινοτικού κλάδου παραγωγής.
4. Εξέλιξη της κατανάλωσης
(173)
Όπως αναφέρεται στην αιτιολογική σκέψη 107, από το 2000 ως την ΠΕ η κατανάλωση αυξήθηκε κατά 4 %. Συνεπώς, η εξέλιξη της κατανάλωσης δεν μπορεί να θεωρηθεί ως αιτία της ζημίας.
5. Κοινοτικοί παραγωγοί άλλοι από αυτούς που συμπεριλήφθηκαν στο δείγμα
(174)
Όπως φαίνεται παραπάνω στις αιτιολογικές σκέψεις 128 και 132, η συνολική παραγωγή και οι πωλήσεις των κοινοτικών παραγωγών μειώθηκε. Αυτό σημαίνει ότι βρίσκονται σε παρεμφερή κατάσταση με τον κοινοτικό κλάδο παραγωγής, δηλαδή, ότι έχουν υποστεί ζημία από τις εισαγωγές σε τιμές ντάμπινγκ. Κατά συνέπεια, δεν μπορεί να συναχθεί το συμπέρασμα ότι άλλοι κοινοτικοί παραγωγοί προκάλεσαν σημαντική ζημία στους παραγωγούς που συμπεριλήφθηκαν στο δείγμα.
6. Συναλλαγματικές διακυμάνσεις
(175)
Ένας κινέζος παραγωγός-εξαγωγέας ισχυρίστηκε μετά την κοινολόγηση των οριστικών πορισμάτων ότι θα έπρεπε να είχε γίνει προσαρμογή για τις εξελίξεις στον τομέα του συναλλάγματος δεδομένου ότι το CNY συνδέεται με την τιμή του USD, και αυτό το τελευταίο υποτιμήθηκε σημαντικά σε σχέση με το ευρώ κατά την ΠΕ. Αν και εκ πρώτης όψεως δεν μπορεί να αποκλειστεί το ότι η ανατίμηση του ευρώ έναντι του δολαρίου ΗΠΑ μπορεί να ευνόησε τις εισαγωγές του υπό εξέταση προϊόντος από την ΛΔΚ, το γεγονός ότι οι διακυμάνσεις του νομίσματος δεν είχαν επιπτώσεις στις εισαγωγές από άλλες χώρες καταδεικνύει, ότι ο ισχυρισμός αυτός δεν μπορεί να θεωρηθεί ως αιτιατός παράγοντας για το κύμα εισαγωγών από τη ΛΔΚ. Σημειώνεται επίσης ότι το κριτήριο για την ανάλυση της αιτιώδους συνάφειας είναι κατά πόσον οι εισαγωγές που αποτέλεσαν αντικείμενο ντάμπινγκ, ήτοι ο όγκος και οι τιμές των εν λόγω εισαγωγών, προκάλεσαν ζημία. Το επιχείρημα των κινέζων εξαγωγέων αποτελεί προσπάθεια να εξηγηθεί γιατί οι εισαγωγές που αποτελούν αντικείμενο ντάμπινγκ βρίσκονται σε ένα ορισμένο επίπεδο τιμών. Εντούτοις, όσον αφορά την αιτιώδη συνάφεια, το ερώτημα γιατί οι τιμές των εν λόγω εισαγωγών που αποτελούν αντικείμενο ντάμπινγκ βρίσκονται σε ένα ορισμένο επίπεδο δεν έχει νόημα.
7. Συμπέρασμα
(176)
Οι εισαγωγές από την ΛΔΚ και το Βιετνάμ που αποτελούν αντικείμενο ντάμπινγκ διαπιστώθηκε ότι είναι σημαντικά χαμηλότερες από τις τιμές του κοινοτικού κλάδου παραγωγής κατά την ΠΕ. Η αυξημένη παρουσία αυτών των εισαγωγών στην αγορά, όπως φαίνεται από το αυξημένο μερίδιο αγοράς, συμπίπτει με μια περίοδο μόνιμα ευάλωτου οικονομικού χαρακτήρα του κοινοτικού κλάδου παραγωγής (βλέπε παραπάνω αιτιολογικές σκέψεις 150 έως 153). Ως εκ τούτου, συνάγεται το συμπέρασμα ότι υπάρχει αιτιώδης συνάφεια μεταξύ των εισαγωγών από τις εν λόγω δύο χώρες και τη ζημία που υπέστη ο κοινοτικός κλάδος παραγωγής. Όσον αφορά τις εισαγωγές από τις άλλες χώρες, αυτές αύξησαν επίσης την παρουσία τους στην αγορά, αλλά σε σημαντικά μικρότερο βαθμό απ' ό,τι οι εισαγωγές από τη ΛΔΚ και το Βιετνάμ. Όσον αφορά τις άλλες χώρες που εξάγουν ποδήλατα από την Κοινότητα, οι εισαγωγές από την Ταϊβάν ήταν οι σημαντικότερες κατά την ΠΕ. Εντούτοις, το μερίδιο αγοράς μειώθηκε προοδευτικά και οι τιμές κατά την ΠΕ διαπιστώθηκε ότι δεν ήταν χαμηλότερες από αυτές του κοινοτικού κλάδου παραγωγής. Επομένως, οι εισαγωγές από την Ταϊβάν δεν είναι δυνατό να συνέβαλαν στη ζημία που υπέστη ο κοινοτικός κλάδος παραγωγής. Όσον αφορά τις εισαγωγές από όλες τις άλλες χώρες εκτός της Ταϊβάν, το μερίδιό τους στην αγορά αυξήθηκε, αλλά σε μικρότερο βαθμό απ' ό,τι για τις εισαγωγές από τη ΛΔΚ και το Βιετνάμ. Παρόλο που δεν ήταν δυνατόν να διερευνηθεί κατά πόσον οι τιμές αυτών των εισαγωγών ήταν χαμηλότερες από αυτές του κοινοτικού κλάδου παραγωγής, όπως εξηγήθηκε παραπάνω στην αιτιολογική σκέψη 166, διαπιστώθηκε ότι η επίπτωση αυτών των εισαγωγών από άλλες τρίτες χώρες, δεδομένου ιδίως του όγκου και του μεριδίου αγοράς τους, δεν είναι δυνατόν να έχει συμβάλει σημαντικά στη ζημία που υπέστη ο κοινοτικός κλάδος παραγωγής.
Ζ. ΣΥΜΦΕΡΟΝ ΤΗΣ ΚΟΙΝΟΤΗΤΑΣ
1. Γενικές παρατηρήσεις
(177)
Σύμφωνα με το άρθρο 21 παράγραφος 1 του βασικού κανονισμού, εξετάστηκε κατά πόσον, παρά το συμπέρασμα για την επιζήμια πρακτική ντάμπινγκ, υπήρχαν επιτακτικοί λόγοι που θα οδηγούσαν στο συμπέρασμα ότι δεν είναι προς το συμφέρον της Κοινότητας να διατηρηθούν τα μέτρα αντιντάμπινγκ κατά των εισαγωγών από τη ΛΔΚ ή να υιοθετηθούν μέτρα αντιντάμπινγκ στις εισαγωγές από το Βιετνάμ. Εξετάστηκαν οι επιπτώσεις των πιθανών μέτρων σε όλα τα μέρη που αφορά η παρούσα διαδικασία και οι συνέπειες που θα έχει η μη λήψη ή η μη διατήρηση των μέτρων. Σχετικά με αυτό το θέμα, θα πρέπει να υπενθυμίσουμε ότι κατά την προηγούμενη έρευνα σχετικά με τις εισαγωγές από τη ΛΔΚ θεωρήθηκε ότι η θέσπιση μέτρων δεν αντιτίθεται στο κοινοτικό συμφέρον.
(178)
Η Επιτροπή έστειλε ερωτηματολόγια σε εισαγωγείς, αλλά δεν έλαβε απαντήσεις σχετικά με την έναρξη της επανεξέτασης για τα μέτρα που εφαρμόζονται στις εισαγωγές από τη ΛΔΚ. Όσον αφορά τις διαδικασίες σχετικά με το Βιετνάμ, η Επιτροπή έλαβε απαντήσεις από 3 εισαγωγείς.
2. Συμφέρον του κοινοτικού κλάδου παραγωγής
(179)
Ο κοινοτικός κλάδος παραγωγής υπέστη σημαντική ζημία όπως αναφέρεται στις αιτιολογικές σκέψεις 150 και επόμενες. Μετά την επιβολή μέτρων στις εισαγωγές από τη ΛΔΚ, ο κοινοτικός κλάδος παραγωγής μπόρεσε εν μέρει να ανακάμψει. Εντούτοις, η συνέχιση των εισαγωγών από τη ΛΔΚ σε συνδυασμό με την πρόσθετη εμφάνιση εισαγωγών από το Βιετνάμ σε τιμές ντάμπινγκ, οι οποίες δεν είχαν προκαλέσει ζημία κατά την προηγούμενη έρευνα, εμπόδισαν τον κοινοτικό κλάδο παραγωγής να εξασφαλίσει ικανοποιητική χρηματοοικονομική κατάσταση και να ανακάμψει πλήρως από την επιζήμια κατάσταση.
(180)
Η επιβολή μέτρων αντιντάμπινγκ θα επιτρέψει στον κοινοτικό κλάδο παραγωγής να αυξήσει τις πωλήσεις του, το μερίδιο αγοράς και, σε ορισμένα τμήματα της αγοράς, τις τιμές. Κατ’ αυτόν τον τρόπο, ο κοινοτικός κλάδος παραγωγής αναμένεται να επιτύχει επίπεδα αποδοτικότητας που θα ήταν σε θέση να πετύχει εάν δεν είχαν πραγματοποιηθεί εισαγωγές με ντάμπινγκ. Δεδομένου ότι αναπτύσσονται σε μεγάλο βαθμό νέα μοντέλα ποδηλάτων από τον κοινοτικό κλάδο παραγωγής, αυτά θα επωφεληθούν επίσης πλήρως από τις εν λόγω εξελίξεις, από την άποψη του όγκου πωλήσεων και των τιμών, εάν παύσει η πίεση των εισαγωγών που αποτελούν αντικείμενο ντάμπινγκ. Ο κοινοτικός κλάδος παραγωγής ποδηλάτων έχει αποδείξει ότι είναι βιώσιμος και ανταγωνιστικός, εάν κυριαρχούν θεμιτές συνθήκες αγοράς. Ως εκ τούτου, πρέπει να αποκατασταθούν αποτελεσματικοί ανταγωνιστικοί όροι στην κοινοτική αγορά.
(181)
Εντούτοις, εάν δεν θεσπισθούν μέτρα για τις εισαγωγές από τη ΛΔΚ και το Βιετνάμ, θα εξακολουθήσουν να σημειώνονται στρεβλώσεις του εμπορίου που θα οδηγήσουν αναπόφευκτα σε διακοπή της διαδικασίας ανάκαμψης του κοινοτικού κλάδου παραγωγής. Παρά το γεγονός ότι έχουν θεσπιστεί μέτρα κατά την ΛΔΚ, οι εισαγωγές αυξήθηκαν σταθερά και οι τιμές εισαγωγής μειώθηκαν. Δεδομένης της παραγωγικής ικανότητας της ΛΔΚ, ο μεγάλος όγκος εισαγωγών που προϋπήρχε της επιβολής των αρχικών μέτρων αντιντάμπινγκ, η σημαντική αύξηση των εισαγωγών και το γεγονός ότι οι εισαγωγές από το Βιετνάμ κατέλαβαν μεγάλο μερίδιο αγοράς, είναι σαφές ότι εάν δεν συνεχισθούν τα μέτρα που εφαρμόζονται στις εισαγωγές από τη ΛΔΚ και εάν δεν επιβληθούν μέτρα στις εισαγωγές από το Βιετνάμ, θα είναι πολύ δύσκολο, εάν όχι αδύνατον, να ανακάμψει ο κοινοτικός κλάδος παραγωγής. Ειδάλλως, η ζημιογόνος κατάσταση του κοινοτικού κλάδου παραγωγής πιθανόν να επιδεινωθεί περαιτέρω, πράγμα που μπορεί να οδηγήσει στην παύση των δραστηριοτήτων ή στη μείωση της παραγωγικής ικανότητας μεγαλύτερου αριθμού κοινοτικών παραγωγών Ως παράδειγμα εταιρειών που σταμάτησαν πρόσφατα τις δραστηριότητές τους, μπορούμε να αναφέρουμε την Kynast (Γερμανία), Merkers-Rad (Γερμανία), Confersil (Πορτογαλία) και Ceasare Rizzato (Ιταλία). Συνεπώς, είναι σαφές ότι η λήψη μέτρων αντιντάμπινγκ είναι προς το συμφέρον του κοινοτικού κλάδου παραγωγής.
3. Συμφέρον των μη συνδεδεμένων εισαγωγέων
(182)
Δεν υποβλήθηκε απάντηση σε ερωτηματολόγιο ούτε διατυπώθηκαν σχόλια από μη συνδεδεμένους εισαγωγείς σχετικά με τις εισαγωγές από τη ΛΔΚ. Όσον αφορά το Βιετνάμ, ένας από τους εισαγωγείς (που αντιπροσωπεύει περίπου το 14 % των συνολικών εισαγωγών) ισχυρίστηκε ότι η τυχόν επιβολή εισαγωγικών δασμών στα ποδήλατα από το Βιετνάμ θα ήταν εις βάρος των πελατών της ΕΕ δεδομένου ότι θα είχε ως αποτέλεσμα απότομη μείωση των εισαγωγών από το Βιετνάμ. Ένας άλλος εισαγωγέας ισχυρίστηκε επίσης ότι τα εισαχθέντα ποδήλατα είναι ως επί το πλείστον ποδήλατα τα οποία δεν παράγουν οι κοινοτικοί παραγωγοί.
(183)
Θα πρέπει κατά πρώτον να σημειωθεί ότι λόγω του χαμηλού επιπέδου συνεργασίας των εισαγωγέων, δεν ήταν δυνατόν να εκτιμηθούν πλήρως οι πιθανές επιπτώσεις της λήψεως ή μη μέτρων. Θα πρέπει επίσης να υπενθυμίσουμε ότι σκοπός των μέτρων αντιντάμπινγκ δεν είναι η αποφυγή των εισαγωγών, αλλά η αποκατάσταση του θεμιτού εμπορίου και η εξασφάλιση ότι οι εισαγωγές δεν πραγματοποιούνται σε ζημιογόνους τιμές ντάμπινγκ. Δεδομένου ότι οι εισαγωγές σε θεμιτές τιμές θα εξακολουθούν να γίνονται δεκτές στην κοινοτική αγορά, και δεδομένου ότι οι εισαγωγές από τρίτες χώρες θα συνεχισθούν επίσης, είναι πιθανόν ότι οι παραδοσιακές δραστηριότητες των εισαγωγέων δεν θα επηρεαστούν σημαντικά. Είναι σαφές επίσης ότι οι κοινοτικοί παραγωγοί έχουν επαρκή ικανότητα προσφοράς για αυξημένη ζήτηση ποδηλάτων. Επιπλέον, όπως φαίνεται στον πίνακα της αιτιολογικής σκέψης 166, οι εισαγωγές από άλλες τρίτες χώρες δείχνουν ότι υπάρχει σημαντική ικανότητα παραγωγής ποδηλάτων σε αυτές τις χώρες. Συνεπώς είναι πολύ απίθανο να σημειωθεί έλλειψη ποδηλάτων. Επιπλέον, κατά την ανάλυση των εισαγωγών από το Βιετνάμ διαπιστώθηκε ότι οι εισαγωγές καλύπτουν όλες τις κατηγορίες ποδηλάτων, όχι μόνο τα παιδικά ποδήλατα. Θα πρέπει επίσης να προστεθεί ότι ένα μέρος των παραγωγών που συμπεριλήφθηκαν στο δείγμα παράγουν πράγματι επίσης παιδικά ποδήλατα.
(184)
Δεδομένου ότι οι εισαγωγές σε θεμιτές τιμές θα γίνονται πάντα δεκτές στην κοινοτική αγορά, είναι πιθανό ότι οι παραδοσιακές δραστηριότητες των εισαγωγέων θα συνεχιστούν ακόμη και αν διατηρηθούν τα μέτρα κατά των εισαγωγών σε τιμές ντάμπινγκ από τη ΛΔΚ και επιβληθούν μέτρα στις εισαγωγές από το Βιετνάμ. Το μικρό ποσοστό συνεργασίας από τους μη συνδεδεμένους εισαγωγείς και το γεγονός ότι μετά την επιβολή μέτρων στη ΛΔΚ οι εισαγωγείς δεν φαίνεται να συνάντησαν ιδιαίτερες δυσκολίες συντείνουν σε αυτό το συμπέρασμα.
4. Συμφέρον των εταιρειών λιανικής πώλησης
(185)
Ένας από τους εισαγωγείς ποδηλάτων από το Βιετνάμ λειτουργεί επίσης ως φορέας λιανικής πώλησης ποδηλάτων που απαρτίζεται, σύμφωνα με τους ετήσιους λογαριασμούς για το έτος 2003, από 720 μέλη. Αυτά τα μέλη αποτελούν μέρος δικτύου λιανικής πώλησης υπό το σχήμα του εισαγωγέα, και ο εισαγωγέας προμηθεύει, μεταξύ άλλων, ποδήλατα που εισάγονται από το Βιετνάμ. Υποστηρίζεται ότι τα 720 μέλη απασχόλησαν 4 900 άτομα το έτος 2003. Η Επιτροπή έλαβε επίσης υπογεγραμμένες δηλώσεις από 1 287 εμπόρους λιανικής πώλησης (συνεπώς δεν είναι όλοι μέλη του δικτύου λιανικής πώλησης) που δείχνουν ότι υποστηρίζουν τις παρατηρήσεις που υπέβαλε ο εισαγωγέας. Όπως αναφέρεται στην αιτιολογική σκέψη 182, οι εν λόγω έμποροι ισχυρίζονται ότι εάν επιβληθούν μέτρα κατά των εισαγωγών ποδηλάτων από το Βιετνάμ, θα σημειωθεί μείωση των εισαγωγών, μείωση των πωλήσεων ποδηλάτων και ως εκ τούτου απώλεια θέσεων απασχόλησης από τους εμπόρους λιανικής πώλησης. Όσον αφορά αυτό το θέμα, θα πρέπει να σημειωθεί ότι, όπως αναφέρεται στην αιτιολογική σκέψη 183, δεν υπάρχει κίνδυνος έλλειψης ποδηλάτων ή μείωσης των πωλήσεων, δεδομένου ότι οι έμποροι λιανικής πώλησης αναμένεται να είναι σε θέση να αρχίσουν να προμηθεύονται ποδήλατα από άλλες πηγές εκτός του Βιετνάμ, εάν αποβεί αναγκαίο.
(186)
Μετά την κοινολόγηση των οριστικών πορισμάτων, ορισμένα ενδιαφερόμενα μέρη ισχυρίστηκαν ότι η διαθεσιμότητα των ποδηλάτων σε θεμιτές τιμές δεν είναι το μόνο που διακυβεύεται όσον αφορά τα συμφέροντα των εμπόρων λιανικής πώλησης ποδηλάτων καταγωγής Βιετνάμ. Αυτά τα ενδιαφερόμενα μέρη ισχυρίστηκαν επίσης ότι δεν μπορούν να αλλάξουν εύκολα μάρκα λόγω του θέματος της ποιότητας. Εντούτοις, δεν υποβλήθηκαν περαιτέρω στοιχεία σχετικά με αυτό που να αποδεικνύουν ότι τα ποδήλατα που εισάγονται από το Βιετνάμ είναι ορισμένου τύπου ή ποιότητας που δεν παράγεται αλλού. Αντίθετα, κατά τη σύγκριση των εισαγωγών από το Βιετνάμ με τα ποδήλατα που παράγονται από τους κοινοτικούς παραγωγούς που συμπεριλήφθηκαν στο δείγμα για τον υπολογισμό του περιθωρίου απόκλισης των τιμών (βλέπε παραπάνω αιτιολογική σκέψη 123), διαπιστώθηκε ότι υπάρχει σημαντική ομοιότητα μεταξύ των διαφόρων μοντέλων. Επομένως, οι ισχυρισμοί αυτοί απορρίφθηκαν.
(187)
Η Επιτροπή έλαβε επίσης σχόλια από άλλη ένωση λιανικής πώλησης που αντιπροσωπεύει περισσότερους από 6 000 εμπόρους λιανικής πώλησης, οι οποίοι υποστηρίζουν τα μέτρα κατά των εισαγωγών από τη ΛΔΚ, αλλά εκφράζουν αντίρρηση για την τρέχουσα διαδικασία σχετικά με το Βιετνάμ, ισχυριζόμενοι ότι οι εισαγωγές από το Βιετνάμ ούτε αποτελούν αντικείμενο ντάμπινγκ ούτε προκαλούν ζημία. Εντούτοις, όπως αναφέρεται στις αιτιολογικές σκέψεις 95 έως 97, οι εισαγωγές ποδηλάτων από το Βιετνάμ διαπιστώθηκε ότι αποτελούν αντικείμενο ντάμπινγκ και προκαλούν ζημία στον κοινοτικό κλάδο παραγωγής.
(188)
Δεδομένων των παραπάνω, διαπιστώθηκε ότι τα μέτρα αντιντάμπινγκ κατά των εισαγωγών ποδηλάτων από τη ΛΔΚ και το Βιετνάμ δεν αντιτίθενται στα συμφέροντα των εμπόρων λιανικής πώλησης.
5. Συμφέρον των προμηθευτών
(189)
Ένας Ιταλός προμηθευτής (και η ένωσή του) αναγγέλθηκαν κατά την έρευνα. Ισχυρίστηκαν ότι στην Ιταλία υπάρχουν περισσότερα από 200 εργοστάσια που προμηθεύουν μέρη ποδηλάτων σε παραγωγούς και ότι η διατήρηση της εφοδιάζουσας βιομηχανίας εξαρτάται αναπόφευκτα από τη συνέχιση της παραγωγής ποδηλάτων στην Ευρώπη. Σχετικά με αυτό το θέμα διαπιστώθηκε ότι εάν δεν εφαρμόζονται μέτρα, αναμένεται να παύσει η παραγωγή και άλλων βιομηχανιών ποδηλάτων στην Ευρώπη, πράγμα που θα έχει αρνητικές επιπτώσεις για τον κλάδο παραγωγής μερών ποδηλάτων και θα θέσει σε κίνδυνο την εφοδιάζουσα βιομηχανία. Επομένως, συνάγεται προσωρινά το συμπέρασμα ότι η επιβολή μέτρων αντιντάμπινγκ είναι προς το συμφέρον του κοινοτικού κλάδου παραγωγής.
6. Συνέπειες στους καταναλωτές
(190)
Η Επιτροπή δεν έλαβε σχόλια από ενώσεις κοινοτικών καταναλωτών, σχετικά με τα μέτρα για τη ΛΔΚ ή την πιθανότητα επιβολής μέτρων στις εισαγωγές από το Βιετνάμ. Εν πάση περιπτώσει, θα πρέπει να σημειωθεί ότι οι καταναλωτές έχουν στη διάθεσή τους μεγάλο φάσμα επιλογής σε όλα τα τμήματα αγοράς, ακόμη και χωρίς τα ποδήλατα καταγωγής ΛΔΚ ή Βιετνάμ. Ο κοινοτικός κλάδος παραγωγής συμβάλλει σημαντικά στο πλήρες φάσμα προϊόντων που προσφέρεται. Η έρευνα δεν επισήμανε κανένα πρόβλημα προμήθειας. Σχετικά με αυτό το θέμα θα πρέπει να σημειωθεί ότι η Επιτροπή έλαβε σχόλια από την εταιρεία που αναφέρεται παραπάνω στην αιτιολογική σκέψη 185. Οι έμποροι λιανικής πώλησης που αντιπροσωπεύονται από την ένωση αγοράζουν το μεγαλύτερο μέρος των ποδηλάτων τους από Ευρωπαίους παραγωγούς και έχουν απολέσει σημαντικό ποσοστό του μεριδίου αγοράς τους σε άλλα κυκλώματα διανομής, ιδίως στην αγορά μεγάλων αλυσίδων καταστημάτων. Παρόλο που ισχυρίζονται ότι τα ποδήλατα που εισάγονται από τη ΛΔΚ δεν εμφανίζονται στην αλυσίδα προϊόντων λιανικής πώλησης, οι χαμηλές τιμές της αγοράς μεγάλων αλυσίδων καταστημάτων επηρεάζουν τις προτιμήσεις των τελικών καταναλωτών, παρά τις ποιοτικές διαφορές μεταξύ των ποδηλάτων που διαθέτουν τα καταστήματα λιανικής πώλησης σε σχέση με τις μεγάλες αλυσίδες καταστημάτων. Για όλους αυτούς τους λόγους, διαπιστώθηκε ότι κανένα από τα μέτρα αντιντάμπινγκ κατά της ΛΔΚ ή του Βιετνάμ δεν αντιτίθεται στα συμφέροντα των καταναλωτών.
7. Συμπέρασμα σχετικά με το συμφέρον της Κοινότητας
(191)
Η συνέχιση των μέτρων για τις εισαγωγές ποδηλάτων καταγωγής ΛΔΚ και η επιβολή μέτρων στις εισαγωγές ποδηλάτων καταγωγής Βιετνάμ θα ήταν σαφώς προς το συμφέρον του κοινοτικού κλάδου παραγωγής και προς το συμφέρον των κοινοτικών προμηθευτών μερών ποδηλάτων. Θα επιτρέψει στον κοινοτικό κλάδο παραγωγής να αναπτυχθεί και να ανακάμψει πλήρως από τη ζημία που προκάλεσαν οι εισαγωγές που αποτελούν αντικείμενο ντάμπιγκ. Εντούτοις, εάν δεν επιβληθούν μέτρα, είναι πιθανόν να συνεχίσει να φθίνει η κοινοτική παραγωγή και περισσότεροι ακόμη επιχειρηματίες θα σταματήσουν τις επιχειρηματικές τους δραστηριότητες. Επιπλέον, οι εισαγωγείς και οι έμποροι λιανικής πώλησης δεν θα επηρεαστούν σημαντικά δεδομένου ότι θα είναι ακόμη διαθέσιμα στην αγορά ποδήλατα σε θεμιτές τιμές. Όσον αφορά τους καταναλωτές, η Επιτροπή δεν έλαβε σχόλια από αυτά τα μέρη.
(192)
Βάσει των ανωτέρω, συνάγεται το συμπέρασμα ότι δεν υπάρχουν επιτακτικοί λόγοι για την μη επιβολή δασμών αντιντάμπινγκ στις εισαγωγές ποδηλάτων καταγωγής ΛΔΚ και Βιετνάμ.
H. ΠΡΟΤΕΙΝΟΜΕΝΟΙ ΔΑΣΜΟΙ
(193)
Με βάση τα συμπεράσματα που έχουν συναχθεί σχετικά με την πρακτική ντάμπινγκ, την προκύπτουσα ζημία και το συμφέρον της Κοινότητας, θα πρέπει να επιβληθούν μέτρα ώστε να αποφευχθεί η πρόκληση περαιτέρω ζημίας στον κοινοτικό κλάδο παραγωγής από τις εισαγωγές που αποτελούν αντικείμενο ντάμπινγκ. Όσον αφορά τις εισαγωγές από τη ΛΔΚ, τα ισχύοντα μέτρα, όπως διατηρούνται δυνάμει του κανονισμού (ΕΚ) αριθ. 1524/2000, θα πρέπει να τροποποιηθούν για να ληφθούν υπόψη τα πορίσματα της εν λόγω ενδιάμεσης επανεξέτασης. Σύμφωνα με το άρθρο 11 παράγραφος 2 του βασικού κανονισμού, τα τροποποιηθέντα μέτρα θα πρέπει να επιβληθούν για νέα περίοδο πέντε ετών.
(194)
Τα μέτρα πρέπει να επιβληθούν σε επίπεδο επαρκές ώστε να εξουδετερώνεται η ζημία που έχει προκληθεί από τις εισαγωγές αυτές, χωρίς να γίνεται υπέρβαση του διαπιστωθέντος περιθωρίου ντάμπινγκ. Κατά τον υπολογισμό του ποσού του δασμού που είναι απαραίτητο για την εξάλειψη των επιπτώσεων της ζημιογόνου πρακτικής ντάμπινγκ, θεωρήθηκε ότι τα μέτρα θα πρέπει να επιτρέπουν στον κοινοτικό κλάδο να καλύψει το κόστος παραγωγής του και να πραγματοποιήσει συνολικό κέρδος πριν την καταβολή φόρου, που θα μπορούσε εύλογα να επιτευχθεί από παρόμοιο κλάδο παραγωγής υπό κανονικούς όρους ανταγωνισμού, δηλαδή αν δεν είχαν πραγματοποιηθεί εισαγωγές σε τιμές ντάμπινγκ, επί των πωλήσεων του ομοειδούς προϊόντος στην Κοινότητα. Το περιθώριο κέρδους πριν από την καταβολή φόρου που χρησιμοποιήθηκε για τον υπολογισμό αυτό είναι 8 % του κύκλου εργασιών. Είναι το ίδιο με αυτό της προηγούμενης έρευνας, δεδομένου ότι δεν υπάρχει ένδειξη ότι το ποσοστό αυτό πρέπει να τροποποιηθεί.
(195)
Ορισμένοι συνεργασθέντες εξαγωγείς της ΛΔΚ και του Βιετνάμ ισχυρίστηκαν ότι το ποσοστό 8 % είναι πολύ υψηλό και αναφέρθηκαν στο ποσοστό 3,3 % που, σύμφωνα με την καταγγελία μπορεί να αποδοθεί σε υγιή κλάδο παραγωγής. Επιπλέον αναφέρθηκαν στην προηγούμενη έρευνα όπου διαπιστώθηκε ότι ο κοινοτικός κλάδος παραγωγής υπέστη απώλειες 0,6 %. Εντούτοις, θεωρήθηκε ότι η αποδοτικότητα που διαπιστώθηκε (3,5 %) κατά την ΠΕ της παρούσας έρευνας δείχνει μόνον ότι ο κοινοτικός κλάδος παραγωγής έχει εν μέρει μόνο ανακάμψει από παλαιότερη πρακτική ντάμπινγκ, και το ποσοστό αυτό δεν μπορεί να θεωρηθεί ως επίπεδο κέρδους που θα μπορούσε να επιτευχθεί εάν δεν πραγματοποιούνταν εισαγωγές με ντάμπινγκ. Σχετικά με αυτό το θέμα, σημειώνεται ότι, παρά την ύπαρξη μέτρων επί των εισαγωγών από τη ΛΔΚ, οι εισαγωγές από τη ΛΔΚ αυξήθηκαν σημαντικά κατά την εξεταζόμενη περίοδο, ενώ σημειώθηκε τεράστια πρόοδος στις εισαγωγές με ντάμπινγκ από το Βιετνάμ. Υπό αυτές τις συνθήκες, θεωρείται κατάλληλο επίπεδο κέρδους το 8 %, ποσοστό που χρησιμοποιήθηκε κατά την προηγούμενη έρευνα, δεδομένου ότι δεν υπάρχει ένδειξη ότι αυτό το ποσοστό πρέπει να τροποποιηθεί. Με βάση τα παραπάνω, υπολογίστηκε μη ζημιογόνος τιμή του ομοειδούς προϊόντος για τον κοινοτικό κλάδο παραγωγής.
(196)
Εν συνεχεία, καθορίστηκε η αναγκαία αύξηση της τιμής με σύγκριση της μέσης σταθμισμένης τιμής εισαγωγής, η οποία χρησιμοποιήθηκε για τον καθορισμό των χαμηλότερων από τις κοινοτικές τιμών, και του σταθμισμένου μέσου όρου του συνολικού κόστους παραγωγής των παραγωγών που συμπεριλήφθηκαν στο δείγμα, προσαυξημένου με περιθώριο ντάμπινγκ 8 %.
(197)
Επειδή το περιθώριο ζημίας είναι υψηλότερο από το διαπιστωθέν περιθώριο ντάμπινγκ, το ύψος των δασμών αντιντάμπινγκ πρέπει να βασισθεί στο περιθώριο ντάμπινγκ σύμφωνα με τις διατάξεις του άρθρου 7 παράγραφος 2 του βασικού κανονισμού.
(198)
Το CCCME προθυμοποιήθηκε να προτείνει ανάληψη υποχρέωσης από κοινού με συνεργασθέντες παραγωγούς-εξαγωγείς στη ΛΔΚ. Σχετικά με αυτό το θέμα, θα πρέπει να σημειώσουμε ότι εκ παραδόσεως, δεν γίνονται συχνά αποδεκτές αναλήψεις υποχρεώσεων λόγω, μεταξύ άλλων, της πολυπλοκότητας των μοντέλων, του αριθμού των διαφόρων τύπων και της ποικιλίας και μεγάλης συχνότητας αναβάθμισης ή με άλλο τρόπο μετατροπής τους. Αυτό καθιστά σχεδόν αδύνατο τον ικανοποιητικό προσδιορισμό ελάχιστων τιμών εισαγωγής. Επιπλέον, αυτοί οι παράγοντες οδηγούν σε σχεδόν ανυπέρβλητες δυσκολίες παρακολούθησης, που καθιστούν την αποδοχή αυτών των αναλήψεων υποχρεώσεων αδύνατη. Αυτές οι γενικές παρατηρήσεις ισχύουν επίσης για την παρούσα περίπτωση. Συνεπώς, η Επιτροπή θεώρησε ότι η αποδοχή ανάληψης υποχρέωσης δεν ήταν σκόπιμη στη συγκεκριμένη έρευνα και η προσφορά πρέπει να απορριφθεί. Η Επιτροπή ενημέρωσε το CCCME σχετικά.
(199)
Οι ατομικοί δασμοί αντιντάμπινγκ που διευκρινίζονται στον παρόντα κανονισμό καθορίστηκαν με βάση τα πορίσματα της παρούσας έρευνας. Επομένως, αντανακλούν την κατάσταση που διαπιστώθηκε για τις ενδιαφερόμενες επιχειρήσεις κατά την παρούσα έρευνα. Οι εν λόγω δασμοί (σε αντίθεση με το δασμό σε εθνικό επίπεδο που εφαρμόζεται για «όλες τις άλλες εταιρείες») εφαρμόζονται επομένως αποκλειστικά στις εισαγωγές προϊόντων καταγωγής της οικείας χώρας, που παράγονται από τις εταιρείες, και συνεπώς, από τα συγκεκριμένα νομικά πρόσωπα. Τα εισαγόμενα προϊόντα που παράγονται από κάθε άλλη εταιρεία, η οποία δεν κατονομάζεται ρητώς στο διατακτικό του παρόντος κανονισμού με την επωνυμία και τη διεύθυνσή της, συμπεριλαμβανομένων των οντοτήτων που συνδέονται με τις εταιρείες που κατονομάζονται ρητώς, δεν μπορούν να τύχουν αυτών των συντελεστών και υπόκεινται στον δασμολογικό συντελεστή που ισχύει για «όλες τις άλλες εταιρείες».
(200)
Κάθε αίτηση για την εφαρμογή των εν λόγω ατομικών εταιρικών δασμών αντιντάμπινγκ (π.χ. λόγω αλλαγής της επωνυμίας της επιχείρησης ή της δημιουργίας νέας επιχείρησης παραγωγής ή πωλήσεων) υποβάλλεται αμέσως στην Επιτροπή (8) μαζί με όλα τα σχετικά στοιχεία, και ιδίως κάθε μεταβολή των δραστηριοτήτων της εταιρείας που αφορά την παραγωγή, τις εγχώριες και τις εξαγωγικές πωλήσεις, η οποία προκύπτει για παράδειγμα από αυτήν την αλλαγή της επωνυμίας ή την αλλαγή των εν λόγω οντοτήτων παραγωγής και πωλήσεων. Εάν αποβεί αναγκαίο, ο κανονισμός θα τροποποιηθεί δεόντως με την ενημέρωση του καταλόγου των εταιρειών στις οποίες εφαρμόζεται ατομικός δασμός.
(201)
Σύμφωνα με τα παραπάνω πορίσματα, οι δασμοί αντιντάμπινγκ είναι οι ακόλουθοι:
Χώρα
Εταιρεία
Δασμός αντιντάμπινγκ (%)
Λαϊκή Δημοκρατία της Κίνας
Όλες οι εταιρείες
48,5
Βιετνάμ
Always Co., Ltd.
Tan Thuan Export processing Zone,
District 7,
Ho Chi Minh City, Vietnam
15,8
Όλες οι άλλες εταιρείες
34,5
(202)
Σύμφωνα με το άρθρο 20 του βασικού κανονισμού, όλα τα ενδιαφερόμενα μέρη ενημερώθηκαν σχετικά με τα ουσιώδη πραγματικά περιστατικά και το σκεπτικό βάσει των οποίων επρόκειτο να προταθεί η τροποποίηση του επιπέδου των μέτρων που ισχύουν στη ΛΔΚ και να επιβληθούν μέτρα στις εισαγωγές ποδηλάτων από το Βιετνάμ. Είχαν την ευκαιρία να διατυπώσουν τις παρατηρήσεις τους και να ζητήσουν να γίνουν δεκτά σε ακρόαση. Υποβλήθηκαν παρατηρήσεις οι οποίες ελήφθησαν υπόψη, όπου αυτό θεωρήθηκε σκόπιμο,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Επιβάλλεται οριστικός δασμός αντιντάμπινγκ στις εισαγωγές δικύκλων και άλλων ποδηλάτων (στα οποία συμπεριλαμβάνονται και τα τρίκυκλα διανομής εμπορευμάτων, αλλά εξαιρουμένων των μονοκύκλων), χωρίς κινητήρα, που υπάγονται στους κωδικούς ΣΟ ex 8712 00 10 (κωδικός Taric 8712001090), 8712 00 30 και ex 8712 00 80 (κωδικός Taric 8712008090), καταγωγής Βιετνάμ.
2. Ο δασμός που εφαρμόζεται στην καθαρή τιμή «ελεύθερο στα σύνορα της Κοινότητας», πριν από την καταβολή δασμού, για τα προϊόντα που παράγονται από τις ακόλουθες εταιρείες, καθορίζεται ως εξής:
Χώρα
Εταιρεία
Δασμός αντιντάμπινγκ (%)
Πρόσθετος κωδικός Taric
Βιετνάμ
Always Co., Ltd.,Tan Thuan Export processing Zone, District 7, Ho Chi Minh City, Vietnam
15,8
A667
Όλες οι άλλες εταιρείες
34,5
A999
3. Με την επιφύλαξη τυχόν διαφορετικής ρύθμισης, εφαρμόζονται οι διατάξεις που ισχύουν για τους τελωνειακούς δασμούς.
Άρθρο 2
Στο άρθρο 1 του κανονισμού (ΕΚ) αριθ. 1524/2000 οι παράγραφοι 1 και 2 αντικαθίστανται από το ακόλουθο κείμενο:
«Άρθρο 1
1. Επιβάλλεται οριστικός δασμός αντιντάμπινγκ στις εισαγωγές δικύκλων και άλλων ποδηλάτων (στα οποία συμπεριλαμβάνονται και τα τρίκυκλα διανομής εμπορευμάτων, αλλά εξαιρουμένων των μονοκύκλων), χωρίς κινητήρα, που υπάγονται στους κωδικούς ΣΟ ex 8712 00 10 (κωδικός Taric 8712001090), 8712 00 30 και ex 8712 00 80 (κωδικός Taric 8712008090), καταγωγής Λαϊκής Δημοκρατίας της Κίνας.
2. Το ποσοστό του δασμού που επιβάλλεται στην καθαρή τιμή «ελεύθερο στα σύνορα της Κοινότητας», πριν από τον εκτελωνισμό, καθορίζεται σε 48,5 %.»
Άρθρο 3
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Βρυξέλλες, 12 Ιουλίου 2005.

Labels: 8
3
4
18